ΑΠΟΜΑΓΝΗΤΟΦΩΝΗΜΕΝΑ ΠΡΑΚΤΙΚΑ ΗΜΕΡΙΔΑΣ «ΠΟΛΕΟΔΟΜΙΚΕΣ ΑΡΜΟΔΙΟΤΗΤΕΣ ΚΑΙ ΣΥΝΤΑΓΜΑ» (ΚΕΔΚΕ-ΤΕΕ-ΙΤΑ, 7 Μαρτίου 2006)
Τα επίσημα πρακτικά της ημερίδας θα δημοσιευθούν εν ευθέτω χρόνω. Το παρακάτω Πρακτικό αποτελεί ανεπίσημο κείμενο

Στην ημερίδα, όπου προήδρευσε ο Πρόεδρος του Επιστημονικού Συμβουλίου του Ι.Τ.Α. Καθηγητής κ. Δημήτρης Θ.Τσάτσος, η εισαγωγή στη θεματική έγινε  από τον κ. Γιώργο Παπαδημητρίου, Καθηγητή του Τμήματος Πολιτικής Επιστήμης και Δημόσιας Διοίκησης του Πανεπιστημίου Αθηνών, ο οποίος συνόψισε και τα συμπεράσματα της Ημερίδας.

Εισηγήσεις έγιναν από την Αν. Καθηγήτρια Τμήματος Μηχανικών Χωροταξίας, Πολεοδομίας και Περιφερειακής Ανάπτυξης της Πολυτεχνικής Σχολής του Πανεπιστημίου Θεσσαλίας, κα Γεωργία Γιαννακούρου («Το Διοικητικό Σύστημα του Πολεοδομικού Σχεδιασμού»), από τον Αν. Καθηγητή Τμήματος Πολιτικής Επιστήμης και Δημόσιας Διοίκησης του Πανεπιστημίου Αθηνών, κ. Νικόλαο Κομνηνό Χλέπα («Η κατανομή πολεοδομικών αρμοδιοτήτων κατά το Σύνταγμα») και από τη Νομική Συμβούλο του ΤΕΕ, κα Λούση Κιουσοπούλου («Η δεσμευτικότητα των ‘κανόνων της επιστήμης’ στον χωροταξικό και πολεοδομικό σχεδιασμό»).
Χαιρετισμό απηύθυναν ο Πρόεδρος της ΚΕΔΚΕ, κ. Πάρις Κουκουλόπουλος και ο Πρόεδρος του ΤΕΕ, κ. Γιάννης Αλαβάνος, ενώ παρέμβαση έκανε ο Πρόεδρος της ΤΕΔΚΝΑ, κ. Πέτρο Φιλίππου (ακολούθησε και διαλογική συζήτηση με τον Πρόεδρο του ΤΕΕ)

Παρεμβάσεις έκαναν εκπρόσωποι Τμημάτων ΑΕΙ που συνεργάστηκαν στην πραγματοποίηση της ημερίδας και συγκεκριμένα: ο κ. Γιάννη Πολύζος, Καθηγητής του Τομέα Πολεοδομίας και Χωροταξίας της Σχολής Αρχιτεκτόνων Μηχανικών του ΕΜΠ, ο κ. Νίκος Παπαμίχος, Αν. Καθηγητή του Τομέα Πολεοδομίας, Χωροταξίας και Περιφερειακής Ανάπτυξης της Πολυτεχνικής Σχολής του ΑΠΘ και ο κ. Δημήτρης Οικονόμου, Καθηγητή του Τμήματος Μηχανικών Χωροταξίας - Πολεοδομίας και Περιφερειακής Ανάπτυξης της Πολυτεχνικής Σχολής του Πανεπιστημίου Θεσσαλίας. 
Τέλος, στη συζήτηση που ακολούθησε πήραν το λόγο ο Σύμβουλος Επικρατείας, κ. Ρόζος, ο κ. Πάνος Μαΐστρος, η κα Αγγελίδου (από τον Οργανισμό Ρυθμιστικού Σχεδίου Αθήνας), ο κ. Πάνος Ζυγούρης (Νομικός Σύμβουλος της ΚΕΔΚΕ) και η κα Βλάχου ενώ η ημερίδα έκλεισε με δευτερολογία του Προέδρου της ΚΕΔΚΕ κ. Πάρι Κουκουλόπουλου. 
Συντονιστής (Δ. Τσάτσος): Κύριε Πρόεδρε, κύριε Αντιπρόεδρε του Συμβουλίου της Επικρατείας, κύριοι Σύμβουλοι, κύριοι Δήμαρχοι, κύριοι συνάδελφοι, κυρίες και κύριοι, καλησπέρα σας, καλή Σαρακοστή, να έχουμε ένα καλό βράδυ.

Θεωρώ τιμή μου ότι ως Πρόεδρος του Επιστημονικού Συμβουλίου του Ινστιτούτου Τοπικής Αυτοδιοίκησης έχω αναλάβει στην πρώτη φάση της σημερινής βραδιάς τη διεύθυνση της συζήτησης.

Σε αυτό το σημείο προσέρχεται ο Γενικός Γραμματέας
του Υπουργείου Εσωτερικών, Δημόσιας Διοίκησης και Αποκέντρωσης
Συντονιστής: Χαιρετίζω τον Γενικό Γραμματέα του Υπουργείου Εσωτερικών, Δημόσιας Διοίκησης και Αποκέντρωσης. Καλωσορίσατε.

Είμαστε ως Ινστιτούτο Τοπικής Αυτοδιοίκησης ιδιαιτέρως ευτυχείς και θεωρούμε τιμή μας ότι μαζί με την ΚΕΔΚΕ και το Τεχνικό Επιμελητήριο Ελλάδος ξεκινάμε τις δημόσιες εκδηλώσεις.

Αν μου επιτρέπετε, να πω ότι το Ινστιτούτο μας, δημιούργημα της ΚΕΔΚΕ, επιζητεί την επικοινωνία με την κοινωνία και με το εργαλείο της επιστήμης, της έρευνας θέλει να συμβάλει στην καλλιέργεια των ζητημάτων της Τοπικής Αυτοδιοίκησης.

Το σημερινό μας θέμα «Πολεοδομικές Αρμοδιότητες και Σύνταγμα» είναι θεμελιώδες όχι μόνο για την Τοπική Αυτοδιοίκηση, αλλά όπως όλοι ξέρετε και για τη γενικότερη ανάπτυξη της χώρας. Είναι αμφιλεγόμενο θέμα γιατί, κύριε Πρόεδρε και κύριοι Σύμβουλοι, η νομολογία του Συμβουλίου της Επικρατείας έχει λίγο κρατήσει μακριά το θέμα από την Τοπική Αυτοδιοίκηση.

Και η γενικότερη δική μας προσπάθεια είναι να καλλιεργήσουμε προς όλες τις κατευθύνσεις την εμπιστοσύνη της Πολιτείας και όλων των λειτουργιών της στις τοπικές κοινωνίες. Εκεί έχουμε τοποθετήσει πάρα πολλές ελπίδες.

Αυτά τα λίγα, για να μην καταχραστώ της ιδιότητός μου ως απλού διευθυντή της συζήτησης, όμως έκρινα ότι επειδή ήταν η πρώτη μας δημόσια παρουσία θα έπρεπε να συνοδεύσω το καλωσορίσατε με δυο-τρία λόγια, με την άδεια βεβαίως των δύο Προέδρων.

Παρακαλώ τώρα τον Πρόεδρο της ΚΕΔΚΕ και Πρόεδρο του Διοικητικού Συμβουλίου του Ιδρύματος, κ. Κουκουλόπουλο, να απευθύνει χαιρετισμό στην εκδήλωση.

Πάρις Κουκουλόπουλος (Πρόεδρος ΚΕΔΚΕ): Ευχαριστώ, κύριε Πρόεδρε.
Κύριε Γενικέ Γραμματέα του Υπουργείου των Εσωτερικών Δημόσιας Διοίκησης και Αποκέντρωσης, κύριε Αντιπρόεδρε του Συμβουλίου της Επικρατείας, αγαπητοί συνάδελφοι στην Αυτοδιοίκηση και στο Επιμελητήριο. Εγώ, Πρόεδρε του ΤΕΕ, μπορώ να επικαλούμαι διπλή ιδιότητα, όπως δεν έχεις εσύ τη δυνατότητα!

Δυστυχώς η μικρή μας καθυστέρηση οφειλόταν στο ότι περιμέναμε να διερευνήσω μέχρι τελευταία στιγμή την εκπροσώπηση του ΥΠΕΧΩΔΕ το οποίο, βέβαια, πρέπει να πω ευθύς εξαρχής ότι είναι μεγάλο έλλειμμα που δεν είναι μαζί μας κάποιος από την πολιτική ηγεσία του  για το λόγο ότι δυστυχώς και η παρούσα πολιτική ηγεσία -όπως και οι προηγούμενες, προκάτοχες πολιτικές ηγεσίες- στα θέματα τα οποία θα συζητήσουμε σήμερα έχει κάνει το απόλυτο μηδέν, είναι μία μαύρη τρύπα το 24μηνο.

Δεν είναι ιδιαίτερα προσφιλή -όπως θα πω και παρακάτω- τα θέματα Πολεοδομικού και Χωροταξικού σχεδιασμού, με τεράστιες συνέπειες για τη χώρα, και θα έπρεπε να είναι εδώ, για να ακούσουν. Αλλά εν πάση περιπτώσει, συνέπεσε με μία μείζονα φαίνεται με πολιτικό κριτήριο επιλογή.

Έτσι λοιπόν μπαίνω στο θέμα μου, για να μην καταχραστώ κι εγώ το χρόνο, διότι έχουμε εισηγητές.

Πριν ξεκινήσω την εισήγησή μου θα ήθελα να πω ότι το βασικό ζητούμενο είναι αυτό που ο Πρόεδρος του Επιστημονικού μας Συμβουλίου, ο Καθηγητής κ. Τσάτσος προσδιόρισε: πώς μπορεί να προσδιοριστεί η περαιτέρω αποκέντρωση στην άσκηση πολεοδομικών αρμοδιοτήτων και πώς μπορούν να συνεργαστούν αρμονικά τα διάφορα επίπεδα της θεσμοθετημένης Πολιτείας, έτσι ώστε να έχουμε ένα αποτέλεσμα που εξυπηρετεί την ανάπτυξη, το περιβάλλον, τις σύγχρονες ανάγκες της χώρας.

Και θα έχουμε τη δυνατότητα πιστεύω στη συνέχεια και στη συζήτηση, επιφυλάσσομαι και εγώ και πολλοί άλλοι συνάδελφοί μου να παρέμβουμε και πιστεύω ότι θα αξιοποιήσουμε τα μέγιστα, και την παρουσία εξαίρετων Συμβούλων, και του Αντιπροέδρου του Συμβουλίου της Επικρατείας και εξαίρετων επιστημόνων και τεχνικών που δουλεύουν γύρω από αυτά τα ζητήματα, έτσι ώστε να μπορούμε να έχουμε και κάποιο αποτέλεσμα.

Η σύγχρονη αντίληψη για την αειφόρο ανάπτυξη επιβάλλει τη διαρκή επιδίωξη για ανθρώπινες πόλεις, βιώσιμους οικισμούς και τον απόλυτο σεβασμό στο περιβάλλον, με ειδική μέριμνα στις περιοχές ιδιαίτερου φυσικού κάλους.

Το σημαντικότερο εργαλείο στα χέρια της Πολιτείας, κεντρικής και αποκεντρωμένης, για μία τέτοια αειφόρο ανάπτυξη δεν είναι άλλο από τον Πολεοδομικό και Χωροταξικό σχεδιασμό.

Καθοριστικός, πρέπει να τονίσω, είναι -ή πρέπει να είναι για τη χώρα μας, γιατί στη χώρα μας δεν είναι- καθοριστικός λοιπόν είναι ο ρόλος των τοπικών κοινωνιών στη διαδικασία του σχεδιασμού και της υλοποίησης, όχι μόνο γιατί οι πολίτες, δημοκρατικώ δικαιώματι, δικαιούνται να γνωρίζουν και να συμμετέχουν στις αποφάσεις που τους αφορούν, αλλά επίσης και γιατί πρέπει να αναλαμβάνουν τις συνέπειες και τις ευθύνες των αποφάσεων στις οποίες συμμετείχαν, αλλά και για έναν πρόσθετο λόγο.

Η χωρική και οικιστική οργάνωση της Ευρωπαϊκής Ένωσης, μέλος της οποίας είναι η Ελλάδα, δεν μπορεί και δεν πρέπει να οδηγεί στην εξομοίωση των τοπικών και περιφερειακών ταυτοτήτων, αφού η πολιτιστική πολυμορφία σε μικρή σχετικά έκταση επιβάλλεται να διατηρηθεί στη διαδικασία της ευρωπαϊκής ολοκλήρωσης, μια και θεωρείται ως ένα βασικό αναπτυξιακό συγκριτικό θα έλεγα πλεονέκτημα. Δηλαδή η μεγάλη πολιτιστική πολυμορφία σε μικρή σχετικά έκταση είναι ευρωπαϊκό γνώρισμα και οι ιδιαιτερότητες, περιφερειακές και  τοπικές, πρέπει να διατηρηθούν.

Αυτές οι απλές αρχές, η ανάδειξη δηλαδή του Πολεοδομικού και Χωροταξικού σχεδιασμού σε μοναδικού θα έλεγα σχεδόν εργαλείου, ο ρόλος των τοπικών κοινωνιών και το ζήτημα της τοπικής και περιφερειακής ταυτότητας και πολυμορφίας σε ευρωπαϊκό επίπεδο, είναι οι βασικές αρχές που έχουν σχέση με το ζήτημα που καλούμαστε να συζητήσουμε, είναι αρχές ευρωπαϊκές και αποτυπώνονται με ιδιαίτερη σαφήνεια στο γνωστό ΣΑΚΧ (σχέδιο ανάπτυξης του Κοινοτικού χώρου).

Στην Ελλάδα, βέβαια, βαδίζουμε σε εντελώς άλλο δρόμο, που μικρή έως καθόλου σχέση έχει με όλα όσα συνοπτικά προανέφερα. Εκτός από το πρώτο βέβαια σκέλος, που και στην Ελλάδα δεν έχουμε ανακαλύψει κανένα άλλο εργαλείο για να μπορούμε να υπηρετήσουμε την αειφόρο ανάπτυξη, εκτός από τον Πολεοδομικό και Χωροταξικό Σχεδιασμό. Στα άλλα δύο σκέλη βέβαια έχουμε τρομερά ελλείμματα. Το ζήτημα βέβαια δεν είναι να κλάψουμε τη μοίρα μας, το ζήτημα είναι να τονίσουμε με την ευκαιρία της σημερινής μας συνάντησης ότι αυτή η υστέρηση της χώρας στο συγκεκριμένο τομέα και η επιμονή της να βαδίζει ένα δικό της δρόμο έχει τεράστιες συνέπειες.

Η Ελλάδα, κυρίες και κύριοι, ολοκληρώνει –αν δεν έχει ολοκληρώσει κιόλας, θα μπορούσε ίσως ο κ. Βεζυργιάννης να μας ενημερώσει γι’ αυτό- όπου να ‘ναι πραγματικά ολοκληρώνει το Εθνικό Στρατηγικό Πλαίσιο για το Δ΄ Κοινοτικό Πλαίσιο Στήριξης και, όπως ξέρουν οι περισσότεροι και οι περισσότερες στην αίθουσα, στερείται συνολικού χωροταξικού σχεδιασμού!!!
Οι συνέπειες είναι πολλαπλές και τεράστιες. Οι επενδυτές, για παράδειγμα, των ανανεώσιμων πηγών ενέργειας, πέραν άλλων προβλημάτων που αντιμετωπίζουν, τόσο από στείρες αντιδράσεις τοπικών κοινωνιών όσο και από παλινωδίες του Υπουργείου Ανάπτυξης, που ανεβοκατεβάζει τα όρια, τα πλαφόν και τα κίνητρα και όλα αυτά, θεωρούν –οι ίδιοι το λένε- ως σημαντικότερο εμπόδιο διαχρονικά στην ανάπτυξη των ανανεώσιμων πηγών ενέργειας στη χώρα μας -που είναι ουραγός, όπως ξέρετε, στο συγκεκριμένο τομέα- ονοματίζουν λοιπόν μέσα από τη διαχρονική τους εμπειρία ως το πλέον σοβαρό πρόβλημα στην ομαλή ανάπτυξη των ΑΠΕ το γεγονός ότι η χώρα δεν έχει προσδιορισμένες χρήσεις γης. Να λοιπόν μία τρομερή συνέπεια στην καθυστέρηση του χωροταξικού σχεδιασμού.

Να πω ένα δεύτερο παράδειγμα. Είναι γνωστή φαντάζομαι σε όλους η περίφημη συνύπαρξη δύο συγκρουόμενων μεταξύ τους επενδυτικών σχεδίων στη Μεσσηνία, τουρισμός και ενέργεια, που δεν μπορούν να συνυπάρξουν μαζί. Και βέβαια, τα εργαλείο κι εδώ πέρα της πρόβλεψης χρήσης γης δεν υπάρχει και ερίζουν υπουργεία και κυβερνήσεις, με τον κίνδυνο όποια απόφαση κι αν πάρουν να κατηγορηθεί ως απόφαση που είναι προϊόν διαπλοκής. Στην Ελλάδα προτιμούν αυτού του τύπου τις προσεγγίσεις στα πράγματα. Μία επένδυση θα μπορούσε να γίνει όμως από τις δύο στην Καλαμάτα, δεν έχει σημασία ποια, μία θα μπορούσε να γίνει. Πάντως όχι και οι δύο μαζί.

Ανάλογη κατάσταση επικρατεί και στον τομέα του Πολεοδομικού Σχεδιασμού, που είναι και το κυρίως αντικείμενο της ημερίδας μας.

Υπάρχουν συντριπτικά στοιχεία. Δεν θέλω να σας κουράσω με νούμερα, θα τα πω από στήθους, απέξω, για να γίνω και περισσότερο κατανοητός, μη διαβάζοντας την εισήγηση. Ούτε θα χωρίσω σε περιόδους. Όλα αυτά είναι αναλυτικά γραμμένα στην εισήγηση, για όποιον θέλει να ανατρέξει σε λεπτομέρειες.

Από τότε που ξεκίνησαν τα Γενικά Πολεοδομικά Σχέδια με τον 1337, από το 1985 τον Απρίλη, συμπληρώνουμε τον άλλο μήνα 21 χρόνια από τότε που εγκρίθηκε το πρώτο Γενικό Πολεοδομικό Σχέδιο με τον 1337. Είχαμε και τον άλλο νόμο που γνωρίζετε όλοι, με τον οποίο έγινε μία σειρά Γενικών Πολεοδομικών. Έχουν εγκριθεί μέχρι σήμερα που μιλάμε 419 τον αριθμό. Αυτά τα 419 Γενικά Πολεοδομικά Σχέδια αφορούν περίπου 2.000 Πολεοδομικές Ενότητες και αντίστοιχες φυσικά Πράξεις Εφαρμογής.

Ο βαθμός υλοποίησης με απόλυτα έγκυρα στοιχεία που έχει συγκεντρώσει η ΚΕΔΚΕ -και τώρα πρόσφατα αυτή η βάση δεδομένων έχει μεταφερθεί και επικαιροποιείται διαρκώς στο Ινστιτούτο της Αυτοδιοίκησης, που έχει αναλάβει να παρακολουθεί διαχρονικά αυτή τη δουλειά και τεκμηριωμένα- ο βαθμός υλοποίησης λοιπόν στο επίπεδο των Πολεοδομικών Μελετών είναι κάτω του 50%, για την ακρίβεια είναι εγκεκριμένες σήμερα 950 Πολεοδομικές Μελέτες από τις 2.000 και είναι εγκεκριμένο το 28% (γύρω στα 556-558, κάπου τόσες Πράξεις Εφαρμογής στις αντίστοιχες Πολεοδομικές Ενότητες. Μετά από 21 χρόνια αυτή είναι η κατάσταση στην Ελλάδα.

Πρέπει να τονίσω βέβαια ότι όλα αυτά δεν προκύπτουν τυχαία, έχουν να κάνουν με τους μεγάλους χρόνους ανάθεσης και ολοκλήρωσης Πολεοδομικών Μελετών -υπάρχουν αναλυτικά εδώ τα στοιχεία- και με πολλούς άλλους λόγους.

Το ζήτημα είναι ότι υπάρχουν πολλαπλές αρνητικές συνέπειες στη χώρα μας, με πιο σημαντικές αφενός μεν το διαρκές πλήγμα που δέχεται η ανταγωνιστικότητα της ελληνικής οικονομίας, παράγοντας που την τελευταία δεκαετία-δεκαπενταετία είναι πλέον καθοριστικός, διότι δεν ζούμε απομονωμένοι σε έναν κόσμο και ορίζουμε ολοένα και λιγότερα που αφορούν το σήμερα και το αύριο από μόνοι μας, ορίζουν πολύ περισσότερα κάποια υπερεθνικά κέντρα και το ζήτημα της ανταγωνιστικότητας είναι τεράστια υπόθεση για τη χώρα.

Και η δεύτερη βασικότερη συνέπεια είναι ότι αυτού του τύπου οι καθυστερήσεις που ονομάτισα στις Πολεοδομικές Μελέτες και Πράξεις Εφαρμογής στον Πολεοδομικό Σχεδιασμό πλήττει θανάσιμα κυριολεκτικά το κύρος και την αξιοπιστία των θεσμών. Και της κεντρικής Πολιτείας και της αποκεντρωμένης, με όποια μορφή και αν το δει κανείς.

Το ζήτημα είναι να αναζητήσουμε τις αιτίες βέβαια, για να δούμε αν μπορούμε να συνεχίζουμε το διάλογο όπως τον κάνουμε στην Ελλάδα. Και θα ονοματίσω μερικές, θα καταλάβετε γιατί μιλάω για διάλογο.

Οι κύριες –κατά τη δική μου γνώμη βέβαια, που δεν αποτελεί και θέσφατο- οι κύριες λοιπόν αιτίες αυτής της τραγικής κατάστασης είναι οι παρακάτω:

Πρώτον, το κόστος των μελετών, το οποίο είναι μάλλον ιδιαίτερα υψηλό και το οποίο επιβαρύνεται δυστυχώς σε ποσοστό περίπου 60% από τη δημιουργία υποβάθρων.

Σημειώνω με μεγάλο προβληματισμό και αγωνία ότι είναι χρόνια τώρα που τα λέμε, ότι δεν έχει υπάρξει μέριμνα – αυτά ήθελα να ακούσει η πολιτική ηγεσία του ΥΠΕΧΩΔΕ, γιατί και η ίδια ήταν ιδιαίτερα ευαίσθητη σε αυτά τα θέματα πριν δύο χρόνια, αλλά σήμερα έχει την επέτειο των δύο χρόνων και δεν έκανε και αυτή τίποτα δύο χρόνια- δυστυχώς λοιπόν δεν έχει παρθεί η απλή πρωτοβουλία από τη διοίκηση του ΥΠΕΧΩΔΕ να γίνουν ενιαία τα υπόβαθρα στο Κτηματολόγιο και τις Πολεοδομικές Μελέτες. Τα πληρώνουμε δύο φορές. Και αυτή είναι ελληνική πρωτοτυπία παγκοσμίου χαρακτήρα.

Δεύτερο ζήτημα, πέραν του κόστους, η εκκρεμότητα δεκάδων εκτελεστικών διαταγμάτων και υπουργικών αποφάσεων, κυρίως σε ό,τι αφορά τους νόμους 2508 και 2742, που έχουν οδηγήσει συν τοις άλλοις και σε αδιέξοδο τα ολοκληρωμένα προγράμματα ανάπτυξης αστικού και αγροτικού χώρου στο Γ΄ Κοινοτικό Πλαίσιο Στήριξης.

Τρίτη, σημαντικότατη κατά τη γνώμη μου αιτία, ότι υπάρχει μια χρόνια και σε πλήρη εξέλιξη –που δεν λέει να σταματήσει- διαμάχη ανάμεσα στη διοίκηση του ΥΠΕΧΩΔΕ και το Συμβούλιο της Επικρατείας. Μονίμως βλέπουν διαφορετικά τα πράγματα, είναι φοβερό αυτό που συμβαίνει στην Ελλάδα. Η διαμάχη αυτή έχει καταστήσει το θεσμικό πλαίσιο κυριολεκτικά «κινούμενη άμμο».

Η τελευταία ιδιαίτερα απόφαση του Συμβουλίου της Επικρατείας έχει δημιουργήσει τεράστια ερωτηματικά που αφορούν το μέλλον διαφόρων μελετών που βρίσκονται σε φάση ολοκλήρωσης, που κανένας μας δεν ξέρει ποια θα είναι η τελική τους τύχη, αν πρέπει να αναπεμφθούν πίσω, αν πρέπει να πάνε από άλλο δρόμο, αν πρέπει να ξεκινήσουν από την αρχή και πάει λέγοντας. Και αυτό βέβαια συμβαίνει τα τελευταία είκοσι χρόνια για πολλοστή φορά, αυτό είναι το ζήτημα.

Η βασικότερη αιτία όμως κατά τη γνώμη μου, φίλες και φίλοι, είναι καθαρά πολιτική. Με εξαίρεση την περίοδο που ακούει στο όνομα Στέφανος Μάνος και Αντώνης Τρίτσης, ο αείμνηστος, οι πολιτικές ηγεσίες του ΥΠΕΧΩΔΕ, διαχρονικά, δεν έδωσαν την αναγκαία προτεραιότητα στον Πολεοδομικό και Χωροταξικό σχεδιασμό. Αυτό λέει η σκληρή πραγματικότητα, η αποτίμηση μάλλον, ο ρεαλιστικός απολογισμός. Πιθανά γιατί υπήρχαν σε όλη αυτή την περίοδο, μετά τον Μάνο και τον Τρίτση, οι προτεραιότητες -πραγματικά υψηλές για τη χώρα- των μεγάλων έργων. Είναι πραγματικά μία αιτία. Πιθανά πάλι γιατί οι αποφάσεις στα πολεοδομικά και χωροταξικά ζητήματα δεν παράγουν άμεσα αποτελέσματα, ούτε επικοινωνιακού χαρακτήρα ούτε άμεσα αξιοποιήσιμα από κυβερνήσεις, απόδειξη το τι κάνει και η σημερινή πολιτική ηγεσία του ΥΠΕΧΩΔΕ. Ανάλογες επιλογές όπως ήταν φυσικό, επικράτησαν και σε πάρα πολλούς αιρετούς της Αυτοδιοίκησης, γιατί ούτε σε βάθος τετραετίας αποδίδουν άμεσα οι τομές, οι ρήξεις και οι αποφάσεις στα ζητήματα Πολεοδομικού και Χωροταξικού σχεδιασμού και έτσι βέβαια έχουμε τη διαιώνιση όλης αυτής της κατάστασης.

Τελικά νομίζω ότι όλα όσα μνημόνευσα συμπεριλαμβάνονται σε μία και μόνο φράση. Προσωπικά πιστεύω ότι είναι ζήτημα πολιτικών προτεραιοτήτων. Και στην Ελλάδα δεν είχαμε σε πολιτική προτεραιότητα τα ζητήματα Πολεοδομικού και Χωροταξικού Σχεδιασμού, προτιμούμε να μιλάμε για τις συνέπειες και όχι γι’ αυτό καθεαυτό το πρόβλημα και πώς θα το λύσουμε. Είναι η μέθοδος που ακολουθούμε εδώ στην πολιτική ζωή του τόπου.

Θέλω μάλιστα σε αυτό το σημείο, φίλες και φίλοι, να πω ότι δεν ασπάζομαι –και θα σας πω γιατί- δεν ασπάζομαι καθόλου την άποψη που υπάρχει στη διοίκηση του ΥΠΕΧΩΔΕ και σε ένα μέρος πολλών συναδέλφων μου στο Τεχνικό Επιμελητήριο ότι δήθεν δηλαδή όλη αυτή η κατάσταση προέκυψε από την ώρα που το τέως ΥΧΟΠ –είναι άποψη δημοφιλής και σε πολλούς κύκλους του Συμβουλίου της Επικρατείας επίσης, την έχω ακούσει με τα αφτιά μου άπειρες φορές και νομίζω πρέπει να τα πούμε αυτά για να συζητήσουμε πραγματικά παραγωγικά- δεν συμμερίζομαι λοιπόν την άποψη ότι όλα αυτά συνέβησαν επειδή το ΥΧΟΠ έγινε ενιαίο Υπουργείο με το ΥΠΕΧΩΔΕ, είναι ζήτημα ξαναλέω πολιτικών προτεραιοτήτων.

Στο κάτω-κάτω, οι ίδιοι που ισχυρίζονται αυτά τα πράγματα είναι -όπως και εγώ- οπαδοί των μικρών και ευέλικτων κυβερνητικών σχημάτων. Ας μας πουν πώς προκύπτουν αν δεν συνενώσουμε Υπουργεία. Δεν βρίσκεται λοιπόν ο λόγος αυτής της υστέρησης στη συνένωση των Υπουργείων, κατά την ταπεινή μου γνώμη, αλλά πολύ απλά στο ότι δεν αποτέλεσε πολιτική προτεραιότητα για τη χώρα.

Πρέπει λοιπόν, φίλες και φίλοι, να υπάρξει άμεση ενεργοποίηση όλων των εμπλεκομένων που έχουν σχέση με τα ζητήματα αυτά του Πολεοδομικού και Χωροταξικού βέβαια Σχεδιασμού.

Είναι μια μεγάλη δυνατότητα η Συνταγματική Αναθεώρηση, μέσω της οποίας μπορούμε να προσδώσουμε στην Πολεοδομία και Χωροταξία και την προτεραιότητα που της αξίζει αλλά και να επιλύσουμε κάποιους «γόρδιους δεσμούς» που μένουν άλυτοι εδώ και πάρα πολλά χρόνια.

Από την πλευρά μας έχουμε κινητοποιηθεί συνολικά για το ζήτημα της Συνταγματικής Αναθεώρησης, με αιχμή του δόρατος κυριολεκτικά θα έλεγα το Ινστιτούτο Τοπικής Αυτοδιοίκησης, το οποίο έχει ξεκινήσει μία ολοκληρωμένη δουλειά που έχει σχέση με την επικείμενη Συνταγματική Αναθεώρηση.

Και είμαστε σήμερα εδώ ένα εκλεκτό κομμάτι του επιστημονικού δυναμικού της χώρας και των αιρετών της Αυτοδιοίκησης, μαζί με πολύ σοβαρούς θεσμικούς παράγοντες, όπως το ΣτΕ, για να συζητήσουμε, να προβληματιστούμε και να προτείνουμε.

Σε αυτή τη συζήτηση θα ήθελα να τονίζω ότι κατά τη γνώμη μου ο Χωροταξικός και Πολεοδομικός Σχεδιασμός δεν είναι μια νέα λειτουργία ούτε κανένας αυτοσκοπός.

Θέλω επίσης να τονίσω ότι πιστεύω ότι πρέπει να γίνει κατανοητό από όλους τους εμπλεκομένους ότι ο Πολεοδομικός και Χωροταξικός Σχεδιασμός –και είναι αντικειμενικό αυτό που λέω, δεν είναι  γνώμη μου- είναι μια διαδικασία που έχει ημερομηνία λήξης και νέες φάσεις επικαιροποίησης. Πρέπει έγκαιρα να ολοκληρώνεται και έγκαιρα να προσαρμόζεται και να επικαιροποιείται.

Χαρακτηριστικό παράδειγμα –θα σας πω ένα παράδειγμα το οποίο είναι τραγικό για τη χώρα, πολύ τραγικότερο από αυτά που σας έλεγα νωρίτερα- η γεωργία σαν οικονομική δραστηριότητα και σαν χρήση γης. Σε πάρα πολλά Περιφερειακά Χωροταξικά Σχέδια υιοθετούνται ως γεωργική γη προτεραιότητας περιοχές με καλλιέργειες πριμοδοτούμενες από την ΚΑΠ (Κοινή Αγροτική Πολιτική) της προηγούμενης περιόδου. Και είμαστε μπροστά σε νέα ΚΑΠ. Πριν τελειώσουν τα ολοκληρωμένα Χωροταξικά των Περιφερειών της χώρας έχουμε μια νέα ΚΑΠ κι εμείς δεν έχουμε καν το χρόνο να επικαιροποιήσουμε τα νέα σχέδια.

Μιλάμε για κωμικοτραγικές καταστάσεις, οι οποίες ακούγονται σαν εξεζητημένα ζητήματα που είναι για τεχνοκράτες, μόνο που δεν είναι για τεχνοκράτες, είναι για τους αγρότες μας, στην ποδιά των οποίων για τις εκλογές σφάζονται όλοι κατά τα άλλα όμως.

Είναι για τη γεωργία η οποία πρέπει να περάσει από τη «δαμόκλειο σπάθη» μιας τεράστιας ανατροπής και το ξέρουμε όλοι φαντάζομαι όσοι είμαστε σε αυτή την αίθουσα, γιατί η γη δεν μπορεί να ταΐσει τόσους ανθρώπους, και το βασικό θεμελιώδες εργαλείο με το οποίο πρέπει να προσεγγίσουμε αυτό το θέμα θα έπρεπε σήμερα να επικαιροποιείται. Κι εμείς δεν έχουμε ολοκληρώσει και όπου γίνονται Χωροταξικά γίνονται με τις προδιαγραφές της προηγούμενης περιόδου.

Άρα λοιπόν –απευθύνομαι προς το ΣτΕ- καλές όλες οι ευαισθησίες, όπως και προς τη διοίκηση, όπως και προς τους αιρετούς, τους Δημάρχους, που δε χάνουν ευκαιρία να προβάλλουν δεκάδες ενστάσεις υποκινούμενοι από μικροτοπικισμούς και τέτοιου τύπου λογικές και στο τέλος καθυστέρηση, καθυστέρηση, καθυστέρηση. Έχουν όλα ημερομηνία λήξης, πρέπει να τελειώνουν στην ώρα τους. Που σημαίνει ότι πρέπει να βάλουμε όλοι λίγο νερό στο κρασί μας και να συζητήσουμε σε διαφορετική βάση για τον Πολεοδομικό και Χωροταξικό Σχεδιασμό.

Κανένας σχεδιασμός, ανεξάρτητα από την αρμοδιότητα έγκρισής του, σε ποιο επίπεδο βρίσκεται δηλαδή αυτός που εγκρίνει, δεν έχει νόημα, εάν δεν εφαρμοστεί και δεν γίνει κτήμα των τοπικών κοινωνιών.

Η αποκέντρωση αρμοδιοτήτων προτείνεται από μας για να διασφαλίσει σύντμηση των παρατηρούμενων χρόνων έγκρισης και συνδυάζεται με ένα ιεραρχημένο επίπεδο Χωροταξικού - Πολεοδομικού Σχεδιασμού με αυστηρό έλεγχο, όπου το Γενικό Πολεοδομικό υπακούει στις κατευθύνσεις του Χωροταξικού, οι Πολεοδομικές στο Γενικό Πολεοδομικό και οι Πράξεις Εφαρμογής στις Πολεοδομικές Μελέτες.

Αν ελέγξουμε και εξασφαλίσουμε αυτή την αλληλοσυσχέτιση, δεν είναι δυνατόν να πηγαίνουμε για απλές αλλαγές πραγματικά αστείου τύπου, να φτάνουμε μέχρι το ΣτΕ για διατάγματα, για να αλλάξουμε σε ένα Δήμο ένα οικόπεδο και από Παιδικό Σταθμό να το κάνουμε Νηπιαγωγείο και πρέπει να πάμε μέχρι το Συμβούλιο της Επικρατείας. Για τέτοια σχιζοφρένεια μιλάμε στην Ελλάδα.

Νομίζω λοιπόν ότι είναι μια τεράστια ευκαιρία να μιλήσουμε σήμερα με αυτές τις κρίσιμες παραμέτρους, φίλες και φίλοι.

Από την πλευρά μας, πιστεύουμε ότι το πνεύμα με το οποίο προσερχόμαστε στη σημερινή συζήτηση και με το οποίο προσανατολίζουμε τη δουλειά του Ινστιτούτου Τοπικής Αυτοδιοίκησης έχει σχέση με την άποψή μας για μια Αυτοδιοίκηση αρμοδιοτήτων και ευθυνών, για μια κοινωνία της πρωτοβουλίας της ευθύνης, για μια χώρα που θα έχει αποκέντρωση και αυτοδιοίκηση. Ευχαριστώ.

Συντονιστής: Ευχαριστώ τον Πρόεδρο της ΚΕΔΚΕ και Πρόεδρο του Ινστιτούτου κ. Κουκουλόπουλο και πριν δώσω τον λόγο στον κ. Γιάννη Αλαβάνο, Πρόεδρο του Τεχνικού Επιμελητηρίου Ελλάδος, δύο παραλείψεις. 

Πρώτη παράλειψη να ευχαριστήσω όλους τους επιστήμονες που μετέχουν στο πάνελ το σημερινό. Να ευχαριστήσω ιδιαίτερα το μέλος του Επιστημονικού Συμβουλίου κ. Παπαδημητρίου που ήταν και ο εμπνευστής της θεματικής, η οποία ξεκίνησε από τις συζητήσεις μας στις συνεδριάσεις του Επιστημονικού Συμβουλίου. Και να ευχαριστήσω και το Ιονικό Κέντρο που τόσο φιλικά μας φιλοξενεί σήμερα. 

Το λόγο έχετε κ. Πρόεδρε.

Γιάννης Αλαβάνος (Πρόεδρος ΤΕΕ): Θα ήθελα κι εγώ να ευχαριστήσω και τον Πρόεδρο και το Ινστιτούτο Τοπικής Αυτοδιοίκησης γιατί όντως είχαν την πρωτοβουλία, το Ινστιτούτο νομίζω ότι κάνει μια πολύ καλή δουλειά και η κα Πετροπούλου η οποία με παρακάλεσε έντρομη να μην ξεπεράσω το χρόνο στο χαιρετισμό από τον Πάρι, προφανώς έχει εκτιμήσει ότι το Ινστιτούτο είναι της ΚΕΔΚΕ.

Ελπίζω ότι θα είμαι πιο σύντομος, γιατί δεν θα διαβάσω το σύνολο του χαιρετισμού, το οποίο βεβαίως στηρίζεται σε θέσεις και επεξεργασίες και σκέψεις που υπάρχουν στο Τεχνικό Επιμελητήριο, εξάλλου νομικοί θα ακολουθήσουν στο βήμα. Το γεγονός ότι ο Πρόεδρος της ΚΕΔΚΕ είναι και Μηχανικός δεν επηρεάζει σε πολύ μεγάλο βαθμό κοινότητα θέσεων, περισσότερο ίσως το ότι συνεργαζόμαστε με την ΚΕΔΚΕ στενά το τελευταίο διάστημα, είναι αυτό που έχει προσεγγίσει πολύ τις απόψεις των δύο φορέων. 

Θεωρούμε στο Τεχνικό Επιμελητήριο τη σημερινή ημερίδα πραγματικά σαν ημερίδα προβληματισμού κυρίως για την Αναθεώρηση του Συντάγματος, γιατί όσον αφορά τις πολεοδομικές αρμοδιότητες και το χωροταξικό σχεδιασμό έχουν ειπωθεί πολλές φορές τα πράγματα, το τι ευθύνεται και χρειάζεται ένα σοκ για να ξεπεράσουμε την υστέρηση που έχουμε.

Σ’ αυτό τον προβληματισμό η πρώτη αναφορά που γίνεται βέβαια είναι στο σχέδιο του Ευρωσυντάγματος που σταμάτησε βέβαια η διαδικασία ψήφισής του, το οποίο έχει διάταξη που προβλέπει ομόφωνα βέβαια τη σύνταξη νόμων για τη χωροταξία και τις χρήσεις της γης. Και μπαίνει το ερώτημα το Σύνταγμά μας πώς θα προσδιορίζεται απ’ αυτούς τους νόμους όχι από τις διατάξεις του Ευρωσυντάγματος, αλλά από τους νόμους που βγαίνουν σε επιταγή του Ευρωσυντάγματος. 

Αλλά εδώ ήθελα να αναφέρω και μια σύμπτωση στο σκεπτικό του σχεδίου Ευρωσυντάγματος και της διάταξης του άρθρου 24, παρ. 2 του Συντάγματος, που εμείς τη θεωρούμε μια από τις κορυφαίες, ότι επικαλούνται και οι δύο τους κανόνες της επιστήμης, ότι οι οποιεσδήποτε προτάσεις νόμων πρέπει να βασίζονται σε επιστημονικές μελέτες που εκπονούνται από ειδικούς επιστήμονες ή βάση νέων επιστημονικών στοιχείων ή όπως λέει το Σύνταγμά μας, οι σχετικές τεχνικές επιλογές γίνονται κατά τους κανόνες της επιστήμης. Και εδώ πέρα η κα Κιουσοπούλου, η Νομικός μας Σύμβουλος η οποία θα κάνει παρουσίαση ελπίζω να μην θέσει διαφορετικά, γιατί οι κανόνες της επιστήμης είναι πολύ γενικοί και αφορούν όλους τους επιστήμονες. 

Η αναθεώρηση του Συντάγματος βάζει το Τεχνικό Επιμελητήριο, όπως και όλους τους φορείς μπροστά σε μια διαδικασία που θέλουμε να ελπίζουμε, ότι θα είναι ανοιχτή. Τα ζητήματα που συζητούνται ότι θα θιγούν ενδιαφέρουν πάρα πολύ το Τεχνικό Επιμελητήριο και έχει τοποθετηθεί. Είμαστε αντίθετοι με την τροποποίηση του άρθρου 16 του Συντάγματος που αφορά την παιδεία και τα επαγγελματικά δικαιώματα. 

Είμαστε εξαιρετικά προβληματισμένοι με το τι αλλαγές θα γίνουν, αν γίνουν, στις διατάξεις που αφορούν το περιβάλλον. Και το γεγονός, ότι ήδη τώρα κάποια ζητήματα έχουν σταματήσει να προωθούνται στο όνομα ότι θα τροποποιηθούν οι σχετικές διατάξεις του Συντάγματος μας βάζει σε πολύ μεγάλη ανησυχία.

Θεωρούμε ότι το Σύνταγμα είναι ο θεμελιώδης χάρτης της χώρας, στον οποίο οι διάφορες εξουσίες και λειτουργίες συνυπάρχουν όχι σε καθεστώς σύγκρουσης, αλλά σε πλαίσιο δημιουργικής και ισότιμης συνεργασίας και εσωτερικής κατανομής αρμοδιοτήτων και δικαιοδοσιών. Και σ’ αυτή την κατανομή τονίζουμε την άποψή μας, ότι το Συμβούλιο της Επικρατείας είναι εγγυητής των συνταγματικών διατάξεων που αφορούν τα δικαιώματα του ανθρώπου και τις ελευθερίες του. Τις περιγράφει με αρκετή σαφήνεια και καθαρότητα και κυρίως ελέγχει τη διοίκηση όταν δρα κανονιστικά. 

Θεωρούμε ότι το Συμβούλιο Επικρατείας έχει παίξει ρόλο σημαντικό στην ανάδειξη και υπεράσπιση του φυσικού και πολιτισμικού περιβάλλοντος ως κεντρικού σημείου και προτεραιότητας του δημόσιου βίου και της ελληνικής πολιτείας. Δεν αποκλείουμε και έχουμε επισημάνει λάθη κατά την άποψή μας ασκώντας στις αποφάσεις του Συμβουλίου Επικρατείας στη νομολογία του. Είναι φανερό, ότι ούτως ή άλλως και οι αποφάσεις αυτές δεν παίρνονται με ομοφωνίες, ερμηνείες δίνονται. 

Εμένα με έχει εντυπωσιάσει το γεγονός, ότι οι ερμηνείες έχουν βασιστεί πολλές φορές και σε συζητήσεις που γίνονται στην αρμόδια Κοινοβουλευτική Επιτροπή για τη σύνταξη του Συντάγματος, βεβαίως μέσα από τις ερμηνείες προχωράει και όλη η νομική επιστήμη και είναι νομίζω ένας μοχλός για να προωθηθούμε σε καινούργιες διατάξεις. 

Και θέλω να πω, ότι πέρα από το Συμβούλιο της Επικρατείας, όπου κανείς μπορεί να τοποθετηθεί για κάποιες από τις αποφάσεις τις συγκεκριμένες και ο Πρόεδρος της ΚΕΔΚΕ ανέφερε μία, θετικά ή αρνητικά, εμείς έχουμε ιδιαίτερο από το Νομικό Συμβούλιο του Κράτους, όπου για παράδειγμα ο Ν. 3316 για τις μελέτες υποτίθεται ότι είχε σαν κύριο σκοπό να ενοποιηθούν όλες οι διατάξεις και από τότε οι περισσότερες ή σχεδόν όλες οι μελέτες έχουν προκηρυχθεί κατά παρέκκλιση του καινούργιου νόμου, όσες έχουν προκηρυχθεί με βάση τις γνωμοδοτήσεις του Νομικού Συμβουλίου του Κράτους, οι οποίες δεν στέκουν κατά την άποψη τουλάχιστον τη δική μας, όσο μπορούμε να τις κρίνουμε. 

Θεωρούμε ότι η ισορροπία ανάμεσα στο κέντρο και την περιφέρεια και τις τοπικές κοινωνίες είναι ένα σημαντικό στοιχείο της δημοκρατίας μας. Η τοπική κοινωνία και οι πολιτικοί θεσμοί εκπροσώπησής της δεν αποτελούν ένα αριθμητικό άθροισμα ατομικών συμφερόντων, προσώπων χωρίς δεσμούς αλληλεγγύης και χωρίς εθνικό ορίζοντα. Απευθυνόμαστε στην τοπική κοινωνία ως οργανικό κομμάτι του εθνικού κορμού.

Ο πολεοδομικός σχεδιασμός είναι ζήτημα γενικού ενδιαφέροντος. Θεωρούμε, ότι η μορφή κάθε οικισμού της χώρας, ακόμα και ο τρόπος δόμησης των κτιρίων του και άλλα στοιχεία που συνθέτουν τα πολεοδομικά χαρακτηριστικά δεν αφορούν αποκλειστικά και μόνο τους κατοίκους του και τις τοπικές αρχές.

Αλλά η διάκριση ανάμεσα στην κανονιστική και ατομική πολεοδομική ρύθμιση είναι σίγουρα δύσκολη. Εμείς απορρίπτουμε τη λογική ότι δεν υπάρχει διάκριση μεταξύ των δύο: κανονιστικής και ατομικής ρύθμισης. Αλλά απορρίπτουμε και τη θέση που λέει, ότι η ατομική πολεοδομική ρύθμιση μπορεί να διαφεύγει από όλες τις εγγυήσεις προστασίας είτε του περιβάλλοντος, είτε ανώτερων διατάξεων, ιεραρχικά εννοώ των διατάξεων.

Το σύστημα κατανομής πολεοδομικών αρμοδιοτήτων ξέρουμε ότι πάσχει σημαντικά. Ο Υπουργός ΠΕΧΩΔΕ το χαρακτήρισε πρόσφατα σαν «μια απίστευτη Βαβέλ». Δεν έχουμε όμως υπόψη μας να υπάρχει μια ουσιαστική καταγραφή από το ΥΠΕΧΩΔΕ των προβλημάτων που αφορούν την αναποτελεσματικότητα του πολεοδομικού σχεδιασμού, πλην τη γενική αναφορά στις χρονοβόρες διαδικασίες. 

Αναφέρθηκε ο Πάρις Κουκουλόπουλος σ’ αυτές, εγώ να προσθέσω για όσους μη Χωροτάκτες ίσως δεν το έχουν συνειδητοποιήσει απόλυτα, ότι στα  3 έως 5 χρόνια που χρειάζεται να γίνει ένα Γενικό Πολεοδομικό Σχέδιο ο πραγματικός χρόνος της μελέτης είναι 12 μήνες. Και σε μια Πολεοδομική Μελέτη που τώρα κρατάει, έχει διάρκεια 8 έως 12 χρόνια, οι πραγματικοί χώροι μελέτης είναι γύρω στα 2,5 χρόνια. Ο μεγαλύτερος χρόνος είναι στις διαδικασίες τις γραφειοκρατικές και της έγκρισης των μελετών. 

Ποιο είναι το αποτέλεσμα αυτών των καθυστερήσεων; Ότι η ανάλυση όπου βασίζεται ο σχεδιασμός γίνεται ουσιαστικά στα πρώτα 2 χρόνια, η εκτίμηση αφορά έναν πληθυσμό σε χρονικό ορίζοντα πενταετίας. Άρα το ζητούμενο πια παύει να είναι η καταλληλότητα ως προς την αρμοδιότητα έγκρισης, αλλά η καταλληλότητα αυτού του ίδιου του σχεδιασμού, ο οποίος πια είναι ανεπίκαιρος. 

Να αναφέρω στα αριθμητικά δεδομένα που έδωσε ο Πάρις, ότι καμιά μελέτη δεν έχει θεσμοθετηθεί σύμφωνα με το Νόμο 2508/97. Αυτοί οι μεγάλοι χρόνοι καθυστέρησης αναιρούν έναν από τους βασικούς στόχους του πολεοδομικού σχεδιασμού που αφορά στην ανακοπή της άναρχης δόμησης. Και αυτό έχει σαν συνέπεια και η εκτός σχεδίου δόμηση να αναδεικνύεται ως πρώτη προτεραιότητα από άποψη καταλληλότητας για οικιστική ανάπτυξη σε βάρος της εντός σχεδίου δόμησης, που ούτως ή άλλως λειτουργεί σε βάρος η εκτός σε βάρος της εντός σχεδίου δόμηση.

Και να σημειώσω, ότι και με την διάσπαρτη και μη συνεκτική δόμηση σε μη πολεοδομημένες περιοχές, κατασπαταλούνται δημόσιοι πόροι για τεχνικές κυρίως υποδομές, που θα μπορούσαν να διατεθούν για τη δημιουργία των προς πολεοδόμηση περιοχών.

Άρα να μην συμφωνήσουμε με τον Πρόεδρο γιατί το κόστος των μελετών είναι από τα σημαντικότερα ζητήματα, εξάλλου ούτως ή άλλως το κόστος των μελετών τώρα μάλλον από την ανάποδη πρέπει να το δούμε, ότι οι προδιαγραφές και οι ρυθμίσεις οι κανονιστικές για το ύψος των αμοιβών είναι πολύ μικρές πια γι’ αυτού του είδους τις μελέτες με τις τελευταίες προβλέψεις του Υπουργείου, αλλά ότι σπαταλούνται πόροι οι οποίοι πρέπει να πηγαίνουν προς τις κατευθύνσεις που είπε ο Πρόεδρος και βεβαίως το Κτηματολόγιο που είναι και συνταγματική επιταγή, το άρθρο 24 θα πρέπει να προχωρήσει με πολύ γρηγορότερους ρυθμούς.

Στο κείμενο που σας έχει μοιραστεί αναφέρεται για ποιους λόγους είναι αναγκαία η επανεξέταση του συστήματος κατανομής αρμοδιοτήτων. Δύο μόνο θα αναφέρω εγώ απ’ αυτούς. Το ένα γιατί μας ενδιαφέρει τη συζήτηση:

Η νομολογία του ΣτΕ προκαλεί προβλήματα τόσο στην συνέχεια μεταξύ σχεδιασμού και εφαρμογής και την αναγκαία αλληλοτροφοδότηση, όσο και στην ανάληψη υπευθυνοτήτων διαχείρισης της τοπικής ανάπτυξης από τα όργανα της Τοπικής Αυτοδιοίκησης. 

Και ότι δημιουργείται ένας ανορθολογισμός που σε σύγκριση με άλλες χώρες θα μπορούσε να χαρακτηριστεί σαν στρέβλωση. Δηλαδή με το πιο ισχυρό θεσμικό εργαλείο –που είναι το ΠΔ- προβλέπεται η έγκριση του λεπτομερέστερου και ειδικότερου επίπεδου σχεδιασμού που είναι το ρυμοτομικό σχέδιο. 

Θεωρούμε ότι το θεσμικό πλαίσιο του σχεδιασμού είναι ένα ενιαίο σύστημα που περιλαμβάνει τις επιστημονικές μελέτες, τη νομοθεσία που καθορίζει το ρόλο και το πεδίο παρέμβασης κάθε σχεδίου και το διοικητικό σύστημα επί του οποίου στηρίζεται η θεσμοθέτηση και η εφαρμογή του.

Αναφέρεται στην εισήγηση, η οποία επαναλαμβάνω στηρίζεται πάρα πολύ στη δουλειά που έχουν κάνει τα στελέχη του Τεχνικού Επιμελητηρίου, συνοπτικά στα προβλήματα που αντιμετωπίζει το σύστημα Πολεοδομικού Σχεδιασμού στην Ελλάδα και νομίζω ότι είναι  μια καλή καταγραφή.

Και θα τελειώσω διαβάζοντας τις αρχές για την διατύπωση προτάσεων. Ότι στο Τεχνικό Επιμελητήριο προσανατολιζόμαστε στις ακόλουθες αρχές:

1. 
Η αποκατάσταση και περιφρούρηση του επιτελικού ρόλου της κεντρικής διοίκησης. Αποδέσμευσή της από ρυθμίσεις μη στρατηγικού χαρακτήρα, ώστε να μπορέσει να ασκήσει το αναγκαίο έργο χάραξης της πολιτικής και παρακολούθησης της εφαρμογής της. 

2. 
Η αντιστοίχηση σχεδιαστικής και διοικητικής συγκρότησης και κλιμάκωσης, με την καθιέρωση ενός ιεραρχικού συστήματος θεσμοθέτησης των επιπέδων σχεδιασμού, όπου θα αντιστοιχεί κάθε σχέδιο ή πράξη σε μια πολιτικο - διοικητική βαθμίδα 

3. 
Η κατοχύρωση της αρχής ότι το υποκείμενο επίπεδο σχεδιασμού αποτελεί εξειδίκευση του υπερκείμενου και άρα ανήκει στην βαθμίδα της γεωγραφικής έκτασης που αφορά. 

4.
Πρόβλεψη μηχανισμών προληπτικού ελέγχου της συμβατότητας των υποκείμενων επιπέδων σχεδιασμού από τα υπερκείμενα και τις αντίστοιχες βαθμίδες σχεδίων, καθώς και καθιέρωση υποχρεωτικής εμπλοκής των υπερκείμενων διοικητικών βαθμίδων στην παρακολούθηση της εφαρμογής. 

5. 
Ολοκληρωμένη θεώρηση κάθε επιπέδου μελέτης και ρύθμισης, κυρίως όπου προβλέπεται η θέσπιση ασφαλιστικών δικλείδων στις αποκεντρωτικές πράξεις, όπως επιβολή περιορισμών όπως όχι μείωση κοινοχρήστων χώρων, όχι αποχαρακτηρισμός διατηρητέων κτιρίων, όχι αύξηση ΣΔ, στο πλαίσιο βέβαια αμφίδρομης αλληλοτροφοδότησης των επιπέδων. 

6.
Θεσμοθέτηση συμμετοχικών διαδικασιών κατά την διάρκεια της διαβούλευσης, όχι μόνο των κατοίκων αλλά και των οικονομικών και κοινωνικών φορέων κάθε περιοχής ανάλογα με το περιεχόμενο της εκάστοτε βαθμίδας σχεδίου. Και εδώ να συνηγορήσω σ’ αυτό που ήδη λέχθηκε, ότι ο Σύνδεσμος Ελληνικών Βιομηχανιών, η ΓΣΕΒΕΕ, η Ένωση Τουριστικών Πρακτόρων βάζει σαν πρώτο θέμα εδώ και 1,5-2 χρόνια την ολοκλήρωση των χωροταξικών και ειδικών σχεδιασμών.

7.
Η καθιέρωση της εφαρμογής κριτηρίων για τον έλεγχο επάρκειας σε οργανωτικές δομές και στελεχιακό δυναμικό των Υπηρεσιών που αναλαμβάνουν νέες αρμοδιότητες. Όπως είναι οι  προδιαγραφές ή πρότυπα Οργανισμών Νομαρχιών και ΟΤΑ και αναγκαία στελέχωση των αντίστοιχων Δ/νσεων πολεοδομικού σχεδιασμού και περιβάλλοντος.

Μία μελέτη που κάνουμε από κοινού με την ΚΕΔΚΕ ελπίζουμε  ότι σύντομα θα έχει ορατές υποδείξεις για το πώς πρέπει να ολοκληρωθεί αυτή η επάρκεια. 

Να τελειώσω με κάποιες σκέψεις που ακούστηκαν στην πολύ ενδιαφέρουσα ημερίδα που είχε γίνει πριν από 2 εβδομάδες για το έργο και τον πολεοδομικό σχεδιασμού του «ΕΛΕΥΘΕΡΙΟΥ ΒΕΝΙΖΕΛΟΥ», νομοθεσία που σε μεγάλο βαθμό θεωρείται καλύτερη από τις επόμενες που ακολούθησαν.

Η πρώτη σκέψη είναι, ότι μετά από την πάροδο -αφού ψηφιστεί η Συνταγματική Αναθεώρηση και εφ’ όσον θέλουμε πολεοδομικές ρυθμίσεις στο Σύνταγμα- μιας σύντομης μεταβατικής περιόδου να μην επιτρέπεται η δόμηση εκτός σχεδίου. Ήταν απόψεις που λέχθηκαν από τον κ. Ράντο, μέλος του Συμβουλίου της Επικρατείας, οι οποίες είναι και θέσεις του Τεχνικού Επιμελητηρίου.

Και η δεύτερη θα μπορούσε να προβλεφθεί από το Σύνταγμα και κατεδαφίζεται αμέσως μετά την υπερψήφιση κάθε αυθαίρετο. Βεβαίως στο δεύτερο γεννάται ένα ερώτημα, πόσο θα πρέπει να εντάξουμε στο Σύνταγμα την κάθε επιθυμία μας και σε πόσο λεπτομέρεια θα προχωρήσει η Αναθεώρηση του Συντάγματος, αλλά δεν μπορεί να είναι όπλο μας το Σύνταγμα σε κάτι που πρέπει να προβλέπει η νομοθεσία και που οι κοινωνικοί φορείς, οι επιστημονικοί φορείς, όλοι οι φορείς της Τοπικής Αυτοδιοίκησης και η πολιτεία πρωτίστως βεβαίως θα πρέπει να υλοποιούν. 

Ευχαριστώ πολύ. 

Συντονιστής:  Ευχαριστώ πολύ τον κ. Αλαβάνο. Και πριν δώσω το λόγο στον Καθηγητή κ. Παπαδημητρίου, θα παρακαλούσα να έρθουν εδώ και να καθίσουν κοντά μας η συνάδελφος κα Γιαννακούρου, ο συνάδελφος κ. Χλέπας και η Νομική Σύμβουλος του Τεχνικού Επιμελητηρίου Ελλάδος κα Κιουσοπούλου.

Και μετά αυτή τη χωροταξική τακτοποίηση του τραπεζιού μας δίνω το λόγο στον κ. Παπαδημητρίου, ο οποίος θα μας κάνει μια γενική εισαγωγή στην θεματική της σημερινής ημερίδος. 

Ο λόγος στον κ. Παπαδημητρίου.

Γιώργος Παπαδημητρίου (Καθηγητής Τμήματος Πολιτικής Επιστήμης και Δημόσιας Διοίκησης του Πανεπιστημίου Αθηνών): Ευχαριστώ πολύ κ. Πρόεδρε. Θα υποσχεθώ από την αρχή θα είμαι πολύ συντομότερος από τους Προέδρους, αυτό μου επιβάλει η ιδιότητά μου ως απλού εισηγητή στη Θεματική και να υποσχεθώ επίσης, ότι θα προσπαθήσω να αναδείξω ορισμένες απλές, γυμνές και ενοχλητικές σε πολλούς αλήθειες.

Πιστεύω, ότι χωρίς την προβολή της αλήθειας δεν θα μπορέσουμε ποτέ να συζητήσουμε και πολύ περισσότερο δεν θα μπορέσουμε να λύσουμε ποτέ τα σύνθετα και δύσκολα προβλήματα που αντιμετωπίζουμε.

Διαπίστωση πρώτη και υπογραμμίζω ότι οι επισημάνσεις δεν θα είναι εκτατικές, θα επικεντρώνονται στην κατανομή των πολεοδομικών αρμοδιοτήτων μεταξύ κράτους και Αυτοδιοίκησης. Εκεί νομίζω είναι και το βασικό πρόβλημα το οποίο τουλάχιστον αναδείχθηκε πρόσφατα.

Διατύπωση πρώτη, λοιπόν, ότι το πρόβλημα δημιουργήθηκε από τη στιγμή που καθιερώθηκε η Νομαρχιακή Αυτοδιοίκηση ως βαθμίδα της Αυτοδιοίκησης. Και από τη στιγμή που με μία όχι οπωσδήποτε απόφαση προϊόν βασάνου μεταφέρθηκαν όλες οι αρμοδιότητες συλλήβδην της κρατικής Νομαρχιακής Διοίκησης στην Αυτοδιοικητική Νομαρχιακή Διοίκηση. Μεταξύ αυτών και όσες πολεοδομικές αρμοδιότητες συνέβαινε το 1994 να ανήκουν στους Νομάρχες.

Όλες αυτές συλλήβδην, λοιπόν, άκριτα και αβασάνιστα μεταφέρθηκαν στις Νομαρχιακές Αυτοδιοικήσεις. Με αυτούς τους όρους τέθηκε το πρόβλημα και μ’ αυτούς τους όρους εξελίχθηκε η α’ φάση αντιπαράθεσης, γιατί αυτή είναι η ουσία του προβλήματος, Αυτοδιοίκησης και κρατικής Διοίκησης, η οποία θυμίζω, έληξε με μία απόφαση της Ολομέλειας του Συμβουλίου της Επικρατείας το 1998 και η οποία απεφάνθη ότι πολεοδομικές αρμοδιότητες κανονιστικού χαρακτήρα δεν επιτρέπεται να ανατίθενται στις Νομαρχιακές Αυτοδιοικήσεις.- Αυτή είναι η βαθύτερη ουσία της απόφασης της Ολομέλειας.

Από τη στιγμή εκείνη, από το 1998 επιχειρήθηκε η αναζήτηση ευρηματικά λύσεων που θα μπορούσε να δώσουν διέξοδο στο πρόβλημα το οποίο είχε δημιουργηθεί. Εις μάτην, διότι η δραστική λύση θα μπορούσε να είναι μόνο μία αφ’ ης το Συμβούλιο Επικρατείας στην απόφαση της Ολομέλειας του ’98 ως βασικό έρεισμα για τη σκέψη και τη συμμετοχή τρίτου, έθεσε το άρθρο 24 του Συντάγματος.

Άρα επομένως θα έπρεπε σε μία μελλοντική αναθεώρηση, σας θυμίζω ότι το ’98 και δεν θέλω να είμαι περισσότερο ρεαλιστής από τους προηγηθέντες είχε αρχίσει η συζήτηση για την Αναθεώρηση ήδη από το 1993, η οποία ολοκληρώθηκε  το 2001, μετά την παρέλευση 8ετίας ή αν μετράω καλά 9ετίας, πάντως μετά την παρέλευση ικανού – ικανότατου χρόνου.

Η αρμοδιότητα η οποία περισσότερο ενόχλησε το Συμβούλιο Επικρατείας και εδώ θα είμαι και πάλι δεινός, το οποίο διακατέχεται, δίκαια ή άδικα μένει να το δούμε, από μία έντονη αμφισβήτηση προς την Αυτοδιοίκηση, ήταν ακριβώς ότι οι Οργανισμοί Αυτοδιοίκησης παροχούμενοι από μία κακή αντίληψη τοπικού συμφέροντος με γνώμονα κυρίως την εξυπηρέτηση μικρών συμφερόντων με λαϊκίστικες πολλές φορές προσεγγίσεις δημοτών, δεν ήταν σε θέση να δώσει διέξοδο στα σύγχρονα και πιεστικά προβλήματα πολεοδόμησης που αντιμετώπιζαν λίγο ως πολύ όλοι οι οικισμοί στη χώρα μας.

Φτάσαμε, λοιπόν, αισίως έτσι στο 2001 όπου η Αναθεώρηση προβλέπει στο άρθρο 102 τη δυνατότητα που δεν υπήρχε προηγουμένως και αυτός είναι ο κρίσιμος νέος ορισμός, η κρατική διοίκηση να παραχωρεί εξουσίες της στην Αυτοδιοίκηση, μεταξύ των άλλων και πολεοδομικές αρμοδιότητες.

Η δυνατότητα αυτή οργανώθηκε με το Νόμο 2002, η συνταγματικότητα του οποίου κρίθηκε με την πρόσφατη απόφαση της Ολομέλειας. Τι έκαναν όμως; Προσπάθησε να οργανώσει με ένα σύστημα αποκέντρωσης και αποσυγκέντρωσης τις πολεοδομικές αρμοδιότητες με ορισμένα κριτήρια τα οποία κατά αρχήν φαίνεται να είναι λογικά και εύλογα. 

Οι κεντρικές πολεοδομικές αποφάσεις παρέμειναν στην κεντρική εξουσία, στον Υπουργό ΠΕΧΩΔΕ ουσιαστικά. Σημαντικές αποφάσεις που ανάγονταν σε ευρύτερους χώρους και μάλιστα στην περιφέρεια ανατέθηκαν στην αποκεντρωμένη κρατική διοίκηση στην περιφέρεια. Και τέλος μικρότερης σημασίας αποφάσεις ανατέθηκαν είτε στις Νομαρχιακές Αυτοδιοικήσεις, είτε στους Δήμους και Κοινότητες.

Μ’ αυτό το απλό σχήμα ο νομοθέτης προσπάθησε να δώσει διέξοδο στην εμπλοκή η οποία είχε δημιουργηθεί προηγουμένως  και να ανοίξει το δρόμο στη δυνατότητα που προσέφερε το Σύνταγμα. Το δρόμο αυτό έκλεισε, φοβούμαι όχι οριστικά, αλλά πάντως φαίνεται προς το παρόν, ότι έκλεισε με την απόφαση 3661/2005 η Ολομέλεια του Συμβουλίου της Επικρατείας.

Το παράξενο είναι, ότι για μία ασήμαντη αφορμή, τον καθαρισμό της θέσης ανέγερσης ενός εκπαιδευτηρίου στην πόλη των Χανίων φτάσαμε, γιατί αυτό επιτρέπει και επιβάλει η έννομη τάξη μας, να κρίνουμε συλλήβδην όλο το σύστημα της κατανομής των πολεοδομικών αρμοδιοτήτων με αφορμή αυτή την υπόθεση.

Το τι απεφάνθη το δικαστήριο κατά πλειοψηφία, θα προσπαθήσω να το συνοψίσω με λόγια απλά. Πολεοδομικές αρμοδιότητες που έχουν κανονιστικό περιεχόμενο πρέπει να ανατίθενται αποκλειστικά και μόνο σε όργανα της κρατικής Διοίκησης, δηλαδή της κεντρικής Διοίκησης του υπουργού και της αποκεντρωμένης Διοίκησης σήμερα της Περιφέρειας.

Αντίθετα κανονιστικές αρμοδιότητες πολεοδομικού χαρακτήρα δεν επιτρέπεται σε καμία περίπτωση να ανατίθενται ανεξαρτήτως της έντασης και της σημασίας τους στους Οργανισμούς τοπικής Αυτοδιοίκησης, δηλαδή σε Νομαρχίες και Δήμους. 

Έτσι εν ολίγοις στην κρίσιμη περιοχή των κανονιστικών πράξεων, που είναι και η βαθύτερη ουσία της πολεοδόμησης αποκλείονται εφ’ εξής πλήρως οι Οργανισμοί Τοπικής Αυτοδιοίκησης, οι οποίοι διατηρούν μία δευτερεύουσας σημασίας αρμοδιότητα για πολεοδομικές πράξεις ατομικού χαρακτήρα. 

Είναι προφανές, ότι στην απόφαση της Ολομέλειας ενυπάρχει και επιβιώνει αυτό που ονόμασα προηγουμένως διάχυτη και εμπεδωμένη καχυποψία του δικαστηρίου στην Τοπική Αυτοδιοίκηση. Το πόσο δικαιολογημένη είναι η όχι, αυτό είναι ένα θέμα το οποίο αξίζει πράγματι να συζητήσουμε.

Βέβαιον είναι πάντως ότι η απόφαση αυτή υπερκερά τη βούληση του συντακτικού νομοθέτη, δεν υπάρχει αμφιβολία, διότι όποιος ανατρέξει στις συζητήσεις της Αναθεωρητικής Βουλής θα διαπιστώσει ότι η κύρια αρμοδιότητα η οποία έδωσε λαβή στην ενσωμάτωση στο Σύνταγμα διάταξη η οποία επιτρέπει την παραχώρηση κρατικών αρμοδιοτήτων στους Οργανισμούς Τοπικής Αυτοδιοικήσεως, ήταν πολεοδομικές αρμοδιότητες. Αυτές άλλωστε, θυμίζω, είχαν δώσει και λαβή στην προηγούμενη απόφαση, στην α’ φάση της αντιπαράθεσης το 1998.

Τι θα μπορούσε να κάνει το Συμβούλιο Επικρατείας και τι μπορεί ακόμη να κάνει; Πολλά. Αλλά πολλά επίσης μπορεί να κάνει και η Κυβέρνηση και ο νομοθέτης. Εγώ θα πρέπει για να είμαι ειλικρινής απέναντί σας και απέναντι όλων να πω, ότι η σχέση Κυβέρνησης και Νομοθέτη αφ’ ενός και Συμβουλίου Επικρατείας αφ’ ετέρου είναι μία σχέση παθολογική, μία σχέσης που είναι αδιέξοδη, μία σχέση που θα μπορούσε κανείς με όρους ιατρικής και βιολογίας να χαρακτηρίσει ως θεσμικό αυτισμό. Κρατήστε τη λέξη, περί αυτού πρόκειται.

Τι γίνεται δηλαδή στην πράξη; Η μεν Κυβέρνηση και ο Νομοθέτης προσπαθεί να πιέσει επιλογές και θέσεις του δικαστηρίου, το δε δικαστήριο μη αποδεχόμενο στο βαθμό που κρίνει ότι δεν πρέπει να αποδεχθεί ή δεν του επιτρέπει το Σύνταγμα να αποδεχθεί την πίεση αυτή, ακολουθεί το μονήρη δρόμο και αναφωνεί απελθέτω το ποτήριον απ’ εμού.

Προσέξτε όμως, σε τι συνίσταται αυτό που αποκάλεσα θεσμικός αυτισμός. Το ίδιο κάνει και η Κυβέρνηση και ο Νομοθέτης, με αποτέλεσμα όταν δημοσιεύεται μία ανάλογη απόφαση και είναι πολλές αυτές που ενοχλούν βαθύτατα, η μεν Κυβέρνηση αποδίδεται σε μία έντονη και υπερβαίνουσα κατά πολύ τα εσκαμμένα κριτική στο δικαστήριο, το δε δικαστήριο θωρακίζεται στην ανεξαρτησία του, αποφαίνεται για την υπόθεση με την οποία έχει ασχοληθεί και απεκδύεται πάσης άλλης ευθύνης.

Και μένουμε εμείς τώρα, αυτή είναι η τραγωδία μας, οι πολίτες με το πρόβλημα και την καυτή πατάτα στο χέρι, λέτε και δεν υπάρχει νομοθέτης λέτε και δεν υπάρχει δικαστήριο, λέτε και σε μία συγκροτημένη πολιτεία δεν υπάρχει και δεν θα έπρεπε να αναζητηθούν δίαυλοι διαλόγου, συνεννόησης και επικοινωνίας, διότι μη μου πείτε, ότι προβλήματα σαν αυτό που συζητούμε δεν λύνονται, προς Θεού.

Αυτή η προσέγγιση είναι απολύτως εξωπραγματική και λάθος. Δέστε τι συμβαίνει σε όλη την Ευρωπαϊκή Ένωση, δεν υπάρχει ευρωπαϊκή χώρα που να μην έχει ρυθμίσει με τρόπο περισσότερο ή λιγότερο εκλογικευμένο τα ζητήματα των πολεοδομικών αρμοδιοτήτων.

Είμαστε η μόνη και η τελευταία που καταταλαιπωρούμαστε διαιωνίζοντας ένα πολεοδομικό χάος, προηγούμενο του οποίου δεν υπάρχει σε καμία άλλη ευρωπαϊκή χώρα, παρά το γεγονός ότι εντοπίσαμε με πολλαπλές ευκαιρίες το πρόβλημα, παρά το γεγονός ότι αναζητήθηκαν λύσεις, παρά το γεγονός ότι διατυπώθηκαν κριτήρια και συνταγές για την αντιμετώπισή τους.

Εγώ θα διαφωνήσω μαζί σας κ. Πρόεδρε, θέτοντας ως προοπτική τη Συνταγματική Αναθεώρηση, το υπαινίχθηκα προηγουμένως. Η πολιτική και τα προβλήματα επιβάλλουν ρεαλισμό, όταν δε τα προβλήματα είναι πιεστικά, όταν έχουν διαγνωστεί προ πολλού, όταν θα έπρεπε προ πολλού να είχαμε εγκύψει και να είχαμε αναζητήσει λύσεις, όταν ασχολείται ο Συντακτικός Νομοθέτης για να μας ανοίξει το δρόμο και δεν μπορέσαμε να βρούμε λύση κι αυτό που λέω στο μέτρο που αναλογεί στον καθένα ισχύει και για την Κυβέρνηση και τον Νομοθέτη και το Συμβούλιο Επικρατείας, τότε προφανώς κάτι πρέπει να κάνουμε. 

Διότι η τοποθέτηση του απόντος κ. Σουφλιά, ότι θα ασχοληθώ, συγνώμη κ. Γενικέ μου, αλλά αυτή ήταν η δήλωσή του μετά την απόφαση, ότι από το Μάιο θα δούμε ποια λύση θα δώσουμε στο πρόβλημα. Προσέξτε, η απόφαση δημοσιεύτηκε το Νοέμβριο, αν δεν κάνω λάθος, πρέπει να παρέλθουν έξι μήνες σε καθεστώς πλήρους ανασφάλειας. 

Πέστε μου ένα Δήμο, μία Πολεοδομική Αρχή που είναι σε θέση να λύσει τα προβλήματα πολλαπλά και πειστικά τα οποία καλείται να αντιμετωπίσει; Καμία. Ιδίως κανένας Οργανισμός Αυτοδιοίκησης, όλοι έχουν σηκώσει τα χέρια τους και ευλόγως. 

Δεν θα έπρεπε να είχαμε εγκύψει την επαύριον; Εγώ θέλω να σας μιλήσω με απόλυτη ειλικρίνεια, δεν θα έπρεπε ο υπουργός ΠΕΧΩΔΕ να καλέσει διακριτικά με την θεσμική αβρότητα που πρέπει να διακρίνει τους δύο εταίρους, τον Πρόεδρο του Συμβουλίου Επικρατείας και να συζητήσουμε ανοιχτά τα προβλήματα τα οποία έχουν αναφύει; 

Δεν θα ήταν πρέπον, ούτε νόμιμο, ούτε συνταγματικά ορθό να ζητήσει ο υπουργός τη διόρθωση της απόφασης. Θα μπορούσε όμως συνομιλώντας, όπως λέει ο ποιητής, θα πρέπει να μάθουμε κάποτε να μιλάμε ήσυχα και απλά. Και αυτό δεν έχει γίνει ποτέ μεταξύ Κυβέρνησης και Συμβουλίου Επικρατείας ή αν έχει γίνει, έχει γίνει όλως κατ’ εξαίρεση και σπάνια. Η στάση τους είναι στάση αντιμαχομένου, ακόμη και σε περιπτώσεις που το Συμβούλιο Επικρατείας είναι σύμβουλος της Κυβέρνησης και είναι συλλήβδην όλες οι περιπτώσεις της επεξεργασίας των Προεδρικών Διαταγμάτων.

Νομίζω, ότι όλοι κατοικούμε στα Ιεροσόλυμα, υπάρχουν δικαστικοί λειτουργοί μεταξύ μας που μπορεί να βεβαιώσουν του λόγου το αληθές. Υπάρχουν και εκπρόσωποι της Κυβέρνησης που το ίδιο θα έπρεπε να κάνουν αν είναι ειλικρινείς. Υπάρχουν και παράγοντες που διακονούν την δικαιοσύνη και γνωρίζουν πολύ καλά τα τεκταινόμενα. 

Τι θα μπορούσε να αναζητηθεί; Διότι το πρόβλημά μας δεν είναι να αναδείξουμε και να οδηγήσουμε σε ακόμη μεγαλύτερο αδιέξοδο το πρόβλημα το οποίο ανέκυψε. Το πρόβλημά μας και αυτό θα έκανε κάθε σύγχρονη κοινωνία που σέβεται τον εαυτό της και πως πρώτο γνώμονα θέτει το δημόσιο συμφέρον και το συμφέρον των πολιτών της, να αναζητήσουμε μια λύση. 

Διότι εάν λύση είναι η επανασυγκέντρωση όλων των πολεοδομικών αρμοδιοτήτων στο Υπουργείο Περιβάλλοντος γνωρίζουμε τι θα συμβεί. Τα νούμερα τα οποία αναφέρθηκαν είναι περισσότερο από αποκαλυπτικά. Δεν πρόκειται στοιχειωδώς να αντιμετωπιστούν πιεστικά προβλήματα ούτε με 10 και 15 χρόνια. Και ότι ως ύλη θα συσσωρεύεται θα μένει εντελώς αδιεκπεραίωτη με πρώτη μέριμνα να διεκπεραιωθεί το στοκ το οποίο διαμορφώνουμε με ένα σύστημα υπερσυγκέντρωσης.

Εάν υπάρχει καχυποψία ή αν υπάρχει αμφισβήτηση ως προς την τήρηση της νομιμότητας από τους Οργανισμούς Τοπικής Αυτοδιοίκησης, θα μπορούσαν οι πράξεις τους να υποβάλλονται σε πολιτικό έλεγχο νομιμότητας, μια απλή συνταγή, ότι συμβαίνει με τις κανονιστικές πράξεις που περιβάλλουν τον τύπο του Διατάγματος από το Συμβούλιο Επικρατείας, θα μπορούσε κάλλιστα από την επομένη της δημοσίευσης της απόφασης να γίνεται στο επίπεδο του Υπουργείο Περιβάλλοντος Χωροταξίας και Δημοσίων Έργων.

Θα μπορούσε να συγκροτηθεί μια υπηρεσία στην οποία ο νόμος να προέβλεπε και μάλιστα με πράξη νομοθετικού περιεχομένου, διότι αυτή την ένταση και τον επείγοντα χαρακτήρα είχε το πρόβλημα που αναφύει την επαύριον, θα προέβλεπε την υποβολή όλων των κανονιστικών πολεοδομικών πράξεων σε προληπτικό έλεγχο νομιμότητας.

Αυτή η υπηρεσία θα έκανε εν ολίγοις ταχύρυθμα και αξιόπιστα, θέλω να πιστεύω, ότι κάνει το Συμβούλιο Επικρατείας με τα Προεδρικά Διατάγματα. Και έτσι θα λύνονταν το πρόβλημα αύριο, διότι αν αυτό το οποίο τελικά δεσπόζει στην απόφαση και δεν ομολογείται είναι η αμφισβήτηση της δυνατότητας της Αυτοδιοίκησης με γνώμονα τη νομιμότητα να ασκεί πολεοδομικές αρμοδιότητες, υπάρχει η πολύ απλή λύση, σας την περιέγραψα με δυο λόγια και την οποία μπορούμε να υιοθετήσουμε αύριο, χωρίς να περιμένουμε την Αναθεώρηση του Συντάγματος. Εκεί μπορούμε να το ξανά συζητήσουμε. 

Αλλά το ερώτημα είναι, πότε θα μπορέσει να ολοκληρωθεί, αν ολοκληρωθεί και τι θα κάνουμε τα χρόνια που θα μεσολαβήσουν ως τότε και τα οποία το λιγότερο -κατά μία αντικειμενική εκτίμηση πραγμάτων- δεν μπορεί να είναι λιγότερο από τρία. Μπορεί να είναι πολύ περισσότερα διότι δεν θα τελεσφορήσει αυτή η πρωτοβουλία που αναλήφθηκε ή μπορεί να καρκινοβατεί πολύ περισσότερο διότι αυτό επιτρέπει και συγχωρεί το Σύνταγμα.

Τελειώνω. Εγώ νομίζω, ότι το πρώτο μέλημα και η πρώτη πρόκληση που καλούμαστε να αντιμετωπίσουμε είναι η καταπολέμηση της παθογένειας και της λειτουργίας που απεκάλεσα θεσμικό αυτισμό και ο οποίος δεσπόζει στο πολιτικό και στο νομικό μας σύστημα. Αυτό είναι εξήγηση, αν χρειαστεί μπορώ να επανέλθω.

Δεύτερον, θα πρέπει να αντιληφθούμε, ότι είναι καιρός, το ανέδειξαν και οι δύο Πρόεδροι, να σκεφτούμε σοβαρά για τη διαμόρφωση μίας σύγχρονης, αποτελεσματικής, δημιουργικής πολεοδομικής πολιτικής. Δεν μας φταίει το Σύνταγμα, το Σύνταγμα την επιβάλλει με τη μεγαλύτερη έμφαση εδώ και 31 χρόνια, εμείς δεν έχουμε ανταποκριθεί στις επιταγές του. Και το Συμβούλιο Επικρατείας ως ένα βαθμό μπορεί να ελέγξει τη μη τήρηση των επιταγών του Συντάγματος, επιλεκτικά, σημειακά και πάντως ποτέ ολιστικά, αυτό είναι υπόθεση της πολιτικής εξουσίας, αυτό είναι υπόθεση του νομοθέτη. 

Και πρέπει να δεχτούμε όλοι, βλέπω τον κ. Βασενχόβεν και άλλους φίλους Πολεοδόμους, οι οποίοι νομίζω τα ίδια θα σας έλεγαν εάν είχαν τη χαρά να σας μιλήσουν, επί 30 χρόνια δεν έχει επιτελεστεί καμία άξια λόγου και σημαντική πολεοδομική πρόοδος στη χώρα αυτή. 

Και για να λύσω το πρόβλημα, δεν υπάρχουν σύγχρονα πολεοδομικά εργαλεία, όσα ισχύουν είτε είναι δυσλειτουργικά, είτε είναι κουρασμένα ή πάντως δεν είναι πόστο ή πάντως είναι λίγα. Χρειαζόμαστε νέα, νευρικά της εποχής εργαλεία, χωρίς αυτά δεν πάμε μπροστά. 

Ένα, χρειαζόμαστε αξιόπιστη και σχετική Πολεοδομική Διοίκηση. Αυτή που έχουμε στο κεντρικό κράτος, στο αποκεντρωμένο κράτος και στην Αυτοδιοίκηση δεν μπορεί να διεκδικήσει τα εύσημα αυτά, είναι πολύ πίσω, είναι δεκαετίες πίσω, αυτή είναι η πραγματικότητα και ας έρθει ένας να την διαψεύσει.

Και τρίτο φυσικά χρειαζόμαστε σύγχρονη πολεοδομική πολιτική και πολεοδομικές δράσεις, τις οποίες δεν μπορέσαμε να διαμορφώσουμε 30 ολόκληρα χρόνια και καρκινοβατούμε αναδεικνύοντας ως μείζον πρόβλημα ένα εξ όλων τα οποία αξίζει πράγματι να μας απασχολήσει το πρόβλημα της κατανομής των αρμοδιοτήτων μεταξύ κρατικής εξουσίας και Αυτοδιοίκησης. 

Δεν είναι εκεί το κακό το ριζικό των πολεοδομικών μας πραγμάτων. Και αν είναι εκεί, θα πρέπει να συζητήσουμε με ειλικρίνεια που το βλέπουμε και ενώπιος ενωπίω Αυτοδιοίκηση, Κεντρική Διοίκηση και Δικαστήριο να ζητήσουμε δικλείδες ασφαλείας και φυγής προς τα εμπρός.

Τελειώνω κ. Πρόεδρε σημειώνοντας καταλυτικά, ότι βρισκόμαστε σήμερα σε θεσμική ασφυξία σε ότι αφορά τα πολεοδομικά μας πράγματα, δεν κινείται φύλλο. Ας μου πει κάποιος, ότι πράγματι κινείται και ποιο φύλλο να το δω. Και όλοι ησυχάζουμε σαν να μην συμβαίνει τίποτα, ωσάν η Ελλάδα να μην είναι χώρα της Ευρωπαϊκής Ένωσης, ωσάν να μην ζούμε στον 21ο αιώνα, ωσάν οι αλλαγές οι οποίες συντελούνται να μην εξελίσσονται με εκρηκτικά ραγδαίους ρυθμούς, ωσάν το περιβάλλον μας να μην διαμορφώνεται έντονα ανταγωνιστικά, ωσάν να θέλουμε να μείνουμε εκεί που είμαστε χωρίς να σκεφτόμαστε τις συνέπειες των γενιών που έρχονται.

Νομίζω ότι χρωστούμε πολύ περισσότερο απ’ αυτά που τους έχουμε περάσει. Ευχαριστώ πολύ. 

Συντονιστής:  Ευχαριστώ πολύ τον συνάδελφο Παπαδημητρίου. Τώρα μια μικρή αλλαγή, θα έρθει στη θέση μου ο κ. Παπαδημητρίου και θα συνεχίσει τον επιστημονικό διάλογο πρώτα με τους εισηγητές και μετά και με τους παρεμβαίνοντες.

Από το σημείο αυτό συντονίζει τη συζήτηση ο κ. Γ. Παπαδημητρίου

Συντονιστής (Γ. Παπαδημητρίου): Η σειρά είναι γνωστή από το πρόγραμμα. Θα παρακαλούσα πρώτη τη συνάδελφο κα Γιαννακούρου, Αναπληρώτρια Καθηγήτρια στο Τμήμα Πολεοδομίας και Χωροταξίας, μάλλον το επίσημο όνομα του Τμήματος Μηχανικών Χωροταξίας, Πολεοδομίας και Περιφερειακής Ανάπτυξης της Πολυτεχνικής Σχολής του Πανεπιστημίου Θεσσαλίας, η οποία θα μου επιτρέψτε να πω, ότι λαμπρύνει πράγματι το χώρο και στην οποία οι θεσμοί και οι πολιτικές της πολεοδομίας οφείλουν πολλά. Τίνα μου σ’ ακούμε.

Γεωργία Γιαννακούρου (Αναπλ. Καθηγήτρια Πανεπιστημίου Θεσσαλίας): Ευχαριστώ κ. Πρόεδρε, ευχαριστώ τους διοργανωτές για την πρόσκλησή τους να παρουσιάσω το Διοικητικό Σύστημα του Πολεοδομικού Σχεδιασμού στη σημερινή πολύ ενδιαφέρουσα ημερίδα. 

Με την απόφαση 3661/2005 της Ολομελείας του ΣτΕ (και τις όμοιές της 3662 και 3663/2005) κρίθηκε ως αντισυνταγματική η ανάθεση πολεοδομικών αρμοδιοτήτων ρυθμιστικού χαρακτήρα σε άλλα όργανα της Διοίκησης, πλην του Προέδρου της Δημοκρατίας, όπως είχε επιχειρηθεί να γίνει με το άρθρο 10 του ν. 3044/2002. 

Οι αποφάσεις αυτές, είναι οι πρώτες που εκδίδονται μετά την συνταγματική αναθεώρηση του 2001 ως προς τα θέματα της ερμηνείας των άρθρων 24 παρ. 2, 43 παρ. 2, 101 και 102 παρ.1 του Συντάγματος στο πεδίο του πολεοδομικού σχεδιασμού και για το λόγο αυτό προσλαμβάνουν ιδιαίτερη σημασία.  

Θέτουν μάλιστα άκρως ενδιαφέροντα νομικά ζητήματα που δεν αφορούν «αποκλειστικά και μόνον το διοικητικό σύστημα του πολεοδομικού σχεδιασμού, αλλά μπορούν ενδεχομένως να επεκταθούν και σε άλλους τομείς δημοσίων πολιτικών, προσδιορίζοντας μάλιστα τις συνταγματικές  δυνατότητες και τα όρια για τη μεταρρύθμισή τους. Η σημασία των ζητημάτων αυτών εξηγεί ίσως και την έκταση και την ένταση των νομικών επιχειρημάτων που αναπτύχθηκαν τόσο από την πλειοψηφία, όσο και από την μειοψηφία της Ολομελείας του ΣτΕ, καθώς και το διάλογο και τη θεωρητική αντιπαράθεση που φαίνεται να αναπτύσσεται μεταξύ των δύο απόψεων στις πιο πάνω αποφάσεις. 

Οι θέσεις της νομολογίας

Πρέπει να διευκρινιστεί κατ΄ αρχάς ότι η βασική θέση που υιοθετείται στις αποφάσεις της Ολομελείας, περί του αμιγώς κρατικού χαρακτήρα του πολεοδομικού σχεδιασμού κατά το άρθρο 24 παρ. 2 Σ, επαναλαμβάνει  παλαιότερη νομολογία του Δικαστηρίου, όπως αυτή είχε διαμορφωθεί πριν από τη συνταγματική αναθεώρηση του 2001. Κατά την έννοια αυτή, η θέση αυτή ούτε καινοφανής είναι και ούτε πρέπει, συνεπώς, να ξενίζει. 

Ωστόσο, αυτό που θα προκαλεί εντύπωση σε σύγκριση με το παρελθόν είναι το εύρος της ρυθμιστικής αρμοδιότητας του κράτους που γίνεται δεκτό στις σχετικές αποφάσεις. Συγκεκριμένα, το Δικαστήριο, δεν προβαίνει σε καμία διαφοροποίηση μεταξύ των πολεοδομικών σχεδίων με κανονιστικό χαρακτήρα, δηλαδή των σχεδίων που καθορίζουν όρους και περιορισμούς δόμησης και χρήσης, και των πολεοδομικών σχεδίων με ατομικό χαρακτήρα, δηλαδή όσων απλώς καθορίζουν ή τροποποιούν τους κοινόχρηστους, κοινωφελείς και οικοδομήσιμους χώρους των πόλεων και οικισμών της χώρας. Σύμφωνα με το σκεπτικό των αποφάσεων, το σύνολο των πολεοδομικών σχεδίων, ανεξαρτήτως της κλίμακας στην οποία αναφέρονται και της νομικής φύσης την οποία έχουν, υπάγονται στην έννοια των κρατικών υποθέσεων και δη των κρατικών υποθέσεων γενικού ενδιαφέροντος. Το γεγονός αυτό συνεπάγεται περαιτέρω, κατά τη γνώμη που επικράτησε στο Δικαστήριο, ότι η έγκριση ή η τροποποίηση πολεοδομικών σχεδίων οποιασδήποτε κλίμακας δεν θεωρείται ούτε ειδικότερο θέμα, κατά την έννοια του άρθρου 43 παρ.2 του Συντάγματος, αλλά ούτε και θέμα τοπικού ενδιαφέροντος ή τεχνικού ή λεπτομερειακού χαρακτήρα.  Είναι προφανές ότι το Δικαστήριο κινείται εν προκειμένω σε μια πολύ πιο αυστηρή κατεύθυνση απ’ αυτήν που είχε υιοθετήσει στο παρελθόν. 

Επιπροσθέτως, παρατηρείται και μεταστροφή της πάγιας νομολογίας του Δικαστηρίου, όπως είχε διαμορφωθεί πριν από την αναθεώρηση του 2001, σύμφωνα με την οποία είχε γίνει δεκτό ότι είναι καταρχήν σύμφωνη με το Σύνταγμα η ανάθεση αρμοδιοτήτων πολεοδομικού σχεδιασμού σε άλλα, εκτός του Προέδρου της Δημοκρατίας, όργανα της κρατικής διοίκησης (ΓΓ Περιφερειών και κρατικούς νομάρχες). 

Δεν θα σταθώ στη συσταλτική ερμηνεία των σχετικών συνταγματικών διατάξεων, την οποία υιοθετούν, κατά τη γνώμη μου, οι σχολιαζόμενες αποφάσεις, και στην, μέσω αυτής, επερχόμενη αποδυνάμωση, όπως υπέδειξε και η μειοψηφία της Ολομελείας, του κανονιστικού περιεχομένου των άρθρων 101 και 102 του Συντάγματος, με τα οποία κατοχυρώνεται αντιστοίχως το αποκεντρωτικό σύστημα διοίκησης του κράτους και η τοπική αυτοδιοίκηση. Τα σχετικά θέματα θα αναπτύξει διεξοδικά στη συνέχεια, ο συνάδελφος κ. Νίκος Χλέπας. Πέραν, των όποιων ενδοιασμών και αντιρρήσεων γεννά σε θεωρητικό νομικό επίπεδο η ερμηνευτική προσέγγιση που ακολούθησε η πλειοψηφία του Δικαστηρίου στη συγκεκριμένη περίπτωση, γεγονός παραμένει ότι οι θέσεις που υιοθετήθηκαν στις επίμαχες αποφάσεις παγιώνουν και διαιωνίζουν τον συγκεντρωτικό χαρακτήρα του πολεοδομικού σχεδιασμού στην Ελλάδα, που από μια μερίδα της θεωρίας έχει μάλιστα χαρακτηρισθεί εύστοχα ως «ιδιότυπος κρατικός τοπικός σχεδιασμός». 

Ιστορική αναδρομή 

Ο συγκεντρωτικός αυτός χαρακτήρας του διοικητικού συστήματος του πολεοδομικού σχεδιασμού στην Ελλάδα έλκει ιστορικά την καταγωγή του από το Ν.Δ. της 17.7.1923, την πρώτη πολεοδομική νομοθεσία που καθιερώθηκε στην Ελλάδα στις αρχές του προηγούμενου αιώνα και η οποία διατηρείται ακόμη και σήμερα εν μέρει σε ισχύ. Σύμφωνα με το Ν.Δ/γμα αυτό, η έγκριση, τροποποίηση και επέκταση των σχεδίων πόλεως και ο καθορισμός όρων και περιορισμών δόμησης γινόταν με Π.Δ. 

Η βασική αυτή επιλογή του Ν.Δ. του 1923 δεν μεταβλήθηκε ριζικά στην πρώτη μετά το Σύνταγμα του 1975 περίοδο. Είναι μάλιστα χαρακτηριστικό ότι τόσο ο ν. 947/1979, όσο και ο μετέπειτα ν. 1337/1983, που αποτελούν εκτελεστικούς νόμους του άρθρου 24 του Συντάγματος, διατήρησαν τις θεσμικές επιλογές του Ν.Δ. του 1923 για την έγκριση της Πολεοδομικής Μελέτης με προεδρικό διάταγμα. Με τη νομοθεσία αυτή, εγκαινιάσθηκε μάλιστα για πρώτη φορά το θεσμικό παράδοξο, η έγκριση του πρώτου επιπέδου σχεδιασμού, δηλαδή του ΓΠΣ, να γίνεται με Υπουργική Απόφαση, ενώ η έγκριση της Πολεοδομικής Μελέτης, η οποία έπεται και εξειδικεύει τις κατευθύνσεις του ΓΠΣ, να γίνεται με Π.Δ. 

Με την ίδια νομοθεσία, παρασχέθηκε η δυνατότητα μεταβίβασης στους Νομάρχες που τότε ήταν κρατικά όργανα, και στους Δήμους και Κοινότητες πολεοδομικών αρμοδιοτήτων ρυθμιστικού χαρακτήρα, όπως η τροποποίηση εγκεκριμένων σχεδίων πόλεων και η τροποποίηση και καθορισμός όρων και περιορισμών δόμησης. Για το σκοπό αυτό, εκδόθηκε μάλιστα το Π.Δ. 183/1986, με το οποίο μεταβιβάστηκαν στους νομάρχες αρμοδιότητες πολεοδομικού σχεδιασμού και ειδικότερα αρμοδιότητες έγκρισης τροποποιήσεων σχεδίων πόλεων και καθορισμού όρων και περιορισμών δόμησης, με βάση πληθυσμιακά κριτήρια, ενώ παραλλήλως χορηγήθηκε  εξουσιοδότηση στον Πρόεδρο της Δημοκρατίας για τη μεταβίβαση, με προεδρικά διατάγματα, πολεοδομικών αρμοδιοτήτων σε συγκεκριμένους δήμους και κοινότητες (έγκριση πολεοδομικής μελέτης και τροποποιήσεων εγκεκριμένων σχεδίων πόλεων χωρίς μεταβολή όρων και περιορισμών δόμησης, εκτός από τους όρους και περιορισμούς που προβλέπονται σε κάθε συγκεκριμένη περίπτωση). Οι αρμοδιότητες που ανατέθηκαν στους Νομάρχες στο πλαίσιο του αποσυγκεντρωτικού συστήματος του κράτους κρίθηκαν καταρχήν από το ΣτΕ ως σύμφωνες με το τότε ισχύον Σύνταγμα. 

Παρατηρούμε έτσι ότι, κατά τις δεκαετίες του 1970 και 1980, οι αρμοδιότητες του πολεοδομικού σχεδιασμού παρέμειναν κατά βάση κρατική υπόθεση, όπως άλλωστε ήταν και πριν από την ψήφιση του Συντάγματος του 1975. 

Τα πράγματα μεταβάλλονται ριζικά κατά τη δεκαετία του 1990, οπότε δύο μείζονες θεσμικές τομές, η ίδρυση της νομαρχιακής αυτοδιοίκησης το 1994 και η ίδρυση των Περιφερειών το 1997, αποτέλεσαν την αφορμή για ευρύτερες ανακατατάξεις στο διοικητικό σύστημα του πολεοδομικού σχεδιασμού. Έτσι, στη νομαρχιακή αυτοδιοίκηση περιήλθαν όλες οι αρμοδιότητες που ανήκαν στους έως τότε κρατικούς νομάρχες. Αντιστοίχως, μετά την ίδρυση των Περιφερειών το 1997 και την ψήφιση του νέου πολεοδομικού νόμου 2508/1997, μεταβιβάστηκαν και στους Γενικούς Γραμματείς των Περιφερειών ποικίλες αρμοδιότητες ρυθμιστικού χαρακτήρα, με προεξάρχουσα ίσως αυτήν της έγκρισης των ΓΠΣ (με εξαίρεση τα γενικά πολεοδομικά σχέδια που αφορούν τις περιοχές των ρυθμιστικών σχεδίων Αθήνας και Θεσσαλονίκης που εγκρίνονται και αναθεωρούνται με απόφαση του Υπουργού ΠΕΧΩΔΕ), ενώ αντίστοιχα στους Νομάρχες μεταβιβάσθηκε η αρμοδιότητα έγκρισης της πολεοδομικής μελέτης.

Όμως, η ανακατανομή αυτή δεν υπήρξε προϊόν συστηματικής μελέτης και τεκμηρίωσης, αλλά έγινε επί τη βάσει εμπειρικών και αποσπασματικών δεδομένων. Δεν είναι έτσι τυχαίο ότι οι Νομαρχιακές Αυτοδιοικήσεις κατέστησαν δια της νομοθετικής οδού καθολικοί διάδοχοι των πολεοδομικών αρμοδιοτήτων που είχαν αποδοθεί στο παρελθόν στην κρατική Νομαρχία, χωρίς να προηγηθεί αξιολόγησή τους με βάση το κριτήριο της γενικής-τοπικής υπόθεσης. Η αξιολόγηση αυτή ήταν επιβεβλημένη δεδομένου ότι στους κρατικούς νομάρχες είχαν περιέλθει, κατά περιπτωσιολογικό τρόπο στο πλαίσιο του αποσυγκεντρωτικού συστήματος, πολεοδομικές αρμοδιότητες γενικού  ρυθμιστικού χαρακτήρα που ήταν αμφίβολο αν μπορούσαν να υπαχθούν στην έννοια της τοπικής πολεοδομικής υπόθεσης. 

Αντιστοίχως, οι Γενικοί Γραμματείς των Περιφερειών ανέλαβαν ποικίλες πολεοδομικές αρμοδιότητες ρυθμιστικού χαρακτήρα, χωρίς να προηγηθεί οποιαδήποτε συστηματική μελέτη και κατάταξη τους σε κρατικές υποθέσεις γενικού και περιφερειακού ενδιαφέροντος ή τουλάχιστον επανεξέταση των λειτουργικών επιπέδων του πολεοδομικού σχεδιασμού και επανιεράρχηση των διαφόρων τύπων πολεοδομικών σχεδίων. 

Η έλλειψη συστηματικών επιστημονικών κριτηρίων και επεξεργασιών στο επίπεδο του κοινού και κανονιστικού νομοθέτη και της διοίκησης, μετέθεσε αναγκαστικά την επίλυση ενός κρίσιμου νομικού και μεθοδολογικού θέματος στην  αποκλειστική ευθύνη της νομολογίας. Έτσι, στα τέλη της δεκαετίας του 1990 εκδόθηκαν σειρά αποφάσεων του ΣτΕ που έκριναν ότι ήταν ανεπίτρεπτη, κατά το Σύνταγμα, όπως ίσχυε πριν από την αναθεώρηση του έτους 2001, η μεταβίβαση πολεοδομικών αρμοδιοτήτων στους οργανισμούς τοπικής αυτοδιοίκησης οποιουδήποτε βαθμού. 

Τα ζητήματα αυτά δεν αντιμετωπίστηκαν κατά την αναθεώρηση του 2001, εφόσον ούτε το άρθρο 43 παρ.2 του Συντάγματος, ούτε το άρθρο 24 παρ. 2 αποτέλεσαν αντικείμενο αναθεώρησης ως προς τα ζητήματα αυτά. Κατά την έννοια αυτή, οι αποφάσεις της Ολομελείας του ΣτΕ, παρά την πρόδηλη αυστηρότητά τους, ήταν σε ένα μεγάλο βαθμό αναμενόμενες και προδιαγεγραμμένες. 

Τα σημερινά θεσμικά διλήμματα  

Η έκδοση των αποφάσεων της Ολομελείας του Συμβουλίου της Επικρατείας είναι προφανές ότι θέτει το ζήτημα της κατανομής αρμοδιοτήτων στον πολεοδομικό σχεδιασμό μεταξύ των διαφόρων οργάνων της διοίκησης, σε μηδενική βάση. 

Εν όψει των δεδομένων αυτών, πρέπει κανείς να αναρωτηθεί αν η μόνη λύση στα θεσμικά αδιέξοδα που φαίνεται να γεννά η επανασυγκέντρωση όλων των ρυθμιστικών πολεοδομικών αρμοδιοτήτων στο ανώτατο κρατικό επίπεδο, είναι η αντιμετώπισή τους στο πλαίσιο της επικείμενης αναθεώρησης του Συντάγματος ή αν αντίθετα μπορεί να υπάρξει και άλλη διέξοδος στο πλαίσιο της ισχύουσας συνταγματικής νομιμότητας. Και τούτο διότι, από λειτουργικής απόψεως, δεν είναι δυνατόν εφεξής το σύνολο των πολεοδομικών αρμοδιοτήτων ρυθμιστικού χαρακτήρα να ασκείται αποκλειστικά από τον Πρόεδρο της Δημοκρατίας μέσω της έκδοσης προεδρικών διαταγμάτων. Μια τέτοια λύση, θα προκαλέσει αναπόφευκτα «λειτουργικό έμφραγμα» στις υπηρεσίες του αρμόδιου υπουργείου, ενώ παράλληλα θα επιβαρύνει περαιτέρω τις ήδη μακρές και επίπονες  διαδικασίες εκπόνησης και έγκρισης των σχετικών σχεδίων. Επιπλέον, θα αποπροσανατολίσει την κεντρική διοίκηση από βασικά επιτελικά της καθήκοντα,  όπως είναι η ολοκλήρωση του εθνικού και περιφερειακού χωροταξικού σχεδιασμού της χώρας, η προσαρμογή του εσωτερικού δικαίου στο κοινοτικό δίκαιο και στις υποχρεώσεις που προκύπτουν από διεθνείς συμβάσεις, ή τέλος η αναγκαία μεταρρύθμιση της ισχύουσας πολεοδομικής και περιβαλλοντικής νομοθεσίας. 

Σε κάθε περίπτωση, και ανεξαρτήτως της εντάξεως ή μη των σχετικών ζητημάτων στο περίγραμμα της επικείμενης συνταγματικής αναθεώρησης, πρέπει να εξεταστούν λύσεις και στο πλαίσιο της ισχύουσας συνταγματικής νομιμότητας, οι οποίες θα μπορέσουν να αποτρέψουν, έστω και μεταβατικά, τα διαφαινόμενα θεσμικά αδιέξοδα. 

Οι λύσεις αυτές πρέπει να είναι σύμφωνες με το Σύνταγμα και να εγγυώνται την ασφάλεια δικαίου. Στην κατεύθυνση αυτή, μπορεί να εξετασθούν:  

α) Η θέσπιση σε νομοθετικό επίπεδο γενικών πολεοδομικών κανόνων και σταθεροτύπων, ποσοτικού και ποιοτικού χαρακτήρα, που θα εφαρμόζονται υποχρεωτικά κατά την έκδοση πράξεων που αφορούν τον πολεοδομικό σχεδιασμό, ανεξαρτήτως των οργάνων και των επιπέδων της διοίκησης που είναι υπεύθυνα για την έκδοσή τους (Γενικοί Πολεοδομικοί Κανόνες). Οι Γενικοί Πολεοδομικοί Κανόνες, που άλλωστε είναι γνωστοί και σε πολλά αλλοδαπά δίκαια, πρέπει να περιέχουν έστω σε αδρές γραμμές την ουσιαστική ρύθμιση βάσει της οποίας θα ενεργήσει η Διοίκηση, ώστε να  τηρούνται οι περιορισμοί του άρθρου 43 παρ. 2 του Συντάγματος και ειδικότερα η υπαγωγή των σχετικών υποθέσεων στην έννοια των ειδικότερων θεμάτων.  

β) Η επανεξέταση του τρόπου κατάρτισης και έγκρισης των διαφόρων τύπων πολεοδομικών σχεδίων, ανάλογα με τη γεωγραφική κλίμακα στην οποία αναφέρονται, και η αποκατάσταση μιας πραγματικής λειτουργικής ιεραρχίας μεταξύ των διαφόρων επιπέδων του πολεοδομικού σχεδιασμού. Είναι κατά την γνώμη μου νομικά και λογικά παράδοξο, όπως επισημαίνει και η μειοψηφία του Δικαστηρίου, το Γενικό Πολεοδομικό Σχέδιο που αποτελεί την πρώτη βαθμίδα του πολεοδομικού σχεδιασμού να εγκρίνεται με υπουργική απόφαση ή με απόφαση του ΓΓ Περιφέρειας και η πολεοδομική μελέτη που εξειδικεύει τις βασικές κατευθύνσεις του να περιβάλλεται τον τύπο του προεδρικού διατάγματος. Τούτο θα γινόταν κατανοητό αν το ΓΠΣ διέθετε μια τέτοια χαλαρή κανονιστική πυκνότητα που δεν θα δημιουργούσε  οιαδήποτε δέσμευση όχι μόνον για τους ιδιώτες, αλλά και για την ίδια τη διοίκηση. Όμως, το ΓΠΣ τόσο με το ν. 1337/1983, όσο και ιδίως με το ν. 2508/1997, περιλαμβάνει διατάξεις άμεσης εφαρμογής για την πολεοδόμηση μιας περιοχής, όπως είναι οι απαγορεύσεις χρήσεων γης και δόμησης. Οι ρυθμίσεις αυτές που έχουν άμεση εφαρμογή και έναντι των ιδιωτών, όπως έχει δεχθεί και το Συμβούλιο της Επικρατείας σε πρόσφατες αποφάσεις του, δεν μπορούν να ανατραπούν κατά τη διαδικασία ενστάσεων που γίνεται στο στάδιο κατάρτισης της πολεοδομικής μελέτης. 

Διοικητικό σύστημα πολεοδομικού σχεδιασμού και πολεοδομική νομοθεσία 

Η επιλογή της ερμηνευτικής λύσεως που υιοθέτησε η πλειοψηφία της Ολομελείας του ΣτΕ φαίνεται να αποβλέπει πρωτίστως στη διασφάλιση των πρόσθετων εγγυήσεων νομιμότητας που συνοδεύουν την έκδοση προεδρικών διαταγμάτων, ιδιαίτερα δε στην προηγούμενη επεξεργασία των διαταγμάτων αυτών από τους γνωμοδοτικούς σχηματισμούς του ΣτΕ. Η προσέγγιση αυτή υποδηλώνει ευρύτερα ότι τα πολλαπλά προβλήματα που γεννά σήμερα το ισχύον πολεοδομικό σύστημα της χώρας μπορούν να αντιμετωπισθούν καλύτερα στο επίπεδο της ανώτατης κρατικής διοίκησης, μέσω της επανασυγκέντρωσης των πολεοδομικών αρμοδιοτήτων ρυθμιστικού χαρακτήρα. 

Ποικίλα ερωτήματα μπορούν να τεθούν στο σημείο αυτό: Μπορεί άραγε η συγκέντρωση αρμοδιοτήτων να εγγυηθεί καλύτερη ποιότητα πολεοδομικών κανόνων και μεγαλύτερη αποτελεσματικότητα κατά την εφαρμογή της πολεοδομικής νομοθεσίας; Και αν ναι, γιατί αυτό δεν επετεύχθη επί σειρά δεκαετιών, όπου οι αρμοδιότητες του πολεοδομικού σχεδιασμού ανήκαν στην αποκλειστική ευθύνη της κρατικής διοίκησης και δη της κεντρικής; Μπορεί επιπλέον η συγκέντρωση αυτή να αντιμετωπίσει τις μεγάλες ακαμψίες του ισχύοντος νομικού πλαισίου, την έλλειψη  ευελιξίας και προσαρμοστικότητας στις σύγχρονες ανάγκες και απαιτήσεις της ελληνικής πολεοδομικής πραγματικότητας και πώς; Μπορεί άραγε να δημιουργήσει οικονομίες κλίμακας στον πολεοδομικό σχεδιασμό, δηλαδή ταχύτερες και απλούστερες  διαδικασίες που να απαντούν έγκαιρα και αποτελεσματικά στη ζήτηση για πολεοδομημένη γη, να επιλύουν συγκρούσεις χρήσεων γης με ταχύτητα και ασφάλεια δικαίου και να δίνουν διέξοδο σε  επενδυτικά προγράμματα οικιστικής ανάπτυξης του ιδιωτικού ή και του δημόσιου τομέα;  Μπορεί τέλος η υπερσυγκέντρωση αρμοδιοτήτων στο ανώτατο κρατικό επίπεδο να εξασφαλίσει  καλύτερα τον σεβασμό των ιδιοκτησιακών δικαιωμάτων των πολιτών κατά την έγκριση και τροποποίηση των σχεδίων πόλεως και να αποφύγει τις μακροχρόνιες δεσμεύσεις της ιδιοκτησίας, χωρίς οποιαδήποτε καταβολή αποζημίωσης; 

Τα ερωτήματα αυτά και πολλά άλλα, που δεν μπορούμε να αναπτύξουμε σήμερα,  υπογραμμίζουν το γεγονός ότι το πρόβλημα του πολεοδομικού σχεδιασμού στην Ελλάδα σήμερα δεν είναι προφανώς πρόβλημα επανασυγκέντρωσης των πολεοδομικών αρμοδιοτήτων στο κεντρικό κράτος, αλλά πρωτίστως πρόβλημα καταλληλότητας, ποιότητας και αποτελεσματικότητας της πολεοδομικής νομοθεσίας. Μόνον αν εγκύψουμε στην ίδια την πολεοδομική νομοθεσία, αν ξαναδούμε τη φιλοσοφία που την διατρέχει, αν συζητήσουμε σε βάθος την αντιστοιχία της ή μη με τις τρέχουσες πολεοδομικές ανάγκες και προβλήματα, αν αντιμετωπίσουμε τις σημαντικές ακαμψίες και ανακολουθίες της, αν τυποποιήσουμε τις πολύπλοκες και πάντως δυσχερώς εφαρμόσιμες διαδικασίες που προβλέπει, δηλαδή αν θέσουμε σωστούς ουσιαστικούς και διαδικαστικούς κανόνες, θα μπορέσουμε να εξασφαλίσουμε καλύτερους όρους παραγωγής και εφαρμογής των πολεοδομικών σχεδίων και να οριοθετήσουμε με νέα κριτήρια τη διοικητική οργάνωση του πολεοδομικού σχεδιασμού στη χώρα μας. Στο πλαίσιο αυτό, πρέπει να αντιμετωπισθούν και τα όποια προβλήματα πλημμελούς άσκησης των αρμοδιοτήτων πολεοδομικού σχεδιασμού από τα περιφερειακά όργανα του κράτους και τα όργανα της τοπικής αυτοδιοίκησης που ανεφύησαν κατά την προηγούμενη περίοδο. Με άλλα λόγια, αντί να ξορκίσουμε την αποκέντρωση και την αυτοδιοίκηση ως υπαίτιες για τα δεινά του πολεοδομικού σχεδιασμού που παρατηρούνται σήμερα, οφείλουμε να αντιμετωπίσουμε μια από τις βασικές αιτίες των δεινών αυτών, που είναι η ίδια η πολύπλοκη, συχνά ακατάλληλη και εν τέλει αναποτελεσματική πολεοδομική νομοθεσία.

Σας ευχαριστώ πολύ. 

Συντονιστής: Ευχαριστούμε πολύ γιατί θέσατε το δάκτυλο στον τύπον των ήλων. Κύριε Γενικέ μου, είστε ο μόνος ο οποίος εισπράττετε και συγκεντρώνεται τα πυρά, με επιείκεια διότι προέρχεστε και από την Αυτοδιοίκηση. 

(Διαλογικές συζητήσεις)

Ομιλητής: Είναι πάντα και αυτοδιοικητικός ο κ. Γενικός. 

Συντονιστής: Ακούτε τι προσδοκίες δημιουργείτε ή τι εκτίμηση σας έχουν; Αυτό να το δοκιμάσετε.

Παρακαλώ τον συνάδελφο τον κ. Χλέπα, Αναπληρωτή Καθηγητή στο Πανεπιστήμιο Αθηνών, να μας παρουσιάσει την εισήγησή του, με θέμα την κατανομή των πολεοδομικών αρμοδιοτήτων. Είναι και το κομβικό άλλωστε θέμα. 

Ν. Κ. Χλέπας (Αναπλ. Καθηγητής Τμήματος Πολιτικής Επιστήμης και Δημόσιας Διοίκησης του Πανεπιστημίου Αθηνών): Ευχαριστώ πολύ, κ. Πρόεδρε. Είναι το θέμα το οποίο απασχόλησε ιδιαίτερα τις αποφάσεις του Συμβουλίου της Επικρατείας, αλλά θα συμφωνήσω προεισαγωγικά με την προηγούμενη εισηγήτρια ότι το αντικείμενο της δικής μου εισήγησης ίσως να μην αποτελεί και το ουσιαστικό διακύβευμα για καλό πολεοδομικό σχεδιασμό στην Ελλάδα. 

1.  Το Σύνταγμα του 1975 υπήρξε το πρώτο ευρωπαϊκό Σύνταγμα που ασχολήθηκε με την χωροταξία ενώ περιέλαβε εκτενείς διατάξεις για την πολεοδομία. Είχαν προηγηθεί, βέβαια, οι διατάξεις του άρθρου 9 εδ. β του Ιταλικού Συντάγματος του 1948, οι οποίες όμως έκαναν γενικά λόγο για προστασία του τοπίου και της ιστορικής και καλλιτεχνικής «περιουσίας του έθνους». Στα Συντάγματα των δύο, σχεδόν συνομήλικων με την Ελληνική Δημοκρατία, νοτιο-ευρωπαϊκών δημοκρατιών, δηλ. της Πορτογαλίας και της Ισπανίας συναντώνται πάντως  κάποιες διατάξεις για την χωροταξία (άρθρ. 66 παρ. 2 εδ. β ΠορτΣυντ / 1976) ή ακόμη και ρυθμίσεις για τις χρήσεις γης «σύμφωνα με το δημόσιο συμφέρον», την καταπολέμηση της κερδοσκοπίας στα ακίνητα και την «συμμετοχή του δημοσίου στην υπεραξία που οφείλεται σε δημόσιες οικιστικές πρωτοβουλίες» (άρθρ. 47 Ισπ.Συντ). Ωστόσο, ακόμη και σήμερα, μετά την ψήφιση και νεότερων ανατολικο-ευρωπαϊκών Συνταγμάτων με διατάξεις, λ.χ. για τις χρήσεις γης (π.χ. Ρωσικό Σύνταγμα 1994 άρθρ. 36.3 για «όρους και τρόπους κάρπωσης της γης», Βουλγαρικό Σύνταγμα 1991 άρθρ. 22 για την προστασία της καλλιεργήσιμης γης) η περιήγηση στις διατάξεις των ευρωπαϊκών συνταγμάτων αναδεικνύει την εμφατική και ιδιαίτερα λεπτομερή ενασχόληση του έλληνα συντακτικού νομοθέτη με την πολεοδομία. 

2. Αυτό το συγκριτικό εύρημα αποτυπώνει μιαν αλήθεια γνωστή και εκτός της συνταγματικής επιστήμης: Σε αρκετές περιπτώσεις, οι εξαιρετικά λεπτομερείς συνταγματικές διατάξεις  αντανακλούν το μέγεθος των τραυματικών εμπειριών αλλά και της δυσπιστίας έναντι της κρατικής εξουσίας ως προς ένα συγκεκριμένο θέμα. Έτσι, όπως ακριβώς τα περισσότερα μετα-δικτατορικά Συντάγματα διακρίνονται για την επιμελημένη κατοχύρωση των ανθρώπινων δικαιωμάτων, όπως ακριβώς τα Συντάγματα των συγκεντρωτικών κρατών επιδεικνύουν ιδιαίτερη φροντίδα για την αναβάθμιση της τοπικής αυτοδιοίκησης, έτσι και το Σύνταγμα της πολεοδομικά αμαρτωλής χώρας μας εντυπωσιάζει με το χώρο που αφιερώνει στην πολεοδομία. Μετά από τις μεταπολεμικές δεκαετίες μιας άναρχης οικιστικής ανάπτυξης που συνδυάσθηκε με την βάρβαρη καταστροφή της ιστορικής φυσιογνωμίας των ελληνικών πόλεων και κορυφώθηκε κατά την περίοδο της στρατιωτικής δικτατορίας, το Σύνταγμα της Τρίτης Ελληνικής Δημοκρατίας προσπάθησε να εκφράσει όχι μόνο συμβολικά αλλά και ουσιαστικά τη ρήξη με πολιτικές επιλογές που σφράγισαν την κοινωνική και οικονομική πραγματικότητα της χώρας μας: Επρόκειτο για την αποχή, εν πολλοίς,  του κράτους από τον στεγαστικό και οικιστικό παρεμβατισμό την ώρα όπου μια αχαλίνωτη ιδιωτική πρωτοβουλία, ενθαρρυμένη και από συγκεκριμένες νομοθετικές  ρυθμίσεις και διοικητικές πρακτικές ανάλωνε οικιστικούς, πολιτισμικούς και φυσικούς πόρους ερήμην και του πλέον στοιχειώδους χωροταξικού και πολεοδομικού ορθολογισμού. Το κέρδος, αυτής της άναρχης ανοικοδόμησης ήταν βέβαια η αποκόμιση υπεραξιών προς όφελος μεγάλου μέρους του πληθυσμού και η αποκατάσταση της κοινωνικής συνοχής σε μια δύσκολη μετεμφυλιακή περίοδο. Οι απώλειες σε πολιτισμικό και φυσικό κεφάλαιο υπήρξαν όμως πολύ μεγάλες, ενώ υποθήκευαν, σε πολλά επίπεδα, τις δυνατότητες των επερχόμενων γενεών. 

3. Ο συντακτικός νομοθέτης του 1975 επικέντρωσε, λοιπόν, τις προσπάθειές του, στην διευκόλυνση της λήψης μέτρων για την τιθάσευση της ιδιωτικής οικοδομικής και οικιστικής κερδοσκοπίας με την επιβολή μέτρων που επιβάλουν περιορισμούς στην ιδιοκτησία στο πλαίσιο των πολεοδομικών διαδικασιών (συμμετοχή ιδιοκτησιών χωρίς αποζημίωση στην διάθεση εκτάσεων για κοινωφελείς σκοπούς και κοινόχρηστα έργα, στην γενική διαρρύθμιση οικιστικής περιοχής κ.ά.). Ως προς την χωροταξία, εξάλλου, αξίζει να σημειωθεί το γεγονός ότι στην Ε’ Αναθεωρητική Βουλή, ο τότε Υφυπουργός Δημοσίων Έργων  Κ. Μπίρης, είχε προτείνει να ενταχθεί για συστηματικούς και λειτουργικούς λόγους, η διάταξη για την χωροταξία όχι στο άρθρο 24 (τότε άρθρο 27 του κυβερνητικού σχεδίου) αλλά  στο άρθρο 26 (δηλ. στο σημερινό άρθρο 106), το οποίο  κατοχύρωνε το κρατικό παρεμβατισμό στην οικονομία μέσω του προγραμματισμού, υπογράμμιζε το ρόλο του κράτους για την περιφερειακή ανάπτυξη και έθετε όρια στην ανάπτυξη της ιδιωτικής οικονομικής πρωτοβουλίας. Τελικά όμως, η πρόταση του Κ. Μπίρη δεν έγινε δεκτή με αποτέλεσμα να προστεθεί εμβόλιμα ο όρος χωροταξία στην παρ. 2 του άρθρου 24 σε βάρος της νοηματικής και λειτουργικής συνοχής της διάταξης η οποία αναφέρεται, κατά τα άλλα, στην πολεοδομία. Επισημαίνεται πάντως, ότι η γραμματική διατύπωση της εν λόγω διάταξης συνδέει την «χωροταξική αναδιάρθρωση» με το σύνολο της «Χώρας», ενώ αμέσως μετά ακολουθεί σημείο στίξης (κόμμα) και τα προβλεπόμενα πολεοδομικά μέτρα (διαμόρφωση, ανάπτυξη, πολεοδόμηση, επέκταση κ.λ.π.) συνδέονται όχι γενικά με την «χώρα» ή την «επικράτεια», αλλά με συγκεκριμένες πόλεις και οικιστικές περιοχές, δηλ. με εδαφικά και τοπικά προσδιοριζόμενες οντότητες. 

4. Από αυτή την πρώτη, κυρίως ιστορική και γραμματική προσέγγιση των διατάξεων του Συντάγματος αξίζει, συνεπώς, να συγκρατήσουμε ορισμένα συμπεράσματα: 

Πρώτον, το γεγονός ότι η εκτεταμένη και λεπτομερής ενασχόληση του συντακτικού νομοθέτη με την πολεοδομία, δεν είχε μόνον συμβολική αλλά είχε και ουσιαστική διάσταση αφού είχε ως βασικό στόχο την επιβολή περιορισμών στην ιδιοκτησία και την ιδιωτική πρωτοβουλία χάριν του πολεοδομικού ορθολογισμού που υπηρετεί, βέβαια, το δημόσιο συμφέρον.  

Αντίθετα, το ζήτημα της κατανομής πολεοδομικών αρμοδιοτήτων μεταξύ των δημοσίων υπηρεσιών δεν απασχόλησε τον ιστορικό συντακτικό νομοθέτη. 

Το γεγονός, εξάλλου, ότι η διατύπωση του Συντάγματος φαίνεται να αντιδιαστέλλει ανάμεσα στην χωροταξία, αφενός, που αφορά καταρχήν το σύνολο της χώρας και, αφετέρου,  την πολεοδομία που αναφέρεται σε πόλεις και οικιστικές περιοχές, δηλ. σε εδαφικά προσδιοριζόμενους χώρους όπου συγκεντρώνονται οι ανθρώπινες οικιστικές δραστηριότητες και καταλαμβάνουν μικρό τμήμα  της συνολικής έκτασης της χώρας (περίπου το 4% σύμφωνα με την έκθεση περιβαλλοντικών επιδόσεων του ΟΟΣΑΑ).      

5. Οι διατάξεις του Συντάγματος για την χωροταξία και την πολεοδομία δεν θα έπρεπε, βέβαια, να εξετάζονται απομονωμένα, αλλά ως οργανικό μέρος τόσο των επιμέρους διατάξεων του Καταστατικού μας Χάρτη που συγκροτούν το λεγόμενο «Περιβαλλοντικό Σύνταγμα», όσο και των συστημάτων που συγκροτούνται σε επίπεδο Συντάγματος για  την ρύθμιση και την διοίκηση των δημοσίων υποθέσεων (νομοθετικές εξουσιοδοτήσεις, αποκεντρωτικό σύστημα, τοπική αυτοδιοίκηση). Ως βασικός παράγοντας μιας εύρυθμης και οργανωμένης κοινωνικής συμβίωσης στην εποχή μας, η ορθολογική πολεοδομία διευκολύνει, εξάλλου, την υλοποίηση πολλών από τις δημόσιες πολιτικές που κατοχυρώνονται στο Σύνταγμα, όπως τις πολιτικές στέγασης, υγείας, κοινωνικής φροντίδας, εκπαίδευσης κ.ά. Ο χωροταξικός και ο πολεοδομικός σχεδιασμός έχει στόχους τόσο κοινωνικούς (κοινωνικό κράτος – ισότητα και δικαιοσύνη στο χώρο), όσο και περιβαλλοντικούς (προστασία του περιβάλλοντος), αλλά και οικονομικούς και αναπτυξιακούς (εύρυθμη ανάπτυξη των οικονομικών λειτουργιών στο χώρο). Καλείται, δηλ. ο εν λόγω σχεδιασμός να εναρμονίσει στόχους που συχνά βρίσκονται σε σχέση έντασης μεταξύ τους. 

6. Ενόψει όλων αυτών καθίσταται σαφές ότι ο πολεοδομικός σχεδιασμός δεν είναι δυνατό, στην εποχή μας, να αντιμετωπισθεί ως μια καθαρά τεχνική ή/και ως μια  γραφειοκρατικά στεγανοποιημένη από τις κοινωνικές δυνάμεις διαδικασία. Αντίθετα, η καλύτερη δυνατή κατάστρωση και υλοποίηση του πολεοδομικού σχεδιασμού προϋποθέτει την συμμετοχή των πολιτών, η οποία μάλιστα υπό μια εκδοχή κατοχυρώνεται στο ίδιο το Σύνταγμα (άρθρ. 5 παρ. 1 Συντ. κ.ά. ) ως έκφανση μιας συμμετοχικής αντίληψης περί δημοκρατίας. Σε κάθε περίπτωση, πάντως, σημαντικός ρόλος στο πλαίσιο του πολεοδομικού σχεδιασμού, όπως δείχνει και η διεθνής εμπειρία, επιφυλάσσεται στους οργανισμούς τοπικής αυτοδιοίκησης, οι οποίοι λειτουργούν και ως θεσμοί διαμεσολάβησης μεταξύ πολιτικοδιοικητικής εξουσίας και τοπικών κοινωνιών που αποτελούν και τους αποδέκτες του πολεοδομικού σχεδιασμού. Επιπλέον, οι πολεοδομικές αρμοδιότητες διακρίνονται για τον σύνθετο χαρακτήρα τους και τις τοπικές τους αναφορές με αποτέλεσμα να προβάλλει ως ιδιαίτερα σημαντικός, στις περισσότερες ευρωπαϊκές χώρες και  ειδικότερα στις χώρες από τις οποίες συνήθως εμπνέεται ο έλληνας νομοθέτης, δηλ. την Γαλλία και τη Γερμανία, ο ρόλος των τοπικών αρχών. 

7. Στην χώρα μας, αντίθετα, για πολλές δεκαετίες, οι κεντρικές και περιφερειακές υπηρεσίες του κράτους συγκέντρωναν τις σημαντικότερες πολεοδομικές αρμοδιότητες. Οι δυσχέρειες στελέχωσης των δήμων με το αναγκαίο στελεχιακό δυναμικό (μηχανικοί κλπ.), ο περιορισμός σε μια και μάλιστα κατακερματισμένη σε χιλιάδες θνησιγενείς μονάδες (μικροί δήμοι και κοινότητες) βαθμίδα αυτοδιοίκησης και η συγκριτικά περιορισμένη, μέχρι τον δεύτερο παγκόσμιο πόλεμο, αστικοποίηση, αποτελούν ορισμένες εξηγήσεις για τον περιορισμένο, μάλλον παθητικό ρόλο της αυτοδιοίκησης στο ελληνικό σύστημα πολεοδομικού σχεδιασμού. Αργότερα, οι προσπάθειες του νομοθέτη για την μεταφορά πολεοδομικών αρμοδιοτήτων στους ΟΤΑ, προσέκρουσαν, όπως είναι γνωστό, στο Συμβούλιο της Επικρατείας το οποίο υιοθέτησε μια ιδιαίτερη στενή ερμηνεία του όρου «Κράτος» στο Σύνταγμα και ειδικότερα στο άρθρο 24 παρ. 2, αφού περιόρισε τη σημασία του stricto sensu στο νομικό πρόσωπο του Κράτους, αποκλείοντας τους ΟΤΑ αλλά και άλλα νομικά πρόσωπα δημοσίου δικαίου. 

8. Η εν λόγω ερμηνεία έχει υιοθετηθεί από το Ανώτατο Διοικητικό μας Δικαστήριο και ως προς άλλους τομείς όπως, την υγεία, την εκπαίδευση, τον αθλητισμό που συνδέονται στον Καταστατικό μας Χάρτη με αντίστοιχες ευθύνες του «Κράτους». Η νομολογία του Συμβουλίου της Επικρατείας εκλαμβάνει τις εν λόγω ρυθμίσεις όχι μόνον ως κατοχύρωση παρεμβατικής δημόσιας πολιτικής και συναφών θεμελιωδών (ιδίως: κοινωνικών) δικαιωμάτων σε συγκεκριμένα αντικείμενα και τομείς (λ.χ. την υγεία κ.ά.), αλλά πέραν τούτων και ως ρητή επιφύλαξη υπέρ αντιστοίχων, αποκλειστικών αρμοδιοτήτων των οργάνων και υπηρεσιών που εντάσσονται στο νομικό πρόσωπο του κράτους ή δρουν για λογαριασμό του.

8α. Σύμφωνα με αυτή την προσέγγιση, φαίνεται λοιπόν ότι μια σειρά από νευραλγικής σημασίας τομείς δημόσιας πολιτικής αποκλείονται από τη σφαίρα των τοπικών υποθέσεων και τοποθετούνται με ρητή συνταγματική επιταγή στη σφαίρα των εθνικών ή γενικών υποθέσεων για τις οποίες υπεύθυνα είναι τα όργανα του υπό στενή έννοια «Κράτους». Το απτό αποτέλεσμα αυτής της ερμηνείας είναι βέβαια η αποκλειστική κρατική-κυβερνητική αρμοδιότητα για τις σημαντικότερες δημόσιες πολιτικές του σύγχρονου κοινωνικούς κράτους (εκπαίδευση, κοινωνική φροντίδα, υγεία, αθλητισμός, πολιτισμός περιβάλλον, πολεοδομία,  κ.ά.). Η ιστορική ερμηνεία, δεν φαίνεται, όμως,  να συνηγορεί σε μια τέτοια αντίληψη, αφού κατά τις συζητήσεις για όλα τα σχετικά άρθρα το ζητούμενο φαίνεται να ήταν περισσότερο οι σχέσεις δημόσιου-ιδιωτικού, τα συναφή κοινωνικά και άλλα θεμελιώδη δικαιώματα, ο κρατικός παρεμβατισμός υπό την πληθώρα των μορφών του και όχι η κατοχύρωση αντίστοιχων αποκλειστικών αρμοδιοτήτων των κρατικών οργάνων. 

 9. Οι περιπτώσεις κατά τις οποίες ο συντακτικός νομοθέτης θέλησε να κατοχυρώσει ρητά την αποκλειστική αρμοδιότητα του Κράτους για κάποιο συγκεκριμένο τομέα ή αντικείμενο διακρίνονται ευχερώς στην διατύπωση των συναφών συνταγματικών διατάξεων σε συνδυασμό με την ίδια την κλίμακα ενός συγκεκριμένου αντικειμένου ή τομέα δημόσιας πολιτικής. Έτσι, στο άρθρο 78 κατοχυρώθηκε το φορολογικό μονοπώλιο του κράτους, στο άρθρο 106 παρ. 1 η ευθύνη του Κράτους για τον προγραμματισμό και τον συντονισμό της οικονομικής δραστηριότητας στο σύνολο της Χώρας, στο άρθρο 24 παρ. 2 η ευθύνη του Κράτους για τον χωροταξικό σχεδιασμό της Χώρας, στο άρθρο 22 παρ. 5 η ευθύνη του Κράτους για την κοινωνική ασφάλιση των εργαζομένων κ.ο.κ.  Αντίθετα, η απλή αναφορά του όρου «Κράτος» και μάλιστα σε τόσο πολλές διατάξεις που καλύπτουν ένα ευρύτατο φάσμα δημόσιων πολιτικών δεν είναι δυνατό να εκληφθεί ως επιφύλαξη αποκλειστικής αρμοδιότητας υπέρ του νομικού προσώπου του κράτους για όλες αυτές τις δημόσιες πολιτικές, αφού κάτι τέτοιο θα οδηγούσε σε ουσιαστική εκμηδένιση τον ρόλο της συνταγματικά κατοχυρωμένης και δημοκρατικά νομιμοποιημένης αυτοδιοίκησης και σε υποβιβασμό των ΟΤΑ σε απλούς διοικητικούς φορείς επιτόπιας εκτέλεσης κρατικών επιλογών και εντολών.

10. Πάντως, και το ίδιο το Συμβούλιο της Επικρατείας έχει ερμηνεύσει, σε ορισμένες περιπτώσεις, όχι περιοριστικά αλλά  ευρύτερα τον όρο «Κράτος» και έχει δεχθεί, λ.χ., ότι σύμφωνα με το άρθρο 24 παρ. 1 Συντ. (που αναφέρεται επίσης στο «Κράτος») ευθεία εκ του Συντάγματος υποχρέωση να μεριμνά για την προστασία τους περιβάλλοντος είχε και μια συγκεκριμένη Κοινότητα (η Κοινότητα Απολλωνίας Σίφνου, ΣτΕ 363/1990, Πλατύς Γιαλός Σίφνου). Σε σχέση με την ιδιαίτερα σημαντική για το περιβάλλον, ενωσιακή έννομη τάξη, αξίζει να σημειωθεί ιδιαίτερα το γεγονός ότι ως προς τους υπόχρεους για περιβαλλοντική πληροφόρηση τόσο η γνωστή παλαιότερη οδηγία 90/313 σε συνδυασμό με την ΚΥΑ 77921/1440/1995 για την εφαρμογή της, όσο και η  Σύμβαση του Άρχους σε συνδυασμό με τη νεότερη σχετική οδηγία 2003/4 υιοθετούν μια ευρύτατη ερμηνεία των όρων, «κράτος», «δημόσιες αρχές» κλπ. περιλαμβάνοντας όχι μόνον τους ΟΤΑ αλλά και δημόσια νομικά πρόσωπα. Και είναι βέβαια προφανές ότι η διαχείριση και αξιοποίηση των σχετικών πληροφοριών ανήκει σε όργανα που δεν περιορίζονται σε έναν παθητικό ή απλά «εκτελεστικό» ρόλο αλλά αποτελεί στοιχείο και βασική προϋπόθεση για την ανάληψη ευθυνών και την άσκηση αποφασιστικών αρμοδιοτήτων.

11. Ειδικά ως προς την πολεοδομία, αξίζει πάντως να σημειωθεί, ότι η πάγια θέση του Συμβουλίου της Επικρατείας για τον αυστηρά κρατικό χαρακτήρα του πολεοδομικού σχεδιασμού (με εξαίρεση ορισμένες αρμοδιότητες εφαρμογών και συναφείς εκτελεστικές αρμοδιότητες), ασφαλώς συνδέεται και με την απουσία χωροταξικού σχεδιασμού σε εθνικό και περιφερειακό επίπεδο. Φαίνεται δηλ. ότι είχε καλλιεργηθεί η προσδοκία της κάλυψης ορισμένων από τα συναφή ρυθμιστικά κενά μέσω του πολεοδομικού σχεδιασμού και ήταν εύλογο, υπό μια τέτοια προσέγγιση, να θεωρείται σκόπιμο να διαμορφώνονται οι πολεοδομικές ρυθμίσεις υπό μια ευρύτερη οπτική γωνία που πρόσφερε το ψηλότερο, κρατικό, περιφερειακό ή –ακόμη καλύτερα- κεντρικό επίπεδο. 

12. Τα νομολογιακά εμπόδια στις νομοθετικές προσπάθειες αποσυγκέντρωσης πολεοδομικών αρμοδιοτήτων οδήγησαν, τελικά, στη γνωστή προσπάθεια υπέρβασης μέσω της αναθεώρησης του Συντάγματος. Ωστόσο, αντί να επιχειρηθεί η υιοθέτηση  ρύθμισης για τη σημασία του όρου «Κράτος» σε συγκεκριμένες διατάξεις
, η προσθήκη κάποιας ερμηνευτικής δήλωσης ή κάποια αναδιατύπωση του άρθρου 24 παρ. 2, αποφασίσθηκε να  κατοχυρωθεί ρητά στο άρθρο 102 παρ. 1 σε νέο εδάφιο, αυτό το οποίο ήδη κάνει η αυτοδιοίκηση στη χώρα μας εδώ και 170 χρόνια, δηλ. η κατ’ εντολή άσκηση από τους ΟΤΑ αρμοδιοτήτων που «συνιστούν αποστολή του Κράτους». Έτσι, ο αναθεωρητικός νομοθέτης του 2001, αφού και κατά τις σχετικές συζητήσεις έγινε ρητή αναφορά στα προβλήματα που είχαν ανακύψει ως προς τις πολεοδομικές αρμοδιότητες, απεδέχθη πλέον έμμεσα τις ερμηνευτικές επιλογές του Συμβουλίου της Επικρατείας και τον κρατικό χαρακτήρα του πολεοδομικού σχεδιασμού. Επιβεβαιώθηκε δηλ.  το αυστηρά συγκεντρωτικό μοντέλο ενός ιδιότυπου «κρατικού τοπικού σχεδιασμού» στην χώρα μας που προκαλεί αλγεινή, για μια δημοκρατική χώρα, εντύπωση σε κάθε καλόπιστο ξένο παρατηρητή. 

13. Η συνέχεια αποτελεί χαρακτηριστικό παράδειγμα αυτού που ορισμένοι ονομάζουν «ετερογονία των σκοπών», αν και η αντίδραση του Συμβουλίου της Επικρατείας στη συγκεκριμένη πρωτοβουλία του αναθεωρητικού νομοθέτη θα έπρεπε να είναι αναμενόμενη, αφού ακόμη και οι βασικές θέσεις της μετά την αναθεώρηση νομολογίας είχαν προβλεφθεί εγκαίρως στη σχετική επιστημονική αρθρογραφία. Πράγματι, το Ανώτατο Διοικητικό Δικαστήριο, στράφηκε πλέον προς το άρθρο 43 του Συντάγματος το οποίο αξιοποίησε ως «όριο» του αναθεωρημένου άρθρου 102 παρ. 1, αρχικά με τα Πρακτικά Επεξεργασίας 601-602/2002 του Πέμπτου Τμήματος και, πρόσφατα, με τις αποφάσεις 3661-3/2005 της Ολομέλειας του δικαστηρίου. Στις τελευταίες, το Συμβούλιο της Επικρατείας υποστήριξε, εξάλλου, ότι «κατά την έννοια των διατάξεων του άρθρου 24 του Συντάγματος», ο πολεοδομικός σχεδιασμός, δηλ. η πολεοδομική οργάνωση πόλεων και οικισμών «οποιουδήποτε μεγέθους» έχει συνέπειες που εκτείνονται σε ολόκληρη την επικράτεια. Έτσι, το δικαστήριο έκρινε ότι «η έγκριση και τροποποίηση των πολεοδομικών σχεδίων οποιασδήποτε κλίμακος, και η θέσπιση με ρυθμίσεις κανονιστικού χαρακτήρα πάσης φύσεως όρων δομήσεως, δεν μπορεί να θεωρηθεί ούτε ειδικότερο θέμα…αλλά ούτε και θέμα τοπικού ενδιαφέροντος ή τεχνικού ή λεπτομερειακού χαρακτήρα» και συνεπώς, βάσει νομοθετικής εξουσιοδοτήσεως κατά το άρθρο 43 μπορεί να γίνονται μόνο με Προεδρικά Διατάγματα  (λεγ. «κοινή» κανονιστική αρμοδιότητα) και όχι με πράξεις άλλων οργάνων της διοικήσεως (λεγ. «υποδεέστερη» κανονιστική αρμοδιότητα). Οι εν λόγω αποφάσεις υπογραμμίζουν μάλιστα ότι αυτός ο κανόνας ισχύει όχι μόνον για τις «αμιγώς κανονιστικές πράξεις» (λ.χ. όροι δομήσεως και χρήσεων) αλλά και για τις πράξεις μικτού χαρακτήρα (λ.χ. τροποποίηση σχεδίου πόλεως με ταυτόχρονο καθορισμό όρων δομήσεως) καθώς και για τις ατομικές πράξεις (λχ. απλή τροποποίηση σχεδίου πόλεως χωρίς ταυτόχρονο καθορισμό όρων δομήσεως), εξαιτίας της πολύ ισχυρής εσωτερικής συνοχής του πολεοδομικού σχεδιασμού που συνδέει «αρρήκτως» όλες αυτές τις κατηγορίες πράξεων. Ωστόσο, το Συμβούλιο Επικρατείας έκρινε ότι η έγκριση του Γενικού Πολεοδομικού Σχεδίου με Υπουργική Απόφαση δεν είναι προβληματική λόγω της δυνατότητας ανατροπής των σχετικών επιλογών κατά το μεταγενέστερο στάδιο της πολεοδομικής μελέτης, ενώ και οι αρμοδιότητες εφαρμογής των πολεδομικών σχεδίων (προς τις οποίες εξομοιώνεται ή «όλως εντοπισμένη τροποποίηση») καθώς και οι συναφείς εκτελεστικές αρμοδιότητες που «δεν έχουν τον κατά τα ανωτέρω γενικότερο χαρακτήρα» επιτρέπεται να ανατεθούν σε άλλα, πλην του Προέδρου της Δημοκρατίας, όργανα. 

14. Αξίζει να σημειωθεί ότι τον κρατικό χαρακτήρα των πολεοδομικών αρμοδιοτήτων δεν αμφισβήτησε ούτε η αξιόλογη μειοψηφία του δικαστηρίου, η οποία πάντως υποστήριξε ότι το αναθεωρημένο άρθρο 102 παρ. 1 επιτρέπει την ανάθεση και ρυθμιστικών αρμοδιοτήτων πολεοδομικού σχεδιασμού στους ΟΤΑ, εφόσον πρόκειται για θέματα τοπικού και όχι γενικότερου ενδιαφέροντος. Στα τελευταία συμπεριέλαβε η μειοψηφία τα θέματα που αφορούν ή έχουν άμεσες επιπτώσεις σε περισσότερες από μία Περιφέρειες της χώρας ή ενδιαφέρουν ολόκληρη την επικράτεια όπως η πολεοδόμηση ευαίσθητων, από απόψεως προστασίας του φυσικού πολιτιστικού ή οικιστικού περιβάλλοντος, περιοχών. 

15. Το γεγονός ότι η πλειοψηφία του Συμβουλίου της Επικρατείας αποδίδει στην πολεοδομική οργάνωση πόλεων και οικισμών επιπτώσεις εθνικής κλίμακας που, κατά τη διεθνή εμπειρία, συνήθως ανάγονται στον γενικό χωροταξικό και όχι στον τοπικό πολεοδομικό σχεδιασμό προκαλεί εκ πρώτης όψεως έντονη απορία, αλλά τελικά αναδεικνύει τις ρίζες του προβλήματος που εντοπίζονται στον τρόπο κατάστρωσης και λειτουργίας (ή ορθότερα μη λειτουργίας) του χωροταξικού και πολεοδομικού σχεδιασμού στη χώρα μας. Το ουσιαστικό διακύβευμα, όπως τόνισε και η συνάδελφος κυρία Γιαννακούρου, δεν είναι, δηλαδή, η κατά τα άρθρα 43, 101, 102 Συντ. κατανομή διοικητικών και κανονιστικών ευθυνών για την πολεοδομία, παρά τα πολλά επιχειρήματα που θα μπορούσε να αντλήσει κανείς –μεταξύ άλλων και σε βάρος της μέσω ερμηνευτικών κατασκευών μετατροπής διοικητικών αρμοδιοτήτων σε νομοθετικές εις πείσμα της διάκρισης των εξουσιών. 

16. Συνεπώς, η λύση στα σημερινά αδιέξοδα ίσως δεν ανευρίσκεται σε μια νέα αναθεώρηση που μπορεί να προκαλέσει έναν ακόμη φαύλο κύκλο που θα συνεπάγεται νέες καθυστερήσεις οι οποίες ευνοούν τελικά την de facto άναρχη ανάπτυξη των οικισμών και γενικά των ανθρώπινων δραστηριοτήτων στο μεγαλύτερο μέρος της χώρας, με τη νομοθετική εξουσία να επιτρέπει την εκτός σχεδίου νόμιμη και να νομιμοποιεί εκ των υστέρων την εκτός σχεδίου παράνομη αυθαίρετη δόμηση, ενώ ο πολεοδομικός σχεδιασμός κατά κανόνα δεν έχει προληπτικό ex ante αλλά ex post χαρακτήρα, αναιρώντας την ίδια του τη φύση. Σημασία έχει λοιπόν, και σε αυτό σήμερα θα συμφωνήσω με την προηγούμενη εισηγήτρια, η ταχύτητα, η αξιοπιστία, η λειτουργικότητα, η ποιότητα κατάστρωσης και υλοποίησης του ίδιου του πολεοδομικού σχεδιασμού στο πλαίσιο μιας σύγχρονης, δηλ. εξαιρετικά σύνθετης και διαρκώς μεταβαλλόμενης κοινωνικής και οικονομικής πραγματικότητας. Ίσως το πρόβλημα κακώς να εντοπίζεται στο Σύνταγμα. Ένα αναμορφωμένο, σύγχρονο, αποτελεσματικό, ανοικτό στις τοπικές κοινωνίες και ευέλικτο θεσμικό πλαίσιο που θα απορρίπτει τις απαρχαιωμένες λογικές ενός άνωθεν, συγκεντρωτικού και στεγανοποιημένου σχεδιασμού θα πρέπει να είναι το ζητούμενο.

Ευχαριστώ πολύ. 

Συντονιστής: Ευχαριστούμε πολύ γιατί αναδείξατε όλες τις πτυχές της δύσκολης και σύνθετης αυτής προβληματικής. Τώρα παρακαλώ την κυρία Κιουσοπούλου να μας παρουσιάσει τους κανόνες της επιστήμης που θα μπορούσαν να αποτελέσουν διέξοδο φυγής σε πολλά προβλήματα που αντιμετωπίζαμε στην αναθεώρηση του 2001. Είναι καιρός να κάνουμε ταμείο λοιπόν. 

Λούση Κιουσοπούλου (Νομική Σύμβουλος ΤΕΕ): Θα προσέθετα ότι είναι πιο ανώδυνο από τα δικά σας σχόλια ότι το ζήτημα της κατανομής των αρμοδιοτήτων που εξέτασαν και εσείς αλλά και οι δύο προηγούμενοι συνάδελφοι νομίζω ότι αποκαλύπτει τις αναταράξεις που προκάλεσε η αναθεώρηση του 2001. Και με αυτή την αφορμή ας δούμε και τι αναταράξεις μπορεί να προκάλεσε, καλές ή κακές, και η αναθεώρηση του άρθρου 24 παράγραφος 2, όσον αφορά τον τρόπο που ορίζει το περιεχόμενο που προσδίδει στον χωροταξικό και πολεοδομικό σχεδιασμό.

Σύμφωνα λοιπόν με την αναθεωρημένη διάταξη του άρθρου 24 παράγραφος 2 οι σχετικές με τον χωροταξικό και πολεοδομικό σχεδιασμό τεχνικές επιλογές του κράτους γίνονται κατά τους κανόνες της επιστήμης. Πρόκειται για διάταξη η υιοθέτηση της οποίας στην τελευταία αναθεώρηση του 2001 συνδέθηκε κατά πολλούς με την προσπάθεια του Συντακτικού Νομοθέτη να περιορίσει την έκταση του ακυρωτικού ελέγχου και ειδικότερα τον έλεγχο της αιτιολογίας που ασκούσε το Συμβούλιο Επικρατείας στις διοικητικές πράξεις τις σχετικές με τις χωροταξικές και πολεοδομικές αρμοδιότητες.

Όπως είναι γνωστό, στο σύστημα του ακυρωτικού ελέγχου που ισχύει στη χώρα μας οι τεχνικές κρίσεις της Διοίκησης στην άσκηση των αρμοδιοτήτων της, ως κρίσεις με ουσιαστικό περιεχόμενο δεν ελέγχονται, θεωρούνται ανέλεγκτες ακυρωτικά. Ο Συνταγματικός Νομοθέτης θέλοντας να περιορίσει τον δικαστικό έλεγχο των επιλογών της Διοίκησης στον επίμαχο τομέα, τις αναγόρευσε εκ προοιμίου σε "τεχνικές" και ακόμη περισσότερο όρισε το αυτονόητο, ότι "δηλαδή αυτές γίνονται κατά τους κανόνες της επιστήμης". 

Όπως είχε παρατηρηθεί την εποχή εκείνη δεν είναι νομοτεχνικά δόκιμο να προσδιορίζει ο Συντακτικός Νομοθέτης ποιες επιλογές είναι τεχνικές, μια και η σχετική κρίση ανήκει στο Δικαστήριο, ενώ παράλληλα η αναγόρευση των κανόνων της επιστήμης σε δεσμευτικούς κανόνες συνταγματικής περιωπής ενδέχεται να προκαλέσει αμφισβήτηση ως προς τον προσδιορισμό του περιεχομένου τους. 

Παρά τη διεθνή πρωτοτυπία της και το επισφαλές κανονιστικό περιεχόμενό της η διάταξη αυτή, όπως και άλλες άλλωστε εξίσου αμφιλεγόμενης αναγκαιότητας, υιοθετήθηκε από την Αναθεωρητική Βουλή. Η εφαρμογή της θα δείξει αν ο Συνταγματικός Νομοθέτης είχε ως στόχο να θέσει πράγματι κανόνες και μάλιστα συνταγματικής περιωπής στον τρόπο άσκησης των χωροταξικών αρμοδιοτήτων από το Νομοθέτη και τη Διοίκηση, ή αν αντίθετα θέλησε να περιορίσει τον νομολογιακό ακτιβισμό για τον οποίο εγκαλούταν τον καιρό εκείνο από πολλές πλευρές στο Συμβούλιο Επικρατείας.

Για ποιον όμως λόγο είχε αποδοθεί στο ανώτατο Διοικητικό Δικαστήριο η κατηγορία του ακτιβισμού; Τα κριτήρια με τα οποία είχε διαμορφώσει ως τότε τη νομολογία του όσον αφορά τον χωροταξικό και πολεοδομικό σχεδιασμό δικαιολογούσαν αυτή την κατηγορία; 

Για να αναζητήσουμε τα κριτήρια θα μπορούσαμε να ανατρέξουμε συνοπτικά στις βασικές αρχές που διαμορφώθηκαν ήδη από τις αρχές της δεκαετίας του 1990 και ενδεχομένως και πριν από το 1990 στα θέματα που σχετίζονταν με την προστασία του περιβάλλοντος. Επρόκειτο για αρχές, τις οποίες το Συμβούλιο Επικρατείας συνήγαγε από το άρθρο 24 του Συντάγματος σε συνδυασμό με την κοινοτική νομοθεσία για την προστασία του περιβάλλοντος και γενικές δεσμεύσεις που απέρρεαν από διεθνείς συνθήκες.

Η σχετική νομολογία αναγνώρισε σταδιακά αρχές όπως η αρχή της βιώσιμης ανάπτυξης ως υποχρέωση μεταξύ άλλων πρόληψης και προφύλαξης του περιβάλλοντος, η υποχρέωση του χωροταξικού και πολεοδομικού σχεδιασμού για την οργάνωση των κάθε είδους ανθρώπινων δραστηριοτήτων στο χώρο, η συνταγματική αξία της προστασίας του οικιστικού περιβάλλοντος, η υποχρέωση προστασίας και ήπιας ανάπτυξης των ευπαθών οικοσυστημάτων. 

Ως αναγκαίο όρο για να διαπιστώνει την τήρηση των αρχών αυτών από τη Διοίκηση και το Νομοθέτη το Συμβούλιο Επικρατείας έθεσε την τεκμηρίωση των επιλογών τους. Τον όρο αυτόν την εποχή εκείνη επέβαλε και το κοινοτικό δίκαιο για την κατασκευή έργων με επιπτώσεις στο περιβάλλον, πλην όμως ο κρατικός μηχανισμός ήταν ακόμη ανέτοιμος να τον εκπληρώσει.

Παράλληλα και στο πλαίσιο των παραπάνω αρχών το Συμβούλιο Επικρατείας διαμόρφωσε με συνέπεια μια σειρά επιμέρους κανόνων συνταγματικής ισχύος με βάση τους οποίους έλεγχε τις κάθε είδους πράξεις του Νομοθέτη ή της Διοίκησης, που σχετίζονταν είτε με τον πολεοδομικό σχεδιασμό, είτε ειδικότερα με την εκτέλεση έργων που είχαν επιπτώσεις στο περιβάλλον. 

Τέτοιους κανόνες αποτέλεσε το πολεοδομικό κεκτημένο, η απαγόρευση δηλαδή επιδείνωσης του οικιστικού περιβάλλοντος με την υιοθέτηση ρυθμίσεων που το επιβάρυναν, η αναγωγή του ισχύοντος κάθε φορά πολεοδομικού καθεστώτος σε κρίσιμο τυπικό στοιχείο για την έκδοση οποιασδήποτε διοικητικής πράξης που αφορά την εκτέλεση ενός έργου, ο κανόνας του διαχωρισμού των χρήσεων γης και η ανάδειξή του ως βέλτιστης μορφής πολεοδομικής οργάνωσης. 

Αυτοί οι κανόνες, όπως προανέφερα, απέκτησαν κανονιστική αυτοτέλεια και επέτρεψαν στο Συμβούλιο Επικρατείας να ελέγχει κάθε πράξη χωρίς να είναι κάθε φορά αναγκαία η ανάλυση του ακριβούς περιεχομένου τους. Αρκούσε ότι οι κανόνες αυτοί συγκεκριμενοποιούσαν το περιεχόμενο της αρχής της βιώσιμης ανάπτυξης. Έτσι για παράδειγμα η αύξηση του συντελεστή δόμησης ή η ανάμειξη των χρήσεων γης σε μια οικιστική περιοχή, ή η κατάργηση κοινόχρηστων χώρων χωρίς την ταυτόχρονη αναπλήρωσή τους θεωρείτο δεδομένο ότι οδηγούσε σε ανεπίτρεπτη επιδείνωση του περιβάλλοντος. 

Οι κρίσεις αυτές δεν ήταν το αποτέλεσμα μιας αυθαίρετης στάσης των Δικαστών του Συμβουλίου Επικρατείας, όπως κατά καιρούς είχαν κατηγορηθεί, γιατί κυρίως δεν διαμορφώθηκαν εν κενώ. Επρόκειτο για στάση η οποία προκλήθηκε από την αδυναμία και την απροθυμία του Νομοθέτη και της Διοίκησης να διαχειριστούν τα σχετικά ζητήματα με πειστικό και επαρκή τρόπο, απαλλαγμένοι από γραφειοκρατικές αγκυλώσεις και πολιτικές σκοπιμότητες.

Αναπτύχθηκαν επίσης σε μια εποχή που δεν πρέπει να ξεχνάμε η ευαισθητοποίηση της ελληνικής κοινωνίας στα θέματα προστασίας του περιβάλλοντος ήταν μάλλον περιορισμένη, ενώ αντίθετα το κοινοτικό δίκαιο για την προστασία του περιβάλλοντος έμπαινε δυναμικά στο προσκήνιο.

Υπό αυτά τα δεδομένα αναρωτιέται κανείς εύλογα αν η καινοφανής διάταξη αυτή που προστέθηκε στο 24.2 και η οποία προβλέπει το αυτονόητο, ότι ο χωροταξικός και ο πολεοδομικός σχεδιασμός πρέπει να είναι αποτέλεσμα σταθμίσεων που γίνονται κατά τους κανόνες της επιστήμης ήταν πράγματι αναγκαία, ή αν αντίθετα η Πολιτεία έπρεπε ενόψει των διεθνών εξελίξεων και με αφορμή τη νομολογία του Συμβουλίου Επικρατείας να κινητοποιηθεί ώστε να διαμορφώσει τη δημόσια πολιτική της στον τομέα της χωροταξίας και της πολεοδομίας. 

Στον απόηχο της κριτικής που του ασκείτο την ίδια εποχή το ίδιο το Συμβούλιο Επικρατείας σε μια προσπάθεια να αμβλύνει τις εντυπώσεις που είχαν προκαλέσει ορισμένες αποφάσεις του που είχαν θεωρηθεί κατά κάποιο τρόπο ακραίες, επεχείρησε να συστηματοποιήσει τα κριτήρια επί τη βάση των οποίων ασκεί τον έλεγχό του και να τα συστηματοποιήσει και να τα δημοσιοποιήσει. 

Αν και επρόκειτο για μέθοδο που κυρίως βρίσκει εφαρμογή στον έλεγχο της αιτιολογίας των διοικητικών πράξεων εν τούτοις και με δεδομένο το εύρος του περιεχομένου της αρχής της βιώσιμης ανάπτυξης αυτή μπορεί να βρει εφαρμογή και στον έλεγχο νομιμότητας των κανονιστικών πράξεων. 

Έτσι το έτος 2000 στη δεύτερη υπόθεση που είχε ως αντικείμενο την εκτροπή του ποταμού Αχελώου, το Συμβούλιο Επικρατείας μπόρεσε να κωδικοποιήσει τα κριτήρια του ελέγχου του εν πρώτοις και προκειμένου να αποσείσει τις κατηγορίες ότι ασκούσε έλεγχο σκοπιμότητας, τις επιλογές του Νομοθέτη και της Διοίκησης, δήλωσε με κατηγορηματικό τρόπο ότι η ευθεία αξιολόγηση των επιλογών του Νομοθέτη εκφεύγει των αρμοδιοτήτων του. 

Αντίθετα, ελέγχει αν από τα στοιχειά της δικογραφίας και με βάση τα διδάγματα της κοινής πείρας προκύπτει πως η προκαλούμενη βλάβη στο περιβάλλον είναι μη επανορθώσιμη κι έχει τέτοια έκταση ώστε προδήλως να αντιστρατεύεται τη συνταγματική αρχή της βιώσιμης ανάπτυξης. 

Ο συλλογισμός αυτός είναι σαφές ότι μπορεί να οδηγήσει εξίσου είστε σε έναν έλεγχο αναλογικότητας, είτε σε έναν απόλυτα τυπικό έλεγχο εξωτερικής νομιμότητας της διοικητικής δράσης. Και αυτό καθώς με βάση το ίδιο σκεπτικό, είτε πρόκειται για νομοθετική είτε για διοικητική πράξη, το Ακυρωτικό Δικαστήριο εξετάζει την πληρότητα και την πειστικότητα των στοιχείων που του παρέχει η Διοίκηση, τα οποία ελέγχει μέσω των διδαγμάτων της κοινής πείρας. 

Αν λάβουμε υπόψη ότι πολύ συχνά ο κρατικός μηχανισμός αποδεικνύεται ανεπαρκής στην τεκμηρίωση των επιλογών του καθίσταται σαφές ότι το περιεχόμενο των διδαγμάτων της κοινής πείρας, όπως τουλάχιστον το προσδιορίζει κάθε φορά η πλειοψηφία του Δικαστηρίου, αναδεικνύεται σε κυρίαρχο κριτήριο. 

Για παράδειγμα μια παρέμβαση τύπου Défense στη χώρα μας μπορούμε να υποθέσουμε ότι θα κρινόταν ανεπίτρεπτη αν η Διοίκηση δε χρησιμοποιούσε πειστικά επιχειρήματα, αφού κατά τα διδάγματα της κοινής πείρας μια τέτοιου μεγέθους παρέμβαση θα επιδείνωνε εκ προοιμίου το περιβάλλον.

Μετά την αναθεώρηση του Συντάγματος και μάλιστα αρκετά πρόσφατα, το 2005 παρατηρείται η ακόλουθη εξέλιξη στη νομολογία του Συμβουλίου Επικρατείας. Στην υπόθεση του Κέντρου Διανομής Ηλεκτρικής Ενέργειας Βριλησσίων, υπό το φως πλέον της αναθεωρημένης διάταξης, το Δικαστήριο δεν αποκλείει ότι υπό προϋποθέσεις θα μπορούσε να κριθεί συνταγματικά ανεκτή η υιοθέτηση ακόμη και δυσμενών για το περιβάλλον ρυθμίσεων, ρυθμίσεων με άλλα λόγια που κατά την κοινή πείρα θα έθιγαν το πολεοδομικό κεκτημένο. 

Ως προϋπόθεση γι αυτό ωστόσο θέτει την επίκληση ειδικού πολεοδομικού λόγου, που επιβάλλει τη μεταβολή με παράλληλη στάθμιση και άλλων μη πολεοδομικών αναγκών και εκτίμηση των επιπτώσεων στο οικιστικό περιβάλλον της περιοχής. Δηλαδή το Συμβούλιο της Επικρατείας κάνει ένα βήμα ακόμα μετά τον Αχελώο, προσδιορίζοντας σε γενικές γραμμές τα στοιχεία που πρέπει ο Νομοθέτης ή η Διοίκηση να έχουν λάβει υπόψη τους ώστε να μπορεί το ίδιο να διενεργήσει τον έλεγχο.

Αν και χωρίς ρητή αναφορά θα μπορούσε να υποστηριχθεί ότι το Δικαστήριο υπαινίσσεται εν προκειμένω τους κανόνες της επιστήμης. Ευθεία επίκληση των τελευταίων γίνεται σε μια επίσης πρόσφατη απόφαση που αφορά τη χωροθέτηση του γηπέδου της ΑΕΚ στη Νέα Φιλαδέλφεια. Σύμφωνα με το σκεπτικό της κατά τη θέσπιση χωροταξικών και πολεοδομικών ρυθμίσεων, τόσο η Διοίκηση όσο και ο κοινός Νομοθέτης οφείλουν να λαμβάνουν υπόψη τους τα πορίσματα και τις εφαρμογές των επιστημών της χωροταξίας και της πολεοδομίας, αλλά και κάθε άλλης επιστήμης που αφορά την επίμαχη ρύθμιση.

Κατά συνέπεια οποιαδήποτε σχετική επιλογή του Νομοθέτη ή της Διοίκησης, θα πρέπει να συνιστά το αποτέλεσμα εκτίμησης ειδικής επιστημονικής μελέτης. Αν και αυτή η κρίση μένει να επαληθευτεί από την Ολομέλεια του Δικαστηρίου, στην οποία έχει παραπεμφθεί η υπόθεση, εν τούτοις διαπιστώνουμε ότι η απόφαση αυτή εφαρμόζει ευθέως την αναθεωρημένη διάταξη του άρθρου 24 υποδεικνύοντας στο Νομοθέτη και τη Διοίκηση την κατά το Σύνταγμα ευθεία υποχρέωσή τους να προβαίνουν σε επιλογές και σταθμίσεις με βάση τους κανόνες της επιστήμης.

Και στις δυο παραπάνω περιπτώσεις, με δεδομένο ότι δεν υπήρχαν δυστυχώς αντίστοιχες μελέτες, δεν είχαμε την ευκαιρία να διαπιστώσουμε τα κριτήρια με τα οποία το Δικαστήριο θα έλεγχε την επιστημονική επάρκειά τους. 

Πάντως μπορούμε να υποθέσουμε ότι απαιτώντας την ύπαρξη επιστημονικής μελέτης που να δικαιολογεί τις επιλογές της Διοίκησης, περιόρισε το ενδεχόμενο ελέγχου του περιεχομένου και της επάρκειάς της με βάση τα διδάγματα της κοινής πείρας. Ενόψει της τελευταίας αυτής εξέλιξης αναρωτιέται κανείς αν ο δικαστικός έλεγχος των πράξεων του χωροταξικού και πολεοδομικού σχεδιασμού περνάει πλέον από την επίκληση των διδαγμάτων της κοινής πείρας στον έλεγχο της τήρησης των κανόνων της επιστήμης. 

Όσο ασαφές κι αν είναι το περιεχόμενο των κανόνων αυτών, εν τούτοις δεν υπάρχει αμφιβολία ότι συνιστούν μέσον στήριξης των επιλογών του Νομοθέτη και της Διοίκησης, όταν τουλάχιστον η χρήση τους γίνεται με τρόπο που να παρέχει τα εχέγγυα μιας εκ πρώτης όψεως αντικειμενικής κρίσης, μιας κρίσης δηλαδή που θα μπορούσε να γίνει αποδεκτή από κάθε ορθολογικό άτομο με στοιχειωδώς ειδικές γνώσεις. Με τον τρόπο αυτό ο Δικαστής καλείται στη συνέχεια να ελέγξει την αντικειμενικότητα των στοιχείων στα οποία στηρίζονται οι επιλογές, αφού προηγουμένως βεβαίως έχει προσδιορίσει τα κριτήριά του. 

Τα ανωτέρω ισχύουν με την αναγκαία διευκρίνιση ότι η κατά το Σύνταγμα υποχρέωση του κράτους να διαμορφώνει χωροταξικά και πολεοδομικά το περιβάλλον που ζούμε, δεν πρέπει να ερμηνεύεται ως επιταγή επιβολής μιας συγκεκριμένης αισθητικής που κρίνεται σκόπιμη ή αναγκαία από το Νομοθέτη, από τη Διοίκηση ή από το Δικαστή, αλλά ως υποχρέωση διαμόρφωσης του οικιστικού περιβάλλοντος με τρόπο που να διευκολύνει τα άτομα να αναπτύσσονται ελεύθερα.

Έτσι οδηγούμαστε στο επόμενο κρίσιμο ερώτημα: Πως μπορεί να εξασφαλιστεί η αντικειμενικότητα των εν λόγω στοιχείων; Ασφαλώς δεν αρκεί το γεγονός και μόνο ότι η επιλογή του Νομοθέτη ή της Διοίκησης στηρίζεται σε μια αυτοπροσδιοριζόμενη ως επιστημονική μελέτη. Η σύνταξή της ενδεχομένως από ειδικούς επιστήμονες συνιστά μια πρώτη ένδειξη προς την κατεύθυνση που μας απασχολεί. 

Περαιτέρω καθοριστική παράμετρο μεταξύ άλλων μπορεί να αποτελέσει η οριοθέτηση του στόχου που επιδιώκεται και η τεκμηρίωση της σκοπιμότητας της ρύθμισης. Για το σκοπό αυτό κρίσιμο ρόλο θα διαδραματίσει αν για τη ρύθμιση μιας συγκεκριμένης κατάστασης είναι δυνατόν να υποστηριχθούν πάνω από μια αντικειμενικά θεμελιωμένες λύσεις που υπηρετούν την ορθολογική χωροταξική και πολεοδομική οργάνωση της χώρας ή μιας περιοχής. Από τις λύσεις αυτές και με κριτήρια επαληθεύσιμα μπορεί να επιλέγεται εκείνη που υπηρετεί με τον βέλτιστο τρόπο τον στόχο που έχει εξ αρχής τεθεί. 

Και βέβαια ερχόμαστε στο αμέσως επόμενο ερώτημα: Με ποιον αντικειμενικό τρόπο μπορεί άραγε να γίνεται η επαλήθευση των κριτηρίων που χρησιμοποιούνται; Σε ένα πρώτο πιο αφηρημένο επίπεδο θα μπορούσε να πει κανείς ότι αυτά επαληθεύονται από τη χρησιμοποίηση των επιχειρημάτων που απορρέουν από την κρατούσα στην επιστήμη άποψη σε ένα συγκεκριμένο χρόνο. 

Σε ένα δεύτερο επίπεδο μια μέθοδο επαλήθευσης παρέχει ενδεχομένως η κοινοτική νομοθεσία για την προστασία του περιβάλλοντος, όπως αυτή έχει αναθεωρηθεί σε συμμόρφωση με τη σύμβαση της Οικονομικής Επιτροπής για την Ευρώπη των Ηνωμένων Εθνών, που έχει υπογράψει η Ευρωπαϊκή Ένωση. 

Κατά τη σύμβαση αυτή και τη σχετική κοινοτική οδηγία που υιοθετήθηκε σε εφαρμογή της, η καθιέρωση διαδικασίας ενημέρωσης και παρέμβασης των εν δυνάμει ενδιαφερομένων πολιτών ενώσεων οργανώσεων και ομάδων στην κατάρτιση σχεδίων και προγραμμάτων που επιδρούν στο περιβάλλον, συνιστά θεμελιώδη όρο, διότι εκτός των άλλων ενισχύει την εγκυρότητα και τη διαφάνεια στη λήψη των αποφάσεων. 

Και τούτο υπό την αναγκαία προϋπόθεση ότι η αποφασίζουσα αρχή θέτει στη διάθεση των ενδιαφερομένων τα επιστημονικά δεδομένα που έχει λάβει υπόψη της και ότι απαντά στα επιχειρήματα ή τις απόψεις που διατυπώνονται επ΄ αυτών και κυρίως μπορούμε να προσθέσουμε στα επιστημονικά επιχειρήματα που μπορεί να διατυπωθούν. 

Η δημοσιοποίηση των δεδομένων επί των οποίων ο Νομοθέτης και η Διοίκηση στηρίζουν τις επιλογές τους και η θέση τους υπό δημόσιο έλεγχο, με άλλα λόγια η ανάπτυξη ενός ουσιαστικού δημόσιου επιστημονικού αλλά και κοινωνικού διαλόγου μπορεί να αποτελέσει μέσο για την «επαλήθευση» των χρησιμοποιούμενων κριτηρίων, εντέλει δε μέσο για την εξασφάλιση της πολυπόθητης «αντικειμενικότητας». 

Η προσέγγιση αυτή βρίσκει έρεισμα και στην αναγνώριση του δικαιώματος στο περιβάλλον ως πολιτικού και πλέον και ως ατομικού δικαιώματος. Με τον τρόπο αυτό και ανεξάρτητα από το αν το προβλέπει η όχι το Σύνταγμα, οι «κανόνες της επιστήμης» μπορούν να υποστηρίξουν τις επιλογές του Νομοθέτη και της Διοίκησης κατά την άσκηση των πολεοδομικών και χωροταξικών αρμοδιοτήτων τους.

Αντίστοιχα, αφού πλέον οι σχετικές επιλογές γίνονται με επαληθεύσιμα κριτήρια, ο Δικαστής στον οποίο έχει τεθεί υπόψη όλο το σχετικό, ελέγχει αν η επιλογή του Νομοθέτη συνιστά μια εύλογη (reasonable) προσέγγιση της υποχρέωσης χωροταξικού και πολεοδομικού σχεδιασμού σε συνδυασμό με την προστασία του περιβάλλοντος, διενεργεί δηλαδή έναν οριακό έλεγχο συνταγματικότητας.

Δυστυχώς στη χώρα μας η συμμετοχή στη διαδικασία λήψης αποφάσεων στον συγκεκριμένο τομέα αντιμετωπίζεται από την πολιτεία ως διαδικαστικό και μόνο ζήτημα. Αντίστοιχα, η επιστημονική κοινότητα ή οι φορείς που έχουν τη δυνατότητα να διαδραματίσουν αποφασιστικό ρόλο δεν επιδεικνύουν την αναγκαία εγρήγορση ούτε για να διαμορφώσουν κοινά αποδεκτούς κανόνες όσον αφορά την τεκμηρίωση των επιλογών που σχετίζονται με τον χωροταξικό και πολεοδομικό σχεδιασμό, ούτε όμως και για τη δημιουργία ενός φόρουμ στο οποίο θα αναπτυχθεί ο αναγκαίος δημόσιος διάλογος.

Μέχρις ότου τα παραπάνω γίνουν πραγματικότητα θα πρέπει να είμαστε ιδιαίτερα προσεκτικοί όταν αναζητούμε και αποδίδουμε ευθύνες για την κακοδαιμονία του πολεοδομικού σχεδιασμού στη χώρα μας, πολύ δε περισσότερο όταν για να ξορκίσουμε την κακοδαιμονία αυτή ενσωματώνουμε στο Σύνταγμα διατάξεις χωρίς ρυθμιστικό περιεχόμενο.

Συνοψίζοντας ελπίζω να έγινε σαφές ότι το διαπιστούμενο έλλειμμα στον χωροταξικό και πολεοδομικό σχεδιασμό της χώρας μας δεν μπορεί να αποδίδεται σε ακρότητες της δικαστικής εξουσίας, μια και το μερίδιο ευθύνης της νομοθετικής και της εκτελεστικής εξουσίας, που είναι εκ προκειμένω αρμόδιες για τη λήψη αποφάσεων, είναι πολύ μεγαλύτερο. 

Η επίκληση των κανόνων της επιστήμης δεν αρκεί από μόνη της για να νομιμοποιήσει τις σχετικές επιλογές. Είναι αναγκαίο οι κανόνες αυτοί να αποκτήσουν ουσιαστικό περιεχόμενο που να γίνεται σεβαστό. Εξίσου αναγκαίο είναι η διαμόρφωση και η τήρηση των ίδιων κανόνων να τίθεται υπό δημόσια διαβούλευση και ασφαλώς να ελέγχεται από τους πολιτειακούς θεσμούς.

Συντονιστής: Ευχαριστούμε πολύ γιατί αναδείξατε μία προβληματική που θα έλεγα περιέργως δεν μας έχει απασχολήσει τα τελευταία χρόνια. Παρά την έντονη συζήτηση που συνόδευσε τον ορισμό που ανέλυσε η κυρία Κιουσοπούλου, νομίζω ούτε η νομολογία είχε πλούσιο δείγμα γραφής είτε αμυντικό είτε ερμηνευτικό, αλλά ούτε και η επιστήμη είχε ασχοληθεί, γι αυτό σας ευχαριστούμε πολύ. 

Τώρα η ατζέντα είναι πολύ βεβαρημένη, θα χαιρετίσω αν μου επιτρέπετε την παρουσία του κυρίου Κατσιγιάννη Προέδρου της Επιτροπής Περιβάλλοντος της Βουλής. Θα ήθελα να γνωρίσω σε όλους ότι εδώ κι ένα χρόνο με απόφαση της Προέδρου της Βουλής εκπληρώθηκε μία οφειλή, να συσταθεί επιτέλους μία Ειδική Επιτροπή Περιβάλλοντος, την οποία βλέπουμε αγωνιζόμενοι, βλέπουμε προβληματιζόμενοι, θα θέλαμε να δούμε πιο έντονη την παρουσία και τη σφραγίδα της. 

Να χαιρετίσω και την παρουσία της κυρίας Χατζή η οποία είναι Βοηθός Συνηγόρου Πολίτη στον κύκλο "ποιότητα ζωής" άμεσα εμπλεκόμενη με τα ζητήματα που μας ενώνουν σήμερα εδώ. 

Και να παρακαλέσω με τη σειρά που έχουν αναγραφτεί στο πρόγραμμα πρώτα τον Πρόεδρο της ΤΕΔΚΝΑ κύριο Φιλίππου να κάνει τη σύντομη παρέμβασή του. Εσείς κύριε Πρόεδρε έχετε και πολύ μεγάλος μέρος από την πολεοδομική πίεση του λεκανοπεδίου και της Αττικής γενικότερα. 

Πέτρος Φιλίππου (Πρόεδρος ΤΕΔΚΝΑ): Ευχαριστώ πάρα πολύ κύριε Πρόεδρε, είναι το μοναδικό μας πρόβλημα και από τα βασικότερα. 

Πραγματικά η σημερινή ημερίδα και η πρωτοβουλία του Ινστιτούτου Τοπικής Αυτοδιοίκησης γίνεται σε μία σημαντική στιγμή για την Αυτοδιοίκηση, αλλά και για την κοινωνία μας γενικότερα, ακριβώς γιατί έχει ανοίξει η συζήτηση για τη συνταγματική αναθεώρηση κι ένα τουλάχιστον από τα κύρια θέματα που απασχολούν την κοινωνία μας άμεσα και την Αυτοδιοίκηση αλλά και πολλούς άλλους εμπλεκόμενους Φορείς, είναι ότι έχουν να κάνουν με τα πολεοδομικά θέματα και προβλήματα της πατρίδας μας και σωστά κατά τη γνώμη μου έχει ξεκινήσει η συζήτηση. 

Έχω γράψει κάποια γραπτή ομιλία, όπου δε θα σταθώ, γιατί τα πιο πολλά είναι επισημάνσεις που έκανε και ο Πρόεδρος της ΚΕΔΚΕ, αλλά θα σταθώ σε μερικές παρατηρήσεις δικές μου και μόνο.

Αγαπητοί φίλοι και συνάδελφοι, έχω κάνει αδελφοποίηση με κάποιο Δήμο στη Γαλλία -πολλοί έχετε κάνει στο εξωτερικό- και συζητάμε με τον Δήμαρχο τι κάνουν με τα πολεοδομικά θέματα στη Γαλλία. Αυτό που μου έχει απαντήσει είναι ότι ο περισσότερος χρόνος που μπορεί να πάρει να γίνει μία πολεοδομική μελέτη και να εφαρμοστεί στη Γαλλία είναι έξι μήνες.

Γιατί: Γιατί έχουν Κτηματολόγιο (από την εποχή του Ναπολέοντα βέβαια), δεν εμπλέκεται κανείς άλλος εκτός από το Δήμο στην όλη διαδικασία, είναι μία καθαρά τοπική υπόθεση και το μόνο που έχει να κάνει ο Δήμος είναι να σχεδιάσει πού θα είναι οι πλατείες, πού θα εγκαταστήσει τους ιδιοκτήτες και όλα αυτά τα πράγματα, να δώσει τις χρήσεις και έχει τελειώσει η ιστορία.

Και ό,τι πιο χρονοβόρο στη Γαλλία είναι να κάνει 100 μέτρα δρόμο. Γιατί για να κάνει το δρόμο πρέπει πρώτα να φτιάξει την υποδομή, να περάσει την αποχέτευση, να περάσει το ρεύμα, τα πάντα, όλα τα δίκτυα και μετά να πάρει άδεια για να στρώσει το δρόμο. Εδώ όπως βλέπετε, είναι ακριβώς αντίθετο. Καθόμαστε και ακούμε μία συζήτηση και αυτά που θέλω να πω κι εγώ τώρα, αλλά δεν θα μπορέσω σε πέντε λεπτά να τα πω, γιατί είναι βιώματα μιας ζωής, τουλάχιστον όσο καιρό είμαστε στην Αυτοδιοίκηση.

Εδώ τι γίνεται; Το ακριβώς αντίθετο. Παρακολουθούμε πραγματικά, τουλάχιστον εγώ -επειδή δεν είμαι ούτε νομικός, ούτε συνταγματολόγος, ούτε ακαδημαϊκός, ούτε δικαστής, ούτε και τεχνικός- με ιδιαίτερο ενδιαφέρον μία συζήτηση που περισσότερο γίνεται μεταξύ νομικών, αν φταίει τόσο το Σύνταγμα ή δεν φταίει τόσο για τα πολεοδομικά προβλήματα, αν φταίει το Συμβούλιο Επικρατείας ή δεν φταίει, αν φταίει το Κράτος.

Έχω παρακολουθήσει πάρα πολλές ημερίδες, και από όλους τους εμπλεκόμενους φορείς το συμπέρασμα όλων των φορέων είναι ότι φταίμε μόνο οι Δήμοι. Αυτό ακούγεται. Και από το Τεχνικό Επιμελητήριο το έχω ακούσει, και από το Συμβούλιο Επικρατείας συνεχώς. Έχω στοιχεία και θα τα πω.

Ομιλητής: (Μιλάει χωρίς μικρόφωνο)

Π. Φιλίππου: Πάντα, πάντα, πάντα. Έχω τύχει σε ημερίδα από το Τεχνικό Επιμελητήριο που θεωρείτε τους μεγαλύτερους εχθρούς την Τοπική Αυτοδιοίκηση.

Ομιλητής: Με άλλον Πρόεδρο.

Π. Φιλίππου: Με προηγούμενο Πρόεδρο, όχι με τούτον, ναι. Και χάρηκα ιδιαίτερα πραγματικά που βλέπω αυτή την καλή συνεργασία μεταξύ του Προέδρου της ΚΕΔΚΕ και του Τεχνικού Επιμελητηρίου.

Δεν ξέρω τελικά αν είναι το Σύνταγμα ή η νομοθεσία όπως υπάρχει, αλλά θα ξεκινήσω με ένα πάρα πολύ απλό παράδειγμα. Για να κάνεις μια πολεοδόμηση ή οτιδήποτε εν πάση περιπτώσει στην Ελλάδα, θα ξεκινήσεις από τον Οργανισμό Αθήνας.

Αφού μελετήσεις ένα-δυο χρόνια και αναθέσεις σε μελετητές να σου κάνουν την πρόταση και πας στον Οργανισμό της Αθήνας, που είναι τα πάντα κλειδαμπαρωμένα και εισπράττεις συνήθως μία άρνηση από παντού, έχει και έναν κατάλογο -αυτό αφορά την Κοινότητα του Κρυονερίου για το Γ.Π.Σ.- από 22 διαφορετικούς φορείς που πρέπει να κοινοποιήσεις για να πάρεις την έγκριση. Φορείς, όχι έγγραφα, μιλάμε φορείς. Και αν αυτοί βεβαίως γνωμοδοτήσουν όλοι.

Βέβαια, αν έχεις «μπάρμπα στην Κορώνη» -δεν ξέρω αν «μπάρμπας στην Κορώνη» είναι ο κ. Βεζυργιάννης αν τον παρακαλέσουμε, αλλά κάπως έτσι- μπορεί κάποιους από αυτούς τους φορείς να τους προσπεράσεις περνώντας ο χρόνος. Δηλαδή πέρασε το δίμηνο, το τρίμηνο, το εξάμηνο, δεν απάντησαν, άρα κάποιους από αυτούς πιθανόν να τους προσπεράσεις.

Και αν ποτέ συζητηθεί μετά από δύο-τρία χρόνια από τον Οργανισμό της Αθήνας, τόσο χρόνο, συνήθως στο 90% είναι απαγορευτικός και απογοητευτικός σε ό,τι προτάσεις έχουμε κάνει μέχρι τώρα.

Και άκουσα εδώ και τον Πρόεδρο της ΚΕΔΚΕ και άλλους ομιλητές που μιλάνε για επενδύσεις στη χώρα μας, για Χωροταξικό Σχεδιασμό. Σε αυτούς τους ανθρώπους που καθορίζουν εκεί πέρα, κάποια κα Συκιανάκη και όλοι οι άλλοι, έχουν φτάσει αυτά στα αφτιά τους;

Έχω γραπτό της κας Συκιανάκη –βέβαια το έχει πει και το Συμβούλιο Επικρατείας- ότι δεν πρέπει να μπει ούτε ένα μέτρο ακόμα σχέδιο γης στην Αττική. Από πού το βγάζουν αυτό το συμπέρασμα, κι εμείς που ζούμε εδώ πέρα και το έχουμε κάθε μέρα και ιδρώνουμε με τον κόσμο, δεν μπορώ να το καταλάβω.

Να πιάσω στην τύχη έναν από τους 22 φορείς. Όταν έγινε ο σεισμός στο Μενίδι πάνω, δεν ξέρω αν το Συμβούλιο Επικρατείας ή κάποιος από το ΥΠΕΧΩΔΕ εν πάση περιπτώσει γνωμοδότησε ότι προκειμένου να εντάξουμε μία περιοχή στο Σχέδιο πρέπει να κάνουμε και εδαφοτεχνική μελέτη. Όλα καλά.

Τότε είχε αναθέσει το ΥΠΕΧΩΔΕ γύρω στις 120 μελέτες. Ο Λαλιώτης -δεν προχώραγε καμία- λέει: «δεν έχω τα λεφτά να κάνω τις εδαφοτεχνικές μελέτες». «Να τα κάνουμε εμείς σαν Δήμοι, ρε παιδιά, να βοηθήσουμε». Ξεκινήσαμε και αναθέταμε εδαφοτεχνικές μελέτες.

Για να πάρουμε ένα χαρτί –δεν ξέρω, εσείς είστε μηχανικοί, διορθώστε με- που λέει ότι η τάση του εδάφους είναι τόσο, άρα μπορείς να πολεοδομήσεις τη γη κλπ., μία Υπηρεσία του ΥΠΕΧΩΔΕ μας ζητάει 18 χαρτιά και σε δεύτερη απάντηση τα έφτασε 27. Και όλα αυτά είναι «κεφάκια» για να πάρεις μία κόλλα χαρτί που να λέει ότι μπορείς, μετά από μία απόφαση –δεν ξέρω αν ήταν του Συμβουλίου Επικρατείας- για να σου πει ότι εδώ μπορείς να το βάλεις σε Σχέδιο.

Ένας από τους 22 φορείς ... Και οι 22 -προσέξτε, που σας είπα πιο μπροστά για τον Οργανισμό Αθήνας- είναι αν δεν έχει παραλία. Γιατί αν έχει παραλία, μπλέκονται και Λιμεναρχεία, μπλέκονται και Υπουργεία Εμπορικής Ναυτιλίας, και Ενάλιες Αρχαιότητες και όλα αυτά, και ανεβαίνει ο αριθμός. Αυτά είναι μόνο για ξεκίνημα τώρα. Ας πούμε ότι κάποτε, σε δεκαπενταετίες, σε δεκαετίες, δεν ξέρω πόσο, καταφέρουμε, με όλη αυτή τη διαδικασία, να κυρώσουμε κανένα κομματάκι. Αυτά είναι μόνο για ξεκίνημα.

Μπαίνουμε τώρα: Ό,τι είναι κοντά την παραλία είναι αρμοδιότητα του Υπουργού, πρέπει να πάει στον Υπουργό, να ξεχωρίσει μια σειρά Οικοδομικά Τετράγωνα, να πάει στον Υπουργό. Ό,τι είναι το δεύτερο και το τρίτο-τέταρτο Οικοδομικό Τετράγωνο πάει στον Περιφερειάρχη. Ότι είναι πιο πάνω πάει στον Νομάρχη.

Κάπου μου φαίνεται κύριε Παπαδημητρίου το είπατε εσείς ότι σοφά –κάπως έτσι είπατε- το Συμβούλιο Επικρατείας χώρισε τις αρμοδιότητες. Αυτή είναι η μοιρασιά που έχει κάνει των αρμοδιοτήτων. Θα πρέπει να χωρίζουμε τα σχέδια τι θα πάει στον Υπουργό, τι θα πάει στον Περιφερειάρχη, τι θα πάει στον Νομάρχη και ουκ έσται τέλος. Αν βρούμε άκρη. Αυτά αντιμετωπίζουμε, για να πούμε σας λέω δύο πραγματικά απλά παραδείγματα.

Έφυγαν εδώ οι Καθηγητές Πανεπιστημίων –δεν ξέρω αν είναι κανείς- νομίζω ότι θα έχει πραγματικά ενδιαφέρον και για διδακτορική διατριβή σε χωροταξικά θέματα ποιος οριοθετεί τα ρέματα. Πάντα μία διδακτορική διατριβή φέρνει και κάτι καινούριο στην έρευνα και στην επιστήμη. Να ένα, το οποίο να μας πουν, να μελετήσουν οι φοιτητές σας, κύριοι Καθηγητές, ποιος οριοθετεί τα ρέματα, είναι θέμα διερεύνησης επιστημονικής. Πραγματικά, εμείς τουλάχιστον δεν γνωρίζουμε, το Συμβούλιο Επικρατείας λέει όμως ότι πρέπει να έχεις κάνει οριοθέτηση ρεμάτων για να τελειώσεις το Σχέδιο, αλλιώς δεν προχωράει.

Να πω για τα περιβαλλοντικά. Για να πας για τα ρέματα θέλεις χωριστή περιβαλλοντική, για να κάνεις την περιβαλλοντική μελέτη χωριστή περιβαλλοντική, για να κάνεις την εδαφοτεχνική χωριστή περιβαλλοντική. Και ούτε ξέρουμε ποιος τις κάνει.

Και κάθε φορά, όλοι οι ομιλητές –τους οποίους σέβομαι πραγματικά- που μίλησαν εδώ, μίλησαν με κριτήριο και γνώμονα το περιβάλλον. Όλοι για το περιβάλλον ενδιαφέρονται, τίποτε άλλο. Έφυγε ο κ. Χλέπας –ήταν εδώ- γιατί έκανε μια πολύ σωστή ανάλυση το τι έγινε τα τελευταία χρόνια. Κι εγώ συμφώνησα σε πάρα πολλά που είπατε.

Ξέρετε τελικώς πού έχει γράψει ο ελληνικός λαός όλες αυτές τις θεωρίες και όλες αυτές τις αποφάσεις και των κυβερνήσεων και πώς έχει επιλύσει το πρόβλημα πάρα πολύ απλά και πρακτικά, χωρίς να ρωτήσει κανέναν; Θα το πω. Πουλιέται ένα οικόπεδο και ρωτάς: επιτρέπεται η κατάτμηση; Δεν κατατμείται αλλά χωρίζεται. Οικοδομείται το οικόπεδο; Δεν οικοδομείται αλλά χτίζεται. Με αυτή την απλή πρακτική ο ελληνικός λαός έχει γράψει στα παλαιότερα των υποδημάτων όλους μας –και βάζω κι εμάς μαζί- όλους μας. Και γι’ αυτό και συνεχίζει αυτή η αυθαιρεσία που γίνεται σήμερα και θα συνεχίζει για πολύ.

Να πάμε λίγο πιο πέρα τώρα; Ας πούμε ότι κυρώσαμε. Είπε ο Πρόεδρος της ΚΕΔΚΕ –δεν είναι εδώ- και άκουσα -γιατί δεν ήμουν και στη Θεσσαλονίκη στην ομιλία του- έξι βασικούς λόγους -τους έχω καταγεγραμμένους, να μην τους πω- για τους οποίους κατά βάση καθυστερούν τα Σχέδια. Δεν είπε όμως τον έβδομο και τον πιο βασικό. (Αυτό δεν πρέπει να πω, κύριε Βεζυργιάννη, γιατί μπορεί να μηνυθώ). Την παραοικονομία που υπάρχει γύρω από όλη αυτή τη διαδικασία.

Προβλέπει ο νόμος, επειδή καθυστερούν τα σχέδια, να βγάλεις οικοδομησιμότητα πριν από την Πράξη Εφαρμογής. Ξέρετε πόσο είναι το κασέ στα «μαύρα» να βγάλεις οικοδομησιμότητα; Και κύριε Πρόεδρε, οι μηχανικοί τα κάνουν, ένθεν και ένθεν του γκισέ. Ένθεν και ένθεν του γκισέ. Ξέρετε πόσο πάει το κασέ να πάρεις ένα οικόπεδο και να το φέρεις γωνία; Ξέρετε πόσοι από τους ανάδοχους των Πράξεων Εφαρμογής δεν θέλουν να τελειώσουν ποτέ οι Πράξεις Εφαρμογής γιατί ζουν από αυτή την ιστορία;

Εάν μηνυθώ σήμερα από έναν μηχανικό, θα δικαστώ, γιατί δεν έχω στοιχεία να τα αποδείξω, είναι όμως η πραγματικότητα. Είναι η πραγματικότητα. Εγώ με τον δικό μου ανάδοχο που είχα, του έλυσα τη σύμβαση διότι επί εφτά χρόνια δεν μου έφερε στο Δήμο ένα λογαριασμό να πληρωθεί. Πώς ζούσε το γραφείο του; Και είμαι τώρα στα δικαστήρια βέβαια. Γι’ αυτό το λόγο τού έλυσα τη σύμβαση.

Λέμε ότι τα οικόπεδα και τα σπίτια είναι ακίνητα. Πρώτη φορά εγώ είδα πώς μετακινιόνται γύρω-γύρω, σαν το αεροπλάνο που είχε ο Οτσαλάν κάποτε και γύριζε και δεν ήξερε πού να σταματήσει. Να φύγει από τη γωνία το οικόπεδο, από ένα μέρος που δεν είναι αξιοποιήσιμο, και να βγαίνει στην πλευρά ακριβώς που έχει αξία. Ξέρετε πόσο πληρώνεται στη «μαύρη» το κασέ; Άσ’ το, να μην το πω, ας μηνυθώ από τους μηχανικούς μόνο γι’ αυτό. Αλλά αυτή είναι η πραγματικότητα.

Ένας από τους βασικούς λόγους, κύριε Πρόεδρε, εσείς είπατε έξι –γιατί την έχω την ομιλία σας- αλλά εγώ λέω τον έβδομο, είναι η παραοικονομία που υπάρχει γύρω από αυτή την ιστορία των πολεοδομικών μελετών, που δεν τολμάει να την ανοίξει κανείς και δεν τολμάει να μιλήσει κανείς. Και για όλα αυτά βέβαια φταίμε οι Δήμαρχοι!

Να πάω σε ένα τελευταίο. Ας πούμε ότι κυρώσαμε ένα Σχέδιο και ερχόμαστε στις οικοδομές. Αλλουνού παπά ευαγγέλιο. (Εγώ φιλόλογος είμαι, δεν ξέρω, οι τεχνικοί ας μου το εξηγήσουν). Όταν πας να πάρεις, λέει, το υψόμετρο από κάτω για να βγάλεις την οικοδομή, μετράει στο 1,5 μέτρο από τη γη. Δεν ξέρω γιατί. Από το 1,5 μέτρο και πάνω πιάνει το υπόγειο. Ήθελα να είχα slites σήμερα να σας τα δείξω. Νόμοι από την Πολεοδομία αυτά. Από το 1,5 μέτρο από τη γη και πάνω πιάνει το υπόγειο και από εκεί ο άλλος όροφος του σπιτιού. Δικαιώθηκε ο Καραγκιόζης μετά από τόσα χρόνια, που έλεγε «το υπόγειο πάνω στην ταράτσα», πώς το έλεγε!

Έχω κάνει δεκάδες καταγγελίες στην Πολεοδομία. «Ρε παιδιά, να το μηδέν, εκεί είναι το έδαφος». «Όχι, λέει, ο ΓΟΚ δεν ξέρω με ποια διάταξη προβλέπει να παίρνει, γιατί υποτίθεται ότι θα το μπαζώσει μετά». Αυτή είναι η κατάσταση. Και εγώ δεν ξέρω αν φταίει το Σύνταγμα ή όλη αυτή η γραφειοκρατία.

Και θέλω να απευθυνθώ και προς τον Πρόεδρο της ΚΕΔΚΕ -που είναι εδώ- να πω για το Συμβούλιο της Επικρατείας. Εγώ ούτε νομικός είμαι, ούτε γνωρίζω. Ένα μόνο μπορώ να καταλάβω. Από τη στιγμή που έρχεται το ίδιο το Κράτος και σήμερα σκέφτεται να φτιάξει άλλο δικαστήριο πλέον γιατί δεν μπορεί να αντιμετωπίσει το Συμβούλιο της Επικρατείας, καταλαβαίνετε τι θηλιά μάς έχει βάλει. Περνάμε δια πυρός …

Δεν ξέρω, εσείς είστε από το Συμβούλιο Επικρατείας; Ειλικρινά σας καλώ, ελάτε μια μέρα να καθίσετε στο Δήμο, δύο-τρεις, να δείτε αυτό τον κόσμο για τον οποίο αποφασίζετε. Και δεν είναι καθόλου πολιτικάντικο. Ελάτε να δείτε, αυτός ο κόσμος, ο οποίος με το φόρο του σας βγάζει τους μισθούς, τι είναι αυτά τα οποία αποφασίζετε. Εγώ από Σύνταγμα δεν ξέρω, μόνο την πλατεία Συντάγματος και το 3ο Σύνταγμα Πεζικού που υπηρετούσα γνωρίζω. Εσείς το κάνετε λάστιχο όπως νομίζετε και το τραβάτε και το φέρνετε και λέτε ότι είναι όλα αντισυνταγματικά.

Είναι ακριβώς έτσι και είναι μία αγανάκτηση. Είμαι 15 χρόνια Δήμαρχος και με αυτά τα πράγματα δεν έβγαλα. Κι εγώ είμαι άχρηστος; Θα πάω σπίτι. Επειδή μας κατηγορούν εδώ για ρουσφέτια. Διότι εμείς κρινόμαστε κάθε μέρα από την κοινωνία. Όλοι οι κύριοι που αποφασίζουν με οποιαδήποτε ιδιότητα πίσω από τα γραφεία τους, ποιος τους κρίνει; Θα κάνω ένα ρουσφέτι; Θα φανεί στην κοινωνία και θα με στείλουν σπίτι μου. Εγώ κρίνομαι.

Όλοι αυτοί όμως που μας κατηγορούν, διότι οι πάντες εμάς κατηγορούν για την κακοδαιμονία της πολεοδομίας, εμάς. Που αν μη τι άλλο, δεν είναι τίποτε άλλο -κατά την άποψή μου- αυτός ο πόλεμος που γίνεται για την αποκέντρωση σήμερα, ότι και το Συμβούλιο Επικρατείας και οι πάντες θέλουν να κρατήσουν αυτά που έχουν και βάζουν ένα φρένο στην πραγματική ανάπτυξη που είναι η αποκέντρωση. Τίποτε άλλο, εκεί παίζεται όλη η συζήτηση.

Ομιλητής: Έχεις Πολεοδομικό Γραφείο;

Π. Φιλίππου: Όχι. Ξεκίνησα να κάνω το ’94 και δεν τόλμησα. Γιατί όλα αυτά που γίνονται στις Πολεοδομίες θα ήταν ότι τα έκανε ο Δήμαρχος, και δεν έκανα.

Αγαπητέ Πρόεδρε της ΚΕΔΚΕ και κύριε Διευθυντά του ΙΤΑ (του Ινστιτούτου Τοπικής Αυτοδιοίκησης), πραγματικά είναι σημαντική και σοβαρή η προσπάθεια η οποία σήμερα έχει ξεκινήσει από το ΙΤΑ. Αν όμως δεν σταθεί να καταγράψει τι γίνεται με μας κάτω, τι γίνεται στους Δήμους, τι γίνεται στον κόσμο, για να βγάλει κάποια σωστά συμπεράσματα να τα δώσει στους επιστήμονες, πραγματικά πιστεύω ότι δεν θα έχουμε πετύχει τίποτε άλλο πέρα από κάποια φιλολογική συζήτηση εδώ πέρα και κάποια ανταλλαγή επιστημονικών απόψεων και τίποτε άλλο πραγματικά, αν δεν γίνει μία καταγραφή τι φταίει.

Και αυτό μας έχει προβληματίσει τόσο πολύ στην ΤΕΔΚΝΑ που σκεφτήκαμε, επειδή σαν ιδέα είναι πάρα πολύ καλή η ιδέα του ΙΤΑ, μήπως κάνουμε στην ΤΕΔΚΝΑ αντίστοιχο ΙΤΑ για να ασχοληθεί με την καθημερινότητα με αυτά. Καλό το επιστημονικό επίπεδο, αλλά δεν υπάρχει καμία επαφή σε όλα αυτά που έχουμε κάνει σήμερα με τον κόσμο για το πώς θα προχωρήσουμε πραγματικά.

Θέλω να με συγχωρήσετε για το ύφος, αλλά πραγματικά είναι μία αγανάκτηση σε αυτά που έχουν γίνει και που γίνονται κάθε μέρα. Και το κυριότερο, οι πάντες τα φορτώνουν σε μας, λες και είμαστε εμείς αυτοί που νομοθετούμε. Ενώ είμαστε οι μόνοι που κάθε μέρα σε ό,τι γίνεται κρινόμαστε.

Άκουσα εδώ τους Καθηγητές Πανεπιστημίου. Μήπως είναι καιρός μέσα στο Πανεπιστήμιο να οριστεί και μάθημα «Τα πολεοδομικά ήθη και τα έθιμα της χώρας μας»; Ήθη και έθιμα είδαμε εχθές από όλη την Ελλάδα, τέτοια ήθη και έθιμα υπάρχουν σήμερα στον τρόπο που χτίζεται η χώρα μας.

Που από τους επιστημονικούς φορείς δεν τα λαμβάνετε καν υπόψη. Ακούω συζητήσεις λες και δεν υπάρχει η αυθαίρετη δόμηση, λες και δεν έχει η Αττική -επειδή είναι παράνομα- 120.000 αυθαίρετα. Μία τέτοια φιλοσοφία, λες και δεν έχει υπάρξει και είναι όλα ρόδινα και ερχόμαστε να πολεοδομήσουμε τη Σαχάρα.

Θα μου πεις, τάσσεσαι υπέρ της παράνομης δόμησης; Όχι, αλλά αυτή είναι η πραγματικότητα. Ο κόσμος κινιέται με τη δική του λογική, ακριβώς διότι δεν βρίσκει άκρη με όλους εμάς σε όλους τους φορείς.

Ομιλητής: (Μιλάει χωρίς μικρόφωνο) 

Π. Φιλίππου: Δεν κατάλαβα κάτι τέτοιο, κύριε Καθηγητά, και με συγχωρείτε, εγώ καταλαβαίνω ότι γίνεται μια συζήτηση πώς θα αλλάξει ένα άρθρο του Συντάγματος και απευθύνομαι στον Πρόεδρο της ΚΕΔΚΕ και στον Πρόεδρο και στον Διευθυντή του ΙΤΑ, πώς θα μπορέσουμε να βρούμε διαδικασίες πραγματικά να απλοποιήσουμε όλο αυτό τον κυκεώνα της πολεοδομίας και τα οικονομικά παρακυκλώματα να τα χτυπήσουμε που υπάρχουν, γιατί αλλιώς δεν θα έχουμε κάνει τίποτα. Σας ευχαριστώ.

Συντονιστής: Είναι προφανές ότι όλες αυτές οι παθογένειες δεν λύνονται με το Σύνταγμα και πρέπει να σας βεβαιώσουμε ότι όλοι οι εισηγητές επισήμαναν την ανάγκη μιας ορθολογικής πολεοδομικής οργάνωσης, η οποία είναι το μόνο δραστικό μέτρο για να καταπολεμήσουμε την αυθαιρεσία και την αυθαίρετη δόμηση. Δεν το αρνείται κανείς αυτό.

(Διαλογικές συζητήσεις)

Γ. Αλαβάνος: Ο Πρόεδρος της ΤΕΔΚΝΑ είπε απόψεις, και δεν είναι ανάγκη να απαντηθούν, αλλά θεωρώ ότι είναι πολύ μεγάλο λάθος να επιρρίπτουμε τα προβλήματα σε κάποιες κατηγορίες εργαζομένων γενικά, ή σε κάποιες κατηγορίες αρχόντων, έστω κι αν είναι της Τοπικής Αυτοδιοίκησης.

Συντονιστής: Δεν είναι εργαζόμενοι, είναι δημόσιοι λειτουργοί οι περισσότεροι. Δεν υποβαθμίζουμε τη θέση στην κοινωνία που έχει ένας επιστημονικός κλάδος, και αναβαθμισμένος.

Γ. Αλαβάνος: Είναι και τα δύο.

Συντονιστής: (Μιλάει χωρίς μικρόφωνο) … υπαλλήλους;

Γ. Αλαβάνος: Όχι, δεν είπα εγώ για υπαλλήλους, είπα ότι είναι εργαζόμενοι και είναι και επιστήμονες, είτε είναι υπάλληλοι είτε δεν είναι υπάλληλοι. Εγώ είπα ότι είναι λάθος να επιρρίπτουμε αυτό. Γιατί σίγουρα και ο κ. Φιλίππου δεν εννοεί ότι οι μηχανικοί νομοθετούν. Και σίγουρα υποβαθμίζουμε το πρόβλημα και θα διαιωνίζεται και θα είμαστε η χώρα που πάντα θα είναι τελευταία σε όλους σχεδόν τους δείκτες με αυτές τις λογικές.

Και απ’ αυτή την άποψη, με τον κ. Φιλίππου είμαι σίγουρος ότι συμφωνούμε απολύτως ποια είναι τα πραγματικά προβλήματα, με την ΚΕΔΚΕ και σαν Τεχνικό Επιμελητήριο είμαστε πολύ κοντά στις απόψεις, και εάν βγάζω εγώ προσωπικά ένα συμπέρασμα είναι ότι πρέπει, πιο δυναμικά ίσως, στη συνέχεια να διεκδικήσουμε τις πολεοδομικές και χωροταξικές παρεμβάσεις, πριν γίνει –συμφωνώ απολύτως και με τις δικές σας προτάσεις και των υπολοίπων- η Συνταγματική Αναθεώρηση.

Αλλά επιμένω ότι είναι τεράστιο λάθος –γι΄ αυτό πήρα το λόγο– να λέμε ότι φταίνε οι μηχανικοί, οι οποίοι λαδώνονται ή λαδώνουν και τέτοια, αυτά νομίζω ότι είναι …

Ομιλητής: (Μιλάει χωρίς μικρόφωνο) 

Γ. Αλαβάνος: Όχι-όχι, συμβαίνουν. Το Τεχνικό Επιμελητήριο, που εκφράζει τους μηχανικούς, κατά της παραοικονομίας έχει ανοίξει μέτωπο και πολλές φορές έχει έρθει σε αντίθεση με μηχανικούς γι’ αυτό το μέτωπο που έχει ανοίξει, αλλά δεν είναι εκεί το πρόβλημα.

Και κυρίως είναι κακή υπηρεσία να λέμε ότι ένας κλάδος επιστημόνων ή εργαζομένων ή οτιδήποτε είναι αυτός που ευθύνεται για τα προβλήματα που υπάρχουν.

Ομιλητής: Μας λέτε το πρόγραμμα, κύριε Πρόεδρε;

Συντονιστής: Θα επιτρέψουμε τρεις παρεμβάσεις προβλεπόμενες και οργανωμένες, του κ. Πολύζου, του κ. Παπαμίχου και του κ. Οικονόμου. Και μετά, στο μέτρο που υπάρχει χρόνος και όρεξη, θα ακολουθήσει μια συζήτηση. Αυτό επαφίεται σε μας όλους.

Ο κ. Πολύζος έχει το λόγο.

Γ. Πολύζος (Καθηγητής Τομέα Πολεοδομίας και Χωροταξίας της Σχολής Αρχιτεκτόνων Μηχανικών του ΕΜΠ): Γενικώς η παρέμβαση εμπνέει μάλλον ένα κλίμα απαισιοδοξίας. Για ποιο λόγο; Όχι εκ φύσεως, αντιθέτως.

Πολεοδομικές αρμοδιότητες και Σύνταγμα. Νομίζω ότι ο κ. Γιώργος Παπαδημητρίου μας φώτισε ιδιαίτερα καλά για το λόγο που αυτή τη στιγμή αναγκαζόμαστε να συζητήσουμε ενδεχομένως περί διχογνωμίας μεταξύ Συμβουλίου Επικρατείας και κεντρικής εξουσίας. Τι είναι αυτό που υπάρχει από κάτω: Νομίζω ότι αυτό που υπάρχει από κάτω είναι η έννοια του Πολεοδομικού Σχεδιασμού. Θα προσπαθήσω να καταθέσω μερικές διαπιστώσεις, ταυτόχρονα να απαντήσω σε αυτές.

Πολεοδομικός Σχεδιασμός. Εμείς οι πολεοδόμοι πράγματι, εδώ και χρόνια, είτε μεταφέροντας μοντέλα της αλλοδαπής ενίοτε, είτε προσαρμόζοντας τις απόψεις και σκέψεις μας στην ελληνική πραγματικότητα, προσπαθούμε να παρουσιάσουμε τις θετικές πλευρές του Πολεοδομικού Σχεδιασμού. Είτε σε παλαιότερες εποχές -θα θυμάται ο Πρόεδρος του Τεχνικού Επιμελητηρίου- κάνοντας μεγάλες συναντήσεις για το ρόλο της Αθήνας, για το ρόλο της χώρας, είτε άλλες φορές προσγειωνόμενοι σε άλλες επιστημονικές απόψεις, ότι αυτή η χώρα π.χ. δεν επιθυμεί να έχει καθολικό σχεδιασμό (καθολικό σχεδιασμό εννοώντας χωροταξικό σχέδιο, πολεοδομικά σχέδια, τοπικά σχέδια), αλλά αυτή η χώρα επιθυμεί και σήμερα, τον 21ο αιώνα, να αναπτύσσεται με ένα διαφορετικό μοντέλο.

Εγώ νομίζω ότι πρέπει να δεχθούμε ότι η χώρα αυτή αναπτύσσεται με ένα διαφορετικό μοντέλο και ενδεχομένως να προσαρμόσουμε -χωρίς να βάλουμε νερό στο κρασί μας- τον επιστημονικό μας λόγο και ταυτόχρονα το θεσμικό πλαίσιο σε πιο λογική βάση.

Κάποτε λέγαμε ότι ο καθολικός σχεδιασμός θα επιφέρει αυτομάτως μία σειρά βελτιωτικών ρυθμίσεων. Πιστέψαμε στο Χωροταξικό Σχεδιασμό, στον Πολεοδομικό Σχεδιασμό κ.ο.κ. Νομίζω ότι το Συμβούλιο Επικρατείας κινείται σε αυτή τη λογική και κρούει έναν κώδωνα κινδύνου, λέγοντας ότι αν δεν υπάρχει σχεδιασμός δεν μπορώ εγώ να συνηγορήσω σε αυτό που γίνεται στο επίπεδο της κεντρικής εξουσίας.

Και σε αυτό συμφωνώ. Δηλώνω, αν μεταξύ δύο σωμάτων πρέπει κανείς να πάρει θέση, ποιητική αδεία παίρνω θέση υπέρ του Συμβουλίου Επικρατείας. Λέγοντας τι: Ότι μια και αυτή η χώρα έχει αποφασίσει να πορευθεί χωρίς σχεδιασμό …

Θα μου επιτρέψετε να απαντήσω για ποιο λόγο χωρίς σχεδιασμό. Εννοώ ότι: Οι υπεραξίες από πού διαμορφώνονται; Είτε μια εποχή σε επίπεδο μεσαίων και μικρών αστικών στρωμάτων, που ήταν η βασική ραχοκοκαλιά του ελληνικού καπιταλισμού, ο μη σχεδιασμός ήταν πολιτική απόφαση.

Ο μη σχεδιασμός, η αντιπαροχή -όπως πολύ καλά νομίζω ο ιστορικός Νίκος Βορώνος έχει στηρίξει την προβληματική του- ήταν η παροχή του νεοσύστατου Ελληνικού Κράτους στα ανερχόμενα μεσαία αστικά στρώματα. Πράγματι, από τη νομοθεσία του ’23, του Βενιζέλου, το αυθαίρετο πατάσθαι. Αλλά ποτέ η Ελλάδα δεν επιθυμεί να πατάξει την αυθαίρετη δόμηση. Το Κτηματολόγιο δεν το έχουμε επειδή δεν μπορούμε να συντάξουμε κτηματολόγιο; Νομίζω ότι δεν θέλουμε να συντάξουμε κτηματολόγιο.

Άρα από τη μία μεριά νομίζω ότι η ελληνική Πολιτεία, μέσω των εκπροσώπων της, μέσω ημών, των ψηφοφόρων, συνομολογούμε στο ότι οι υπεραξίες στην πόλη πρέπει να διαμορφώνονται. Από τη στιγμή που συνομολογούμε λοιπόν ότι πρέπει να διαμορφώνονται οι υπεραξίες και μάλιστα πολύ μεγάλες υπεραξίες, για ποιο λόγο ο Πολεοδομικός Σχεδιασμός;

Ο Πολεοδομικός Σχεδιασμός εμπεριέχει τις έννοιες «προγραμματίζω» και «σχεδιάζω». Επιθυμούμε πράγματι να υπάρχει σχεδιασμός του χώρου, όρια ανάπτυξης των οικισμών; Η απάντηση είναι ότι νομίζω ότι δεν θέλουμε να υπάρχουν αυτά τα όρια. Ταυτόχρονα όλοι αντιλαμβανόμαστε το πόσο το περιβάλλον της Ελλάδας, το αστικό και το περιαστικό διαμορφώνεται και καταστρέφεται. Αλλά αυτή τη στιγμή η ελληνική Πολιτεία, εμείς οι ίδιοι, δεν επιθυμούμε να βάλουμε φραγμούς στον τρόπο ανοικοδόμησης.

Άρα νομίζω ότι το Συμβούλιο Επικρατείας δίνει μία σωστή μάχη, όπως εγώ την ερμηνεύω, λέγοντας: «Πολιτεία, σταμάτα το παιχνίδι των υπουργικών αποφάσεων». Με υπουργικές αποφάσεις από το 1997-98 δεν ξεκίνησαν ή επιβεβαιώθηκαν μια σειρά παρεμβάσεων στα Σχέδια και σε μεγάλη κλίμακα; Με τον ολυμπιακό νόμο δεν έγιναν αυτά που έγιναν, και σήμερα; Ολυμπιακός νόμος. Ο ολυμπιακός νόμος δεν είναι που κατά κάποιο τρόπο νομιμοποιεί τη μεγάλη επένδυση που λέγεται «The Mall» στη Νερατζιώτισσα; Ο ολυμπιακός νόμος, οι άλλες διατάξεις δεν λένε ότι οι εγκαταστάσεις είναι λυόμενες;

Νομίζω λοιπόν ότι από το Συμβούλιο Επικρατείας είναι μία φωνή αγωνίας, επιστημονικά νομίζω τη συμμεριζόμαστε όλοι, ταυτόχρονα όμως δεν παίρνει τη μορφή, δεν μπορεί να πάρει τη μορφή μιας επιβράδυνσης αυτής της πολιτικής που ακολουθείται αυτή τη στιγμή, της υπεραξίας που διαμορφώνεται γύρω από τον αστικό χώρο.

Ενδεχομένως θα μπορούσαν εκ μέρους της Τοπικής Αυτοδιοίκησης –που η Τοπική Αυτοδιοίκηση στην περίπτωση αυτή φαίνεται να είναι ο μοχλός πίεσης- θα μπορούσε εκ μέρους της Τοπικής Αυτοδιοίκησης, που πάντα έλεγα και συνεχίζω να πιστεύω ότι είναι αποκλειστική αρμοδιότητα του Πολεοδομικού Σχεδιασμού, με όσα λάθη και αν κάνει.

Κύριε Βεζυργιάννη, είστε νομίζω πετυχημένος Δήμαρχος, ομολογουμένως το λέμε όλοι, δεν ξέρω αν ως Γενικός Γραμματέας Υπουργείου -δεν έχει σημασία αν είναι Υπουργείο Εσωτερικών ή Υπουργείο ΠΕΧΩΔΕ- ως εκπρόσωπος της Πολιτείας αυτή τη στιγμή επιθυμείτε κάτι άλλο από το να έρθετε κόντρα στον Βεζυργιάννη ως Δήμαρχο. Φοβάμαι ότι στην πραγματικότητα είναι το δεύτερο που ισχύει και θα το έλεγα ανεξάρτητα σήμερα αν είναι η «α» ή η «β» κυβέρνηση.

Πολεοδομικός Σχεδιασμός λοιπόν θα μπορούσε να υπάρξει, ενδεχομένως σε επίπεδο Δήμων ή συνενώσεις Δήμων, σε διαπαραταξιακό και μόνο επίπεδο. Θα ήθελα να υπενθυμίσω τις ωραίες εικόνες του ιταλικού κινηματογράφου της δεκαετίας του ’60, αυτή η «μαύρη χείρα» επάνω στην πόλη, όπου πράγματι οι γείτονές μας είδαν, κατάλαβαν ότι γύρω από τα θέματα της πολεοδομίας, των εντάξεων, της ανοικοδόμησης υπάρχει το «μαύρο χρήμα» -αν το πέτυχαν ή όχι θα το κρίνουμε- και μπόρεσαν και άρχισαν να διαμορφώνουν μία διαπαραταξιακή πολεοδομική πολιτική.

Αν κάτι τέτοιο καταφέρουμε να πετύχει στο καθ’ ημάς, ενδεχομένως είναι ένα λιθαράκι. Δεν νομίζω ότι το να μετατρέψουμε το Σύνταγμα σε έναν πανδέκτη πολεοδομικής νομοθεσίας θα είναι εκείνο με το οποίο θα πετύχουμε να αναστείλουμε αυτή τη διαδικασία. Ένα λιτό Σύνταγμα, αλλά ταυτόχρονα να δεχτούμε ότι η πραγματικότητα είναι σκληρή αλλά αυτή είναι. Σας ευχαριστώ.

Συντονιστής: Κύριε Πρόεδρε, όπως βλέπετε, δεν ήταν μονοπώλιο νομικών. Η σύνθεση ήταν διεπιστημονική, και αυτό προσπαθήσαμε να το εγγυηθούμε. Απλώς προηγηθήκαμε εμείς, γιατί είμαστε οι μόνοι οι οποίοι προσπαθούμε και προωθούμε το διεπιστημονικό διάλογο. Και νομίζω ότι αυτή η προοπτική είναι μονόδρομος.

Ο κ. Παπαμίχος έχει το λόγο.

Ν. Παπαμίχος (Πολεοδόμος, Αναπλ. Καθηγητής Τομέα Πολεοδομίας, Χωροταξίας και Περιφερειακής Ανάπτυξης Τμήματος Αρχιτεκτόνων ΑΠΘ): Ευχαριστώ πολύ.

Πράγματι, πρέπει να βγει κανένας από την αυτοαναφορικότητα της νομικής επιχειρηματολογίας για να μπορέσει να βρει μία διέξοδο απέναντι στα προβλήματα που συσσωρεύονται καθημερινά και είναι ενδημικά στην ελληνική πραγματικότητα.

Μερικά σημεία. Από την πλευρά της πολεοδομικής θεωρίας δύσκολα γίνεται κατανοητή η επιμονή του Συμβουλίου της Επικρατείας στην αμφισβήτηση της καταρχήν αρμοδιότητας της Τοπικής Αυτοδιοίκησης σε θέματα πολεοδομικού σχεδιασμού. Από δε την πλευρά της πολεοδομικής πρακτικής, αυτή βρίσκεται παγιδευμένη ανάμεσα στην ουσιαστική νομιμότητα των τοπικών κοινωνιών να ρυθμίζουν τοπικά πολεοδομικά ζητήματα και στη μόνιμη απειλή να μην αναγνωριστεί τελικά η συνταγματική εγκυρότητα των επιλογών.

Είναι γνωστό ότι η νομοθεσία έχει υιοθετήσει την αυστηρά ιεραρχική δομή των Σχεδίων χωρικής οργάνωσης. Από τα ρυμοτομικά σχέδια των πόλεων μέχρι τη χωροταξική οργάνωση του εθνικού χώρου υπάρχουν διακεκριμένα επάλληλα επίπεδα σχεδιασμού.

Κάθε σχέδιο δεν κινείται απλώς στο πλαίσιο που οριοθετείται από τα ανώτερα επίπεδα σχεδιασμού, αλλά ακολουθεί με συνέπεια τις κατευθύνσεις και τις επιλογές τους. Αυτό προβλέπεται ρητά από το νόμο αλλά επιβάλλεται και από τη λογική. Οι επιλογές των ανώτερων επιπέδων αποκτούν νόημα και λειτουργικότητα στο βαθμό που συγκεκριμενοποιούνται τοπικά.

Ποιες διασφαλίσεις υπάρχουν ότι όταν οι τοπικές κοινωνίες έχουν την ευθύνη του Πολεοδομικού Σχεδιασμού δεν θα ανατρέψουν επιλογές που έχουν γίνει σε επίπεδο Περιφέρειας ή εθνικού χώρου; Είναι σε θέση η Τοπική Αυτοδιοίκηση να χειριστεί τοπικές επιρροές και συμφέροντα με τρόπο που οι αποφάσεις της να συγκλίνουν προς τις ευρύτερες επιδιώξεις; Κεντρικό ζήτημα. Εμπειρίες αντιφατικές, γνωστές.

Ωστόσο, παρά τις πολλές ατέλειες και αδυναμίες, μπορεί να πει κανείς ότι υπάρχουν οι προϋποθέσεις στις γενικές τους γραμμές να δοθεί θετική απάντηση στο ερώτημα αυτό. 

Να αναφερθώ πρώτα στο ότι οι αρχές της αειφορίας και της βιωσιμότητας, που είναι και το ουσιαστικό περιεχόμενο των σχετικών συνταγματικών επιταγών, έχουν αποκτήσει καθολική αποδοχή. Όσο κι αν στην πράξη καταστρατηγούνται συχνά, η επίκλησή τους είναι βαρύνουσα κατά τις δημόσιες διαδικασίες που προβλέπονται στο σχεδιασμό και είναι ουσιαστικό στοιχείο του σχεδιασμού. 

Πρέπει να τονιστεί ότι οι αρχές αυτές αποτελούν δεσμευτικό στόχο του χωροταξικού και πολεοδομικού σχεδιασμού και τελικό κριτήριο αποδοχής και θεσμοθέτησης των σχεδίων. Έχουμε δηλαδή ένα πλαίσιο που κατοχυρώνει ένα γενικό πνεύμα. 

Δεύτερο και ουσιαστικότερο. Έχει ήδη διαμορφωθεί ένα πλήρες, εν πάση περιπτώσει αρκετά πλήρες θα έλεγα, κανονιστικό, δεσμευτικό και ρυθμιστικό πλαίσιο άσκησης και εφαρμογής του πολεοδομικού σχεδιασμού. 

Στο πλαίσιο αυτό η διαχείριση του χώρου μιας δεδομένης χωρικής ενότητας δεν είναι παρά τελικώς ένα τοπικό ζήτημα. Θυμίζω το νόμο 2742 για τον χωροταξικό σχεδιασμό και την αειφόρο ανάπτυξη. Τον 2508 για τη βιώσιμη οικιστική ανάπτυξη των πόλεων και των οικισμών. Τον Γενικό, τα Περιφερειακά και Τομεακά Πλαίσια Χωροταξικού Σχεδιασμού και Αειφόρου Ανάπτυξης, που άλλα μεν έχουν ολοκληρωθεί, άλλα βρίσκονται σε φάση ολοκλήρωσης. 

Οι πολεοδομικές μελέτες εκπονούνται με βάση σύγχρονες προδιαγραφές και σταθερότυπα, με πολλά κενά που πρέπει συνεχώς να επικαιροποιούνται, να τίθενται κάτω από τη βάσανο της επιστήμης, των νέων απαιτήσεων κλπ, αλλά εν πάση περιπτώσει υπάρχει ένα σώμα. 

Εκτός αυτών προβλέπονται όλες οι τεχνικές ειδικές μελέτες που αντιμετωπίζουν τις περιβαλλοντικές παραμέτρους. Παραδείγματος χάρη, μελέτη περιβαλλοντικών επιπτώσεων, μελέτη γεωλογικής καταλληλότητας, οριοθετήσεις ρεμάτων, οριοθετήσεις αιγιαλού, όλα αυτά τα οποία μπορεί να έχουν μια γραφειοκρατική λειτουργία που προηγουμένως με δραματικό τρόπο αναφέρθηκε, ωστόσο αποτελούν μια διασφάλιση βασικών αγαθών. 

Βεβαίως υπάρχουν περιθώρια συμπλήρωσης και εκσυγχρονισμού του σχετικού οπλοστασίου, αυτό όμως δεν είναι λόγος αμφισβήτησης της αρμοδιότητας των Οργανισμών Τοπικής Αυτοδιοίκησης να σχεδιάζουν την πολεοδομική τους οργάνωση. 

Τρίτο σημείο. Έχει θεσπιστεί ένα ευρύ δίκτυο προστασίας διαφόρων βαθμών, εθνικής, ευρωπαϊκής ή και διεθνούς ισχύος, που καλύπτει στο σύνολό τους τις περιοχές ιδιαίτερου ενδιαφέροντος, αρχαιολογικοί χώροι, μνημεία, φυσικά οικοσυστήματα, ακτές κλπ. Όλα σχεδόν καλύπτονται με ένα ειδικό καθεστώς προστασίας. 

Η πολεοδόμηση εκ μέρους της Τοπικής Αυτοδιοίκησης δεν έχει τη θεσμική ισχύ να θίξει αυτό το ισχύον καθεστώς σε κάθε περίπτωση, ακόμη κι αν υποτεθεί ή αμφισβητηθεί η ευαισθησία της, της Τοπικής Αυτοδιοίκησης εννοώ όσον αφορά την προστασία. 

Τελευταίο και όχι νομίζω επουσιώδες. Η διοίκηση με τις περιφερειακές υπηρεσίες ασκεί συνεχή εποπτική λειτουργία κατά την εκπόνηση των μελετών. Δεν πρέπει να το ξεχνούμε. Περιφερειακές υπηρεσίες του ΥΠΕΧΩΔΕ, Αρχαιολογικές Υπηρεσίες, Δασαρχεία, Διευθύνσεις Γεωργίας και άλλες γνωμοδοτούν πάντα με ουσιαστική αρμοδιότητα επί της ουσίας πάνω στις προτάσεις των πολεοδομικών μελετών. 

Τι περισσότερο θα διασφαλίσει η υπουργική υπογραφή ή η προεδρική ας το πούμε επικύρωση πέρα από μια απίστευτη γραφειοκρατική εμπλοκή που θα προκληθεί όταν τα Γενικά Πολεοδομικά Σχέδια και οι πολεοδομικές μελέτες αρχίζουν να συρρέουν στο Υπουργείο κατά εκατοντάδες; Να θυμίσω ότι όλα τα Γενικά Πολεοδομικά κι αυτά που έχουν γίνει, θέλουν πια αναθεώρηση. Μιλούμε για πάνω από 1.000 Γενικά Πολεοδομικά που πρέπει να εκπονηθούν, που σημαίνει δεκάδες χιλιάδες ίσως μελέτες εφαρμογής, πολεοδομικές μελέτες. Ένας όγκος…    

Ομιλητής: (Μιλάει χωρίς μικρόφωνο) 

Ν. Παπαμίχος: Αυτό είναι άλλο ένα μεγάλο θέμα, που έχει να κάνει με την όλη διαδικασία. Η κα Γιαννακούρου ήταν πάρα πολύ ουσιαστική σε όλα αυτά τα ζητήματα. Υπάρχει ένα θέμα προφανώς λειτουργικότητας, αλλά δεν συζητούμε αυτό το ζήτημα αυτή τη στιγμή. Συζητούμε εάν η αποκέντρωση, η ουσιαστική αποκέντρωση και η αναγνώριση της αρμοδιότητας στην Τοπική Αυτοδιοίκηση θα διευκολύνει το όλο ζήτημα και θα το κάνει πιο αποτελεσματικό. 

Είναι βέβαιο επομένως ότι καθώς η διαδικασία θα τελματώσει, ο πολεοδομικός σχεδιασμός θα μείνει μετέωρος. Τα προστατευτέα αγαθά θα μείνουν εκτεθειμένα στη διάκριση των κάθε λογής συμφερόντων και επομένως θα έχουμε πετύχει το χειρότερο. 

Τελειώνω θυμίζοντας ότι η διεθνής εμπειρία είναι γνωστή και άκρως διδακτική. Η ευθύνη του πολεοδομικού σχεδιασμού ανήκει καταρχήν και κατά κανόνα στην Τοπική Αυτοδιοίκηση. Πάντα φυσικά υπάρχουν οι απαραίτητες δικλίδες. 

Οι αποφάσεις για τη χρήση του χώρου, δηλαδή για τη διευθέτηση και την εξισορρόπηση των τοπικών ανταγωνισμών πάνω στο χώρο λαμβάνονται από τα όργανα που νομιμοποιούνται άμεσα από τις τοπικές κοινωνίες. 

Μ’ αυτόν τον τρόπο εξατομικεύονται οι ευθύνες όχι μόνο των εκπροσώπων, αλλά και των εκπροσωπούμενων, των πολιτών δηλαδή. στο βαθμό που η διαχείριση ανήκει στην τοπική κοινωνία, η κοινωνία αυτή, η τοπική κοινωνία συγκροτείται σταδιακά σε υποκείμενο αποφάσεων. 

Έρχεται αντιμέτωπη με τις επιλογές της τόσο τις θετικές, όσο και τις αρνητικές. Δεν αναζητά αλλού υπεύθυνους για τις περιβαλλοντικές καταστροφές, για τις ελλείψεις στέγης, για το υποβαθμισμένο περιβάλλον κατοικίας, για τα κυκλοφοριακά προβλήματα, για τη στενότητα της πολεοδομημένης γης, για τους πενιχρούς κοινόχρηστους χώρους, για τις ελλιπείς κοινωφελείς εγκαταστάσεις. 

Μέσα στο πλαίσιο που έχει διαμορφώσει ο περιφερειακός σχεδιασμός, υπηρετώντας τους στόχους της αειφορίας και της βιωσιμότητας και φυσικά σεβόμενη την πολεοδομική νομιμότητα η τοπική κοινωνία χειρίζεται το χώρο της, πρέπει να χειρίζεται το χώρο της, σύμφωνα με τις δυνατότητές της, σύμφωνα με τις τοπικές ανάγκες και τα αναπτυξιακά της οράματα. Τότε θα απολαμβάνει τα οφέλη, αλλά θα αναλαμβάνει και το κόστος των επιλογών της, που είναι πολύ σημαντικό νομίζω. Ευχαριστώ πολύ.   

Συντονιστής: Ευχαριστούμε πολύ τον κ. Παπαμίχο. Ήταν η φωνή της Πολυτεχνικής Σχολής του Πανεπιστημίου Θεσσαλονίκης. Να παρακαλέσουμε τον κ. Οικονόμου από την Κεντρική Ελλάδα, από το Πανεπιστήμιο Θεσσαλίας να λάβει το λόγο. 

Δ. Οικονόμου (Καθηγητής Χωροταξίας Πολεοδομίας Πανεπιστημίου Θεσσαλίας): Ευχαριστώ, κ. Πρόεδρε. Εγώ θα αρχίσω να πω μερικά πράγματα από κει που έχουν σταματήσει οι προηγούμενοι. Κατά τη γνώμη μου τα πολεοδομικά ζητήματα και όχι μόνο οι κανονιστικές ρυθμίσεις και οι ατομικές ρυθμίσεις γενικού ενδιαφέροντος δεν είναι τοπική υπόθεση. 

Αυτό είναι προφανές για οποιονδήποτε ασχολείται στην πράξη με την πολεοδομία. Βλέπει ότι αποφάσεις τέτοιου τύπου ακόμα και σε πολύ μικρούς οικισμούς, σε πολύ μικρή κλίμακα, έχουν ευρύτερες επιπτώσεις. Ποιο είναι το ζήτημα όμως από κει και πέρα; Τι συμπέρασμα μπορεί να βγάλει κανείς απ’ αυτή τη διαπίστωση; 

Μπορεί να βγάλει το συμπέρασμα ότι όλα αυτά μπορεί να αναληφθούν από το ΥΠΕΧΩΔΕ, από την Κεντρική Διοίκηση; Η απάντηση είναι ότι προφανώς είναι αδύνατον. Ανεξάρτητα δηλαδή από το πώς νομικά θα οριοθετηθούν αυτές οι ρυθμίσεις, είναι αδύνατον το ΥΠΕΧΩΔΕ να χειριστεί όλα αυτά τα πράγματα. Έχει τεθεί επανειλημμένα απ’ όλους, από τους προηγούμενους ομιλητές και δεν θέλω να επανέλθω. 

Επίσης και το ΥΠΕΧΩΔΕ δεν έχει αποδείξει, αυτές τις δεκαετίες που χειριζόταν αυτά τα πράγματα, ότι κάνει καλά τη δουλειά του. Όλη αυτή η ιστορία της διαμάχης μεταξύ Συμβουλίου της Επικρατείας και ΥΠΕΧΩΔΕ, συμφωνώ με τον χαρακτηρισμό «θεσμικός αυτισμός», αλλά δεν είναι από την ίδια θέση οι δυο αυτισμοί αν θέλετε. 

Το ΥΠΕΧΩΔΕ επί δεκαετίες δεν έχει κάνει τη δουλειά του που έπρεπε να κάνει και το Συμβούλιο της Επικρατείας προσπαθεί να υποκαταστήσει το ΥΠΕΧΩΔΕ ως ένα σημείο σ’ αυτή τη δουλειά και φυσικά δεν μπορεί να το κάνει. 

Επομένως το ζήτημα είναι πρακτικό. Πώς μπορούμε να έχουμε καλύτερα πολεοδομικά αποτελέσματα από τα άθλια πολεοδομικά αποτελέσματα στα οποία έχει δημιουργήσει η μέχρι σήμερα προσέγγισή μας σ’ αυτά τα ζητήματα. 

Για μένα η μόνη λύση είναι, το μεγαλύτερο μέρος αυτής της ύλης να μετατεθεί στα κατώτερα επίπεδα της διοίκησης και στην Αυτοδιοίκηση. Δεν υπάρχει πρακτικά καμία άλλη δυνατότητα. Τι κάνουν οι άλλες χώρες; Κάνουν ακριβώς το ίδιο. Φυσικά δεν κάνουν το ίδιο υπό τους ίδιους γενικότερους όρους. Μια βασική διαφορά της Ελλάδας από τις άλλες χώρες της Ευρώπης είναι το μέγεθος και ο χαρακτήρας μικροϊδιοκτησίας. Στην Ελλάδα 80% των νοικοκυριών έχουν μικροϊδιοκτησία. Σε όλες τις άλλες ευρωπαϊκές χώρες το ποσοστό αρχίζει από 10%, από μικρότερο και φτάνει μέχρι το 50%. 

Αυτή η διαφορά αμέσως-αμέσως οριοθετεί τελείως διαφορετικά τα συμφέροντα τα οποία εμπλέκονται γύρω από τη γη και έχουν ως συνέπεια ότι στην Ελλάδα η πίεση στην Τοπική Αυτοδιοίκηση και στους αιρετούς γενικότερα είναι πολύ μεγαλύτερη απ’ ό,τι στις άλλες χώρες. Είναι λοιπόν υπό άλλες συνθήκες που έχει γίνει αυτή η μεταβίβαση. Παρόλα αυτά είναι μονόδρομος, δεν μπορεί να γίνει κάτι άλλο. 

Πώς πρέπει να γίνει όμως αυτό; Προφανώς πρέπει να γίνει με ασφαλιστικές δικλίδες που θα εξασφαλίσουν ότι κατά το δυνατόν δεν θα υπάρχουν παρενέργειες και ότι θα βελτιστοποιηθεί το τελικό αποτέλεσμα. Ποιες μπορεί να είναι αυτές οι ασφαλιστικές δικλίδες; Έχουν αναφερθεί και από προηγούμενους ομιλητές. Θα ήθελα πολύ συνοπτικά να αναφερθώ σε μερικές πτυχές τους. 

Το πρώτο είναι η αποκατάσταση. Εισαγωγικά να πω ότι θεωρώ ότι το σημερινό σύστημα κι εκεί δεν συμφωνώ απολύτως με τον προηγούμενο ομιλητή, δεν εξασφαλίζει αυτές τις προϋποθέσεις. Μπορεί να υπάρχουν πολλές τυπικές εγκρίσεις, αδειοδοτήσεις, έλεγχοι, αλλά στην πράξη το σύστημα δεν λειτουργεί καθόλου. 

Πώς θα μπορούσε να λειτουργήσει; Καταρχάς πρέπει να αποκατασταθεί η ιεραρχία των επιπέδων σχεδιασμού, με ταυτόχρονη απλοποίησή τους, γιατί είναι περίπλοκο αυτό το σύστημα, αλλά ταυτόχρονα δεν λειτουργεί πραγματικά. Θεωρητικά υπάρχουν χωροταξικά σχέδια. Στη πράξη τα θεσμοθετήσαμε τα περιφερειακά το 2003, αλλά δεν κάνουν τη δουλειά τους. 

Άμα δει κανείς τα συγκεκριμένα χωροταξικά σχέδια, θα δει ότι ουσιαστικά δεν εμπεριέχουν καμιά ουσιαστική κατεύθυνση προς τον υποκείμενο σχεδιασμό. Ο νόμος λέει ότι πρέπει να το κάνουν. Στην πράξη δεν το κάνουν. Δεν το κάνουν και για άλλα ζητήματα. Αναφέρθηκε ο κ. Κουκουλόπουλος στη ΣΑΠΕ. Θα μπορούσαν να είχαν λύσει αυτά τα ζητήματα τα περιφερειακά, αλλά δεν τα έχουν λύσει και ακόμα είμαστε μπλοκαρισμένοι. Το ίδιο συμβαίνει με την Πολεοδομία. 

Επομένως υπάρχει ένα ζήτημα αναμόρφωσης, καταρχήν να έχουμε από δω και πέρα σε μόνιμη βάση χωροταξικά σχέδια, αλλά αυτά πρέπει να αναμορφωθούν και να αποκτήσουν άλλο χαρακτήρα και ουσιαστικά περιεχόμενο σε σχέση με τα σημερινά. Ένα πρώτο σημείο. 

Ένα δεύτερο σημείο είναι το εξής. Κατά τη γνώμη μου πρέπει να αλλάξει τελείως ο χαρακτήρας του Γενικού Πολεοδομικού Σχεδίου και του ΣΧΟΑΠ, ούτως ώστε να δίνει πολύ συγκεκριμένες κατευθύνσεις στις πολεοδομικές μελέτες οι οποίες σαφώς πρέπει να εκπονούνται και εγκρίνονται από την Τοπική Αυτοδιοίκηση, αλλά μέσα σε ένα πλαίσιο κατευθύνσεων το οποίο θα είναι επαρκώς καθοριστικό και δεσμευτικό ώστε να μην έχουμε τις παρενέργειες, οι οποίες επανειλημμένα έχουν διαπιστωθεί και από την Τοπική Αυτοδιοίκηση. Από την ΚΕΔΚΕ τους τελευταίους μήνες έχουμε ακούσει ριζοσπαστικά πράγματα και ουσιαστική αυτοκριτική. Είναι γεγονός. 

Πρέπει όμως να βρεθεί ένας τρόπος ώστε οι επιλογές των τοπικών αρχόντων να διευκολυνθούν αν θέλετε ακόμα με την ύπαρξη πλαισίων τα οποία δεν θα επιτρέπουν τέτοιου είδους παρενέργειες. Αυτό θα σήμαινε ότι θα έπρεπε τα Γενικά Πολεοδομικά Σχέδια να αποκτήσουν πολύ μεγαλύτερο φάσμα δεσμευτικότητας και ταυτόχρονα να απλοποιηθούν. 

Τι εννοώ; Σήμερα τα Γενικά Πολεοδομικά Σχέδια ασχολούνται με περίπου 20 διαφορετικά θέματα, εκ των οποίων μόνο τα δύο έχουν ουσία. Αυτά τα δύο είναι οι επεκτάσεις των Σχεδίων Πόλεων, ο μέσος συντελεστής δόμησης και οι γενικές χρήσεις γης σε επεκτάσεις, οι γενικές χρήσεις γης. Αυτά τα τρία πράγματα. 

Όλα τα άλλα τα 17, τα οποία επιβαρύνουν τη διαδικασία, αυξάνουν το κόστος και έχουν μια σειρά από παρενέργειες, είναι περιττά σήμερα. Πολλά απ’ αυτά δεν θα έπρεπε να υπάρχουν και ορισμένα άλλα πρέπει να γίνουν από τα περιφερειακά πλαίσια, τα χωροταξικά. 

Θα έπρεπε λοιπόν μ’ αυτήν την έννοια να απλοποιηθεί το Γενικό Πολεοδομικό. Ταυτόχρονα όμως θα έπρεπε να επεκταθεί σε 3-4 άλλα πράγματα τα οποία είναι κρίσιμα, ώστε πραγματικά να θέτει ένα πλαίσιο μέσα στο οποίο να κινούνται οι πολεοδομικές μελέτες χωρίς να είναι δυνατόν να φτάνουν σε υπερβάσεις και να προκαλούν παρενέργειες με τις επιλογές τους. Αυτό είναι μια βασική, κατά τη γνώμη μου, αλλαγή που πρέπει να γίνει στο σύστημα σχεδιασμού. 

Μια δεύτερη αλλαγή που πρέπει να γίνει είναι ότι, θα πρέπει παράλληλα να υπάρξουν πολύ συγκεκριμένα πλαίσια επιλογών και των πολεοδομικών μελετών και των Γενικών Πολεοδομικών Σχεδίων, με τη μορφή ας πούμε των σταθεροτύπων, τα οποία όμως σήμερα δεν έχουν καμία ουσιαστική επίδραση και γιατί είναι παράλογα πολύ συχνά και ανεδαφικά, αλλά και γιατί ταυτόχρονα δεν είναι δεσμευτικά. Κάτι που το κάνουμε συχνά στην Ελλάδα. Βάζουμε μεγαλεπήβολους στόχους, για τους οποίους ταυτόχρονα δεν βρίσκουμε μια διαδικασία υλοποίησης. 

Θα πρέπει τα σταθερότυπα να επεκταθούν σε μια σειρά από συγκεκριμένα πράγματα, να βάλουν ρεαλιστικά μεγέθη, αλλά αυτά να είναι υποχρεωτικά. Φέρ’ ειπείν το ποσοστό των κοινοχρήστων. Όταν το ποσοστό των κοινοχρήστων χώρων σε μια πολεοδομική ενότητα δεν καθορίζεται δεσμευτικά από το Γενικό Πολεοδομικό Σχέδιο, η συνέπεια είναι ότι η πολεοδομική μελέτη συχνά, υπό την πίεση πραγματικών πιέσεων και καταστάσεων, καταλήγει να καταστρέφει το περιβάλλον, το οικιστικό περιβάλλον. 

Λοιπόν, υπάρχουν ορισμένα πράγματα τα οποία πρέπει να οριοθετηθούν και με γενικές οδηγίες τέτοιου τύπου και μέσα σ’ αυτό το πλαίσιο σαφώς οι πολεοδομικές μελέτες θα μπορούσαν να ανατεθούν στην Τοπική Αυτοδιοίκηση και να μην έχουν τις παρενέργειες που θα είχε σήμερα μια τέτοια μετατόπιση αρμοδιότητας. 

Κι ένα τελευταίο σημείο το οποίο θεωρώ καθοριστικό. Το είπε και ο κ. Παπαδημητρίου και συμφωνώ απολύτως. Θα πρέπει να γίνεται ένα είδος ελέγχου νομιμότητας αυτών των σχεδίων από το ΥΠΕΧΩΔΕ, από κάποιο όργανο το οποίο πρέπει να συγκροτηθεί κεντρικά ώστε να υπάρχει μια ακόμα διασφάλιση ότι όλα αυτά τα οποία αναφέρουμε, οι κατευθύνσεις των χωροταξικών σχεδίων, οι επιλογές οι δεσμευτικές των Γενικών Πολεοδομικών Σχεδίων και οι δεσμευτικές κατευθύνσεις των σταθεροτύπων ότι έχουν εφαρμοστεί. 

Αν γίνουν αυτά τα πράγματα, το όλο σύστημα θα απλοποιηθεί, θα λειτουργεί πιο αποτελεσματικά. Κάτι που θα μπορούσε να γίνει επίσης είναι να μεγαλώσει η περιοχή ευθύνης των Γενικών Πολεοδομικών Σχεδίων. Εγώ δεν βλέπω γιατί τα Γενικά Πολεοδομικά Σχέδια πρέπει να εκπονούνται σε επίπεδο Δήμου κατ’ ανάγκη. Πρέπει να εκπονούνται σε επίπεδο πραγματικού οικισμού. 

Οι περισσότεροι οικισμοί στην Ελλάδα υπερβαίνουν τους Δήμους. Φυσικά υπάρχει η δυνατότητα από τον 2508 να γίνεται σε επίπεδο ευρύτερο, αλλά δεν είναι υποχρεωτικό. Τα χωροταξικά σχέδια θα μπορούσαν να προσδιορίζουν ακριβώς τις συγκεκριμένες χωρικές ενότητες στις οποίες θα μπορούσαν να εκπονούνται λιγότερα Γενικά Πολεοδομικά Σχέδια, ταχύτερα, με μικρότερο φάσμα θεμάτων, αλλά με μεγαλύτερη δεσμευτικότητα. 

Νομίζω ότι μια τέτοια προσέγγιση θα αντιμετώπιζε αρκετά προβλήματα. Από κει και πέρα το πώς θα αντιμετωπιστεί νομικά αυτό το ζήτημα είναι το ζητούμενο, αλλά είναι το λιγότερο. Πρέπει να βρούμε ένα νομικό τρόπο να θεσμοθετήσουμε μια λύση η οποία να λειτουργεί. Συμφωνώ πάντως ότι δεν είναι θέμα αλλαγής Συντάγματος. Με το υπάρχον Σύνταγμα όλα αυτά μπορούν να γίνουν. Ευχαριστώ. 

Συντονιστής: Προφανώς έχει επέλθει κόπωση. Ο κ. Ρόζος, Σύμβουλος Επικρατείας, ζητάει το λόγο, ο κ. Μαϊστρος, η κα Ευαγγελίδου. 

Ο κ. Ρόζος είναι Σύμβουλος Επικρατείας και υπηρετεί από χρόνια στο 5ο Τμήμα, συνδιαμορφώνοντας τη νομολογία του. Συγγνώμη για την ταυτότητα, αλλά…

κ. Ρόζος: Ευχαριστώ. Θέλω να δηλώσω ότι αισθάνομαι πάρα πολύ ευχαριστημένος διότι ανεφάνη η διεπιστημονικότητα αυτού του Συνεδρίου, ιδίως εάν συνδέσουμε αυτά τα οποία είπαν δυο Πολεοδόμοι, ο κ. Πολύζος και ο κ. Οικονόμου, με αυτά τα οποία είπαν προεχόντως –βλέπετε είμαι Νομικός και καλύπτομαι γι’ αυτό λέω «προεχόντως»– δυο από τους ομιλητές, η κα Γιαννακούρου και η κα Κιουσοπούλου.

Πράγματι το πρόβλημα το οποίο υπάρχει, κατά τη γνώμη μου, είναι το εξής και ήδη ανεφάνη και σε μια προηγούμενη διημερίδα ή δινυχτίδα, δι-απογευματίδα –πώς θα το λέγαμε– το οποίο ήταν για το νομοθετικό έργο στον τομέα της Πολεοδομίας του Ελευθερίου Βενιζέλου. 

Τι συνέβη από τον πρώτο νόμο, από το Διάταγμα 17/7, 16/8/1923 μέχρι σήμερα από άποψη όχι τακτοποιήσεως μικροοικοπεδούχων, αλλά πολεοδομικού σχεδιασμού; Δύο μόνο εφαρμογές. Τη Θεσσαλονίκη επειδή κάηκε και επειδή ο Πολεοδόμος ήταν Γάλλος, ο Εμπράρ και οι Σέρρες και τα λόγια του κ. Παπαναστασίου ως Υπουργού Δημοσίων Έργων τότε, ο οποίος –ας μου επιτραπεί η έκφραση– καταριόταν την ώρα και τη στιγμή που ήταν Υπουργός Δημοσίων Έργων και είχε να αντιμετωπίσει τους μικροϊδιοκτήτες, τον Δήμο Θεσσαλονίκης και τον Δήμο Σερρών. 

Και τι άλλο έχουμε μετά; Έχουμε ένα νόμο – μέτρο, τον 1337/83, ο οποίος φρόντισε προεχόντως και πάλι να τακτοποιήσει με την επέκταση των σχεδίων όσους είχαν χτίσει αυθαίρετους οικισμούς και εν συνεχεία το Ν. 2508, ο οποίος ο ίδιος φρόντισε να μην εφαρμόζεται σε περιοχές όπου υπήρχαν Γενικά Πολεοδομικά Σχέδια του 1337. Νομίζω ότι αυτά τα λένε όλα. 

Συνεπώς, εάν αναφερθούμε και στο Σύνταγμα, στο άρθρο 24, το οποίο λέει ότι η Πολεοδομία τελεί υπό τη ρυθμιστική αρμοδιότητα του κράτους, θα πρέπει να διαγράψουμε τη λέξη «ρυθμιστική» και να θέσουμε την ορθή αναγνωριστική αρμοδιότητα του κράτους, ό,τι έχει δημιουργηθεί, το κράτος κατά το Σύνταγμα είτε είναι το νομικό πρόσωπο του κράτους είτε οι Δήμοι είτε οι Κοινότητες είναι να το αναγνωρίσει. 

Ενόψει όμως αυτής της διατυπώσεως του Συντάγματος, το Συμβούλιο της Επικρατείας, είναι κάτι το οποίο νομίζω δεν έγινε αντιληπτό από αρκετούς, ήταν αναγκασμένο να το εφαρμόσει εκτελώντας το ρόλο του, ο οποίος ήταν ρόλος του να ελέγχει. Λοιπόν, εφόσον έβρισκε αυτή τη διάταξη, ήταν υποχρεωμένος να την εφαρμόσει ως νόμο. Δεν είναι ούτε Πολεοδόμος ούτε Χωροτάκτης. Έχει ένα κείμενο του Συντάγματος το οποίο αναφέρεται στην Πολεοδομία και στο χωροταξικό σχεδιασμό και είναι αναγκασμένο να το εφαρμόσει. 

Και όπως είπε κι εδώ θα συμπληρώσω και την κα Κιουσοπούλου, στην παραπεμπτική του γηπέδου της ΑΕΚ για την τεχνική κρίση της διοικήσεως ο εισηγητής τότε της πλειοψηφίας στο Σύνταγμα ο κ. Ευάγγελος Βενιζέλος, όχι Ελευθέριος Βενιζέλος, η τεχνική αυτή κρίση δεσμεύει τόσο τον τυπικό νομοθέτη όσο και την κανονιστικώς δρώσα διοίκηση. Και ο νομοθέτης, ο οποίος βγάζει ένα νόμο και ο οποίος λέει ότι εγώ, ο νόμος, αποτελώ, επέχω θέση οικοδομικής αδείας του ΜΟΛ, πρέπει να έχει στηριχθεί στην επιστήμη. 

Λοιπόν, επομένως πρέπει το Συμβούλιο της Επικρατείας, ακολουθώντας αυτά τα οποία λέει η νομική επιστήμη για την ερμηνεία του Συντάγματος, να ζητήσει από τη Βουλή τις εργασίες τις πολεοδομικές οι οποίες είχαν προηγηθεί, όλες οι στατικές μελέτες και οι οποίες είχαν υποβληθεί στη Βουλή παραδείγματος χάρη, για να δει εάν υπήρξαν αυτά. 

Επομένως θέλω να πω ότι, να καταλάβουμε ότι το Συμβούλιο της Επικρατείας απλώς ελέγχει διότι του το επιβάλει το Σύνταγμα. Ελέγχει εάν αυτά τα οποία, το λέει το Σύνταγμα, τηρήθηκαν. Ούτε πολεοδομεί ούτε κάνει τον Χωροτάκτη.

Και μια άλλη τέτοια διάταξη ήταν και το άρθρο 43 παράγραφος 2 εδάφιο 2ο του Συντάγματος, στο οποίο –εδώ θα το πω– στηρίχτηκε το Συμβούλιο της Επικρατείας για να πει ότι κατά το Σύνταγμα αυτές είναι οι αρμοδιότητες που μπορεί να έχει η Τοπική Αυτοδιοίκηση. 

Σας καλώ όμως και πάλι να πούμε, αυτές οι αρμοδιότητες οι οποίες υπάρχουν, είναι πράγματι πολεοδομικές αρμοδιότητες ή μήπως πρέπει να τεθούν πραγματικά εξ υπ’ αρχής εάν θέλουμε –κι αυτό είναι θέμα κράτους και όχι Τοπικής Αυτοδιοικήσεως– να υπάρξει πραγματικά πολεοδομικός σχεδιασμός. 

Όπως υποχρεούμεθα πλέον και από την Ενωσιακή νομοθεσία, να κάνουμε έναν τέτοιο σχεδιασμό δίνοντας τα εργαλεία του, τα οποία μόνο το κράτος μπορεί να τα δώσει και εν συνεχεία ας αναθέσουμε πλέον στους Δήμους, αφού υπάρξουν αυτά τα εργαλεία πραγματικού πολεοδομικού σχεδιασμού, βεβαίως δεν θα υπάρχει καμία αντίρρηση και εφόσον τροποποιηθεί και το 43 παράγραφος 2 εδάφιο 2ο, το οποίο δεν ακούσαμε μέχρι στιγμής να περιλαμβάνεται στους άξονες αναθεωρήσεως, τουλάχιστον εγώ δεν το άκουσα. Δεν το σκέφτηκαν ακόμα, ενδεχομένως να το σκεφτούν. Τότε πλέον μπορούμε και δεν έχουμε καμία αντίρρηση, διότι το Συμβούλιο Επικρατείας ούτε δίνει ούτε αφαιρεί αρμοδιότητες. Διαβάζει τι λένε τα κείμενα τα οποία χορηγούν αυτές τις αρμοδιότητες. 

Ένα τελευταίο θέμα. Θα έλεγα δύο θέματα ακόμα. Το πρώτο είναι το εξής. Θα έλεγα ότι κατόπιν αυτού, εφόσον πραγματικά κάνουμε ένα νόμο περί πραγματικού πολεοδομικού σχεδιασμού, διότι ως Αντιπρόεδρος δυο φορές δύο κωδικοποιητικών Επιτροπών της Πολεοδομικής Νομοθεσίας, μια υπό την οποία βγήκε η κωδικοποίηση η ισχύουσα το 1998 και μια η δεύτερη η οποία ανεκόπη πρόπερσι, αυτό το οποίο λέω είναι το εξής, ότι ακόμα και εμείς οι οποίοι ήμασταν μαζεμένοι εκεί πέρα, δεν ξέραμε τι μας συνέβαινε και θα βγάζαμε τη δεύτερη φορά ένα κείμενο περίπου 1.500 σελίδων. 

Λοιπόν, δεν μπορείς να κάνεις με ένα κείμενο 1.500 σελίδων, το οποίο ήταν ένα συμπίλημα διαφόρων βολεψιματιακών καταστάσεων και ενώ οι ίδιοι οι Διευθυντές Πολεοδομίας του Υπουργείου ΠΕΧΩΔΕ δεν ήξεραν ποια διαφορά έχει η ανάπλαση από τον ανασχεδιασμό και το άρθρο 13 του 1337, οι ίδιοι δεν ήξεραν –έτσι;– μόνο τότε θα μπορέσουμε να το κάνουμε. 
Και ένα τελευταίο. Επομένως δεν χρειάζεται να γίνει τίποτε άλλο στο Σύνταγμα. Το να πούμε να βάλουμε στο Σύνταγμα διάταξη ότι εάν δεν κάνουμε αυτά, το να βάλουμε στο Σύνταγμα διάταξη ότι απαγορεύεται η εκτός σχεδίου δόμηση, απλώς θα οδηγούσε κατά τη γνώμη μου, μετά τη γελοιοποίηση της νομοθεσίας και στη γελοιοποίηση του Συντάγματος. 

Και ένα τελευταίο. Νομίζω κι εδώ το λέω ευθαρσώς ότι είναι λάθος η νομολογία μας, η οποία διακρίνει μεταξύ ατομικού και κανονιστικού. Νομίζω ότι εδώ υπάρχουν διαπρεπείς Καθηγητές Πολεοδομίας. Νομίζω ότι όλοι θα συμφωνήσουν ότι το ρυμοτομικό σχέδιο, οι χρήσεις και οι όροι δόμησης είναι ένα αδιάσπαστο σύνολο το οποίο δεν μπορούμε να το διακόψουμε και να πούμε ότι επειδή τράβηξες μια γραμμή πριν από 800 χρόνια δεν σε ελέγχω, έστω κι αν την έχεις κάνει τόσο στραβά ώστε οποιουσδήποτε όρους δόμησης και να βάλεις μετά και οποιεσδήποτε χρήσεις, σε λάθος αποτέλεσμα να καταλήξεις. Ευχαριστώ πολύ.                     

Συντονιστής: Ο κ. Μαΐστρος έχει το λόγο. 

κ. Μαΐστρος: Νομίζω ότι η λύση βρίσκεται ακριβώς σ’ αυτό που είπε ο κ. Ρόζος τελειώνοντας. Μας μένει ένα πράγμα. Νομίζω ότι μας μένει ένα πράγμα και μόνο. Ένα, αυτό που είπε, το οποίο το απεύχεται. Να βάλουμε στο Σύνταγμα μια διάταξη που θα απαγορεύει την εκτός σχεδίου δόμηση.  

Ομιλητής: Και σήμερα απαγορεύεται. 

κ. Μαΐστρος: Θα γελοιοποιηθεί και το Σύνταγμα. Είναι λίγο οριακά γραμμένο. Πρέπει να γραφεί ευθέως. Απαγορεύεται η εκτός σχεδίου δόμηση. Θα γελοιοποιηθεί το Σύνταγμα και τότε θα καταλάβουμε ότι το πρόβλημα δεν είναι ούτε το Σύνταγμα ούτε η νομοθεσία. 

Νομίζω ότι έχει απόλυτο δίκιο ο κ. Παπαδημητρίου που λέει: είμαστε σε έναν θεσμικό αυτισμό. Ολόκληρο το πολιτικό και διοικητικό μας σύστημα νομίζει ότι κάνει αλλαγές όταν κάνει νόμους. Δεν είμαι Νομικός, αλλά είμαι πάρα πολύ θα έλεγα ικανοποιημένος και θα έλεγα ότι νιώθω ότι έχω συμβάλει πάρα πολύ επειδή έχω συμμετάσχει επί 20 ολόκληρα χρόνια σε όλες τις νομοπαρασκευαστικές του Υπουργείου Εσωτερικών για την αποκέντρωση και την Αυτοδιοίκηση. 

Παρόλα αυτά και μετά από 20 χρόνια συμμετοχής στο νομοπαρασκευαστικό έργο, είμαι πια 100% σίγουρος, δεν είναι πρόβλημα ούτε του Συντάγματος ούτε των νόμων. Κι αν συνεχίσουμε να επιχειρούμε να λύνουμε τα προβλήματα με καινούρια διάταξη και αγνοούμε το πραγματικό πρόβλημα, δεν πρόκειται να λύσουμε το ζήτημα. 

Θα πάρω τρία σημεία μόνο που είπε ο κ. Παπαδημητρίου. Χρειάζονται πολεοδομικές πολιτικές. Δηλαδή χρειαζόμαστε, επιτρέψτε μου παρότι δεν είμαι αγγλόφωνος να χρησιμοποιήσω αγγλικούς όρους για να δείξω διαφορετικό περιεχόμενο απ’ αυτό που συνήθως χρησιμοποιούμε. 

Άρα δεν έχουμε public policies, δεν έχουμε δημόσιες πολιτικές. Και από τη στιγμή που η πολιτεία δεν έχει δημόσια πολιτική για την Πολεοδομία, τη δημόσια πολιτική την έχει αναλάβει το Συμβούλιο Επικρατείας. Το Συμβούλιο Επικρατείας υποκαθιστά το κράτος στην public policy. Αυτό κάνει.

Δεύτερον. Είπε ότι δεν έχουμε πολεοδομική διοίκηση. Δεν έχουμε πολεοδομικό management. Η διαδικασία που ακολουθούμε με τον τρόπο που κάνουμε τις μελέτες, τον τρόπο που ελέγχουμε, τις ουρές που φτιάχνουμε, σημαίνει ότι δεν έχουμε τη στοιχειώδη ικανότητα του crisis management, της διαχείρισης της κρίσης. Γιατί ένα πακέτο τόσο μεγάλο σημαίνει ότι πρέπει κάπως να καταλάβεις ότι πρέπει να κάνεις αυτό που είπε, πολεοδομική διοίκηση. Και βεβαίως και σύγχρονα εργαλεία.

Έχω την εντύπωση ότι εάν θέλαμε πραγματικά, φοβάμαι ότι έχει δίκιο ο Γιάννης Πολύζος ότι δεν θέλουμε. Αν θέλαμε, θα φτιάχναμε ένα επιχειρησιακό σχέδιο. Θέλαμε να πετύχουν οι Ολυμπιακοί Αγώνες και τι κάναμε; Ένα business plan πλήρες, με χρονοδιάγραμμα, με συγκεκριμένες ενέργειες, με κόστος, με σύστημα διοίκησης και με εξωτερική δομή παρακολούθησης τη Διεθνή Ολυμπιακή Επιτροπή, με δικαίωμα ποινής και επιβράβευσης.

Φτιάξαμε πρόγραμμα. Θέλαμε να ενώσουμε τις Κοινότητες και φτιάξαμε τον Καποδίστρια. Όχι μόνο ένα νόμο, ένα ολόκληρο πρόγραμμα που είχε Οργανισμούς Εσωτερικής Υπηρεσίας, επιστημονική και τεχνική υποστήριξη των δήμων, νέο επιστημονικό δυναμικό, κατάρτιση, διοίκηση, παρακολούθηση, όλα αυτά. 

Άρα, αν πραγματικά θέλει η πολιτεία μας, θέλουμε θα μπορούσε να ξεκινήσει με κάτι πάρα πολύ απλό, να αναθέσει σε έναν έμπειρο που κάνει οικονομοτεχνικές μελέτες, να μετρήσει πόσες μελέτες είναι αυτές που χρειάζεται να γίνουν; Πόσα λεπτά χρειάζεται ο έλεγχος κάθε μελέτης; Απλά, τρεις κόλλες χαρτί είναι. 

Θα δει ότι χρειάζονται τόσες ανθρωποώρες. Θα πει πόσες ανθρωποημέρες χρειάζονται, πόσοι άνθρωποι χρειάζονται, ποιοι είναι αυτοί και θα αναρωτηθεί πια μετά, τους έχει το ΥΠΕΧΩΔΕ; Δεν τους έχει. Τους έχει η περιφέρεια; Δεν τους έχει. Πως θα βγάλω ένα νόμο που θα κάνω μια ευχή, θα ελέγχονται οι μελέτες απ’ το ΥΠΕΧΩΔΕ. Αμ, δεν θα ελέγχονται, αφού δεν τα έχεις μετρήσει.

Ότι και να λέει ο νόμος, έχω φτιάξει και εγώ νόμους και επιτακτική λογική που δεν συνοδευόταν από πίσω από τα οικονομικά μέσα, το ανθρώπινο δυναμικό, σύστημα διοίκησης, παρακολούθησης. Αποτέλεσμα, μηδέν. Δεν πάει να το λέει ο νόμος. Έτσι ρεζιλεύονται οι νόμοι, με πολιτικό βολονταρισμό που δεν έχει από πίσω τίποτα. 

Θα διαπιστώσει ότι η λύση δεν είναι άλλη, παρά να φτιάξει επιτελική λειτουργία στο κράτος, όλα αυτά τα οποία πολύ σωστά είπατε, κανόνες δεσμευτικούς, αυτό σημαίνει επιτελική λειτουργία του κράτους. Φτιάχνει τους κανόνες. Και σύστημα ελέγχου. Αυτός είναι ο ρόλος του κράτους. Και αποκεντρώνει την εφαρμογή. 

Αλλά την αποκεντρώνει και αναλαμβάνει και την υποστήριξη των ΟΤΑ, των νομαρχιών, την επιστημονική υποστήριξη, την τεχνική υποστήριξη, την κατάρτιση του ανθρώπινου δυναμικού, τη χρηματοδότηση. Δεν τα αφήνεις στον αυτόματο πιλότο. Γιατί αν τα αφήσεις στον αυτόματο πιλότο θα αποδείξει την ανικανότητα και των άλλων επιπέδων και είναι εύκολο. Άρα, αν πραγματικά η πολιτεία θέλει, φοβάμαι ότι δεν θέλει. 

Και κλείνω με την παρατήρηση ότι κατά τη γνώμη μου το τελευταίο επιχειρησιακό σχέδιο έστω και ατελές, αλλά για την εποχή του ήταν πάρα πολύ καλό, ήταν η ΕΠΑ. Τι έκανε ο Τρίτσης; Δεν έβγαλε μόνο τον 1337. Βρήκε λεφτά, ανέθεσε μελέτες, έφτιαξε ένα σύστημα ενημέρωσης και ευαισθητοποίησης. Έφτιαξε ένα σύστημα παρακολούθησης και παραλαβής, έκανε ένα μίνι πρόγραμμα. 

Αν χρειαζόμαστε κάτι και πιστεύουμε ότι μπορούμε να το κάνουμε και το θέλουμε, θέλουμε μία νέα ΕΠΑ, μία σύγχρονη ΕΠΑ, ολοκληρωμένη, που να τα έχει όλα αυτά. Με επιτελική λειτουργία του κράτους, με αποκέντρωση των αρμοδιοτήτων σε όλα τα επίπεδα, με υποστήριξη σε όλα τα επίπεδα για να μπορεί να υλοποιηθεί, με σύστημα παρακολούθησης, ελέγχου και δικαίωμα απειλής και επιβράβευσης. 

Αν αυτό δεν το κάνουμε, σημαίνει ότι προτιμούμε τη σημερινή κατάσταση, η οποία μάλλον βολεύει πολύ περισσότερο. Ευχαριστώ. 

Συντονιστής: Η κα Αγγελίδου.

κα Αγγελίδου: Δουλεύω στον Οργανισμό Ρυθμιστικού Σχεδίου, αλλά είμαι ταυτοχρόνως και μέλος της Επιτροπής Αυτοδιοίκησης του ΤΕΕ και έχω συμβάλει εν μέρει στην επεξεργασία κάποιων θέσεων και θέλω να πω δυο λόγια. Είναι πάρα πολύ δύσκολο βεβαίως όλα αυτά τα θέματα που πιαστήκανε να τα αντιμετωπίσει κανείς με μια σύντομη παρέμβαση, γι’ αυτό θα επιλέξω δύο πράγματα στα οποία θέλω να σταματήσω. 

Το ένα είναι μία προσωπική απάντηση απέναντι σε όσους ομιλητές - νομίζω ο κ. Παπαδημητρίου - κατέθεσαν εδώ την αναποτελεσματικότητα της διοίκησης. Ως στέλεχος της διοίκησης οφείλω να πω ότι είμαστε δέσμιοι του αυτισμού στον οποίο αναφερθήκατε, του πλαισίου το οποίο μας δένει τα χέρια και όχι τελικά και δεν αφήνει τη δυνατότητα ανάπτυξης επιστημονικών ή άλλων πρωτοβουλιών.

Ένα στοιχείο όμως που θέλω να επισημάνω εδώ μέσα σε όλες τις κακοδαιμονίες που διαιωνίζει αυτή την κατάσταση, είναι μια πρακτική που έχει ακολουθηθεί τελευταία, την ανέφερε νομίζω ο κ. Πολύζος, της παράκαμψης όλων των διαδικασιών σχεδιασμού με νομοθετικές ρυθμίσεις μέσα απ’ τη Βουλή. Μια πρακτική που ακολουθήθηκε συστηματικά στους Ολυμπιακούς Αγώνες. Μάλλον όχι συστηματικά επειδή είναι και η κα Γιαννακούρου, από ένα δεύτερο επίπεδο και μετά. 

Στην αρχή υπήρχε ένας θεσμικός καθωσπρεπισμός. Από εκεί και πέρα καταλύσαμε κάθε όριο με αυτή την πρακτική των φωτογραφικών ρυθμίσεων, η οποία…

(Διαλογικές Συζητήσεις)

Είμαι στην Οργανισμό και σε ένα βαθμό είναι τιμή μου και καμάρι μου. Από ένα σημείο και μετά και εκεί χάνει, αλλά δεν έχει σημασία. Νομίζω σε άλλα θέματα έχουμε σύγκρουση με αυτά που λέτε εσείς. Αλλά θα θέλατε εσείς με νόμο στο δήμο σας να ρυθμίσει κάτι η Βουλή χωρίς να το έχετε πάρει είδηση; 

Δηλαδή Θεός φυλάξει, εάν αυτό λέτε και εάν αυτό νομίζετε ότι έτσι θα λύσει τα χέρια, τότε πραγματικά ευτυχώς που υπάρχει το Συμβούλιο Επικρατείας που βάζει επί τάπητος τα όρια των θεσμών, τους ρόλους τι ρόλο έχει το κράτος, τι ρόλο έχει η διοίκηση, τις στοιχειώδεις αρχές τέλος πάντων διάκρισης των εξουσιών που τις ξέρουμε από τον καιρό της Γαλλικής Επανάστασης. 

Αν είναι δυνατόν όλα αυτά τα πράγματα να ανατρέπονται, να συντείνουν τελικά στην κακοδαιμονία της διοίκησης, γιατί έρχονται φωτογραφικές ρυθμίσεις πάνω απ’ το κεφάλι, τις οποίες κανείς δεν παίρνει είδηση πως και τι ήρθαν, τι ανατρέπουν. Επίσης οι τομεακές νομοθετικές ρυθμίσεις των τομεακών πολιτικών.

Μιλάμε όλοι για την κατάργηση της νομοθεσίας της εκτός σχεδίου δόμησης. Ξέρετε αυτή τη στιγμή ότι στα ξενοδοχεία διαμέσου της νομοθεσίας περί τουριστικών επαγγελμάτων, έχει έρθει μια απίστευτη αύξηση του συντελεστή της εκτός σχεδίου δόμησης, των ξενοδοχείων, ότι ξενοδοχεία χτίζονται, οικιστικά συγκροτήματα στην πραγματικότητα υπό την μορφή τουριστικής οικίας, παρακάμπτοντας κάθε αρχή για συνεισφορά της ιδιοκτησίας, για πολεοδομική ανάπτυξη, δια μέσου αυτής της «έξυπνης» λογικής που και για μας τους πολεοδόμους, της ευρηματικής λογικής της εκτός σχεδίου δόμησης με τουριστικά χωριά, με συντελεστή 2, δηλαδή αύξηση συντελεστή και με υπολογισμό του οικοπέδου του γκολφ στον ακάλυπτο του οικοπέδου.

Δηλαδή μιλάμε για απίστευτη ευρηματικότητα των τομεακών πολιτικών, οι οποίες στην πραγματικότητα έρχονται να παραχαράξουν την πολεοδομική νομοθεσία, να παραχαράξουν δηλαδή τις αρχές του σχεδιασμού και τις αρχές του Συντάγματος βεβαίως στη συγκεκριμένη περίπτωση των εισφορών.

Επισημαίνω γιατί πολλοί απ’ τους παριστάμενους αποδείχθηκε και ο κ. Φιλίππου αλλά νομίζω και άλλοι, θεωρούν τη μέθοδο των φωτογραφικών νομοθετικών ρυθμίσεων ως σωτήρια και λένε ότι αν τέλος πάντων είναι καλή και εάν την έχει δει και λίγο η διοίκηση και έχει σφραγίσει το σχέδιο, πάει στο διάολο ας την περάσουμε γιατί θα μας λύσει τα χέρια.

Αυτό είναι όμως η πρακτική που διαιωνίζει την κακοδαιμονία κα που δεν επιτρέπει να επικεντρωθεί η πολιτική ηγεσία. Γιατί τι να κάνουμε; Χωρίς πολιτική ηγεσία δεν γίνεται. Στη συνολικότερη βελτίωση της νομοθεσίας.

Θα πω δυο λόγια ακόμα σε σχέση με τις προτάσεις που κατέθεσαν πολλοί από εδώ, αλλά και Πρόεδρος του ΤΕΕ για το θέμα της αποκέντρωσης. Δύο μόνο σημεία. Ότι είναι αναγκαία, αυτό που λέγαμε για την επιτελική πολιτική, αυτό τέλος πάντων το έχουν πει πολλοί, να μην το επαναλάβουμε.

Αυτό που είναι σημαντικό και θα έρθω να συνδεθώ με τις προτάσεις του Δημήτρη του Οικονόμου, κατά τη γνώμη μου είναι η αναβάθμιση των βασικών πολεοδομικών εργαλείων, μέσω των βασικών επιπέδων σχεδιασμού. . Στη δουλειά που κάναμε στο Τεχνικό Επιμελητήριο για την καταγραφή των αρμοδιοτήτων, έχουν βγει απίστευτοι πίνακες με τη διασπορά των αρμοδιοτήτων, δηλαδή ήταν μια εξονυχιστική περιγραφή, ο Νίκος Χλέπας την ξέρει και η οποία πραγματικά ανατριχιάζει με το αποτέλεσμα.

Είναι στη βιβλιοθήκη του ΤΕΕ, είναι αναρτημένο, δεν είναι κρυφό. Είναι δημόσιο έγγραφο πλέον. Αυτό που νομίζω ότι έχει πολύ μεγάλη σημασία είναι τα βασικά επίπεδα, το περιφερειακό πλαίσιο, το γενικό πολεοδομικό κυρίως και από εκεί και πέρα και η πολεοδομική μελέτη, να αναβαθμιστούν και να ενσωματώσουν την έννοια πρόγραμμα εφαρμογής. 

Δηλαδή πράγματα που μπορούν να επιλυθούν. Π.χ. εκτός σχεδίου δόμησης, αν ένα περιφερειακό πλαίσιο π.χ. είχε σαν πεδίο εξειδίκευσης την εκπόνηση σχεδίων προστασίας του τοπίου, μπορούσε να βάλει χέρι στην εκτός σχεδίου δόμηση. Ένα παράδειγμα. Αν τα Γενικά Πολεοδομικά Σχέδια είχαν τη δυνατότητα να προχωράνε σε ρυθμίσεις συντελεστών δόμησης στις εντός σχεδίου περιοχές, θα λυνόταν ένα μεγάλο πρόβλημα και κόστους που λέει ο κ. Κουκουλόπουλος, μελετών, γιατί για να ρίξεις τους συντελεστές δόμησης εγώ δεν πιστεύω ότι πρέπει η Τοπική Αυτοδιοίκηση να πληρώσει μελέτες 1 προς 1.000 για όλο το λεκανοπέδιο της Αθήνας.

Το 1979 πέσανε οι συντελεστές στο 1 προς 20.000. Αυτή τη στιγμή υπάρχει ένας ανορθολογισμός στα επίπεδα και υπάρχουν ανελαστικότητες στη σύνδεση με τις μελέτες και τα τιμολόγια, που δεν βοηθάνε την υλοποίηση του σχεδιασμού. Άρα να δει κανείς κάθε επίπεδο τι πραγματικά μπορεί να ρυθμίσει και να έχει μια αμεσότητα.

Τώρα από εκεί και πέρα θα μπορούσε να πει κανείς πάρα πολλά πράγματα για την έννοια των προγραμμάτων εφαρμογής, για την αναγκαιότητα συνεργασιών των επιπέδων της διοίκησης κάθετα και οριζόντια, η οποία δεν πριμοδοτείται μέσα απ’ το σχεδιασμό και θα μπορούσε να πριμοδοτηθεί με μια έννοια προγράμματος εφαρμογής και θέσπισης συνεργασιών για να υλοποιηθεί αυτό το πρόγραμμα, αλλά αυτά είναι τέλος πάντων για αργότερα. Ευχαριστώ. 

Π. Ζυγούρης: Είναι γεγονός ότι το Συμβούλιο Επικρατείας επέδειξε μια αρνητική στάση στηριζόμενο πάντοτε στο άρθρο 24 παρ. 2 σε όλες τις νομοθετικές ρυθμίσεις που έγιναν. Θυμίζω το άρθρο 61 παρ. 3 του Ν. 947/79 και 33 παρ. 3 του 1337/83, όπου εκεί με απόφαση Δημοτικού Συμβουλίου μπορούσαν να εγκρίνονται τροποποιήσεις εγκεκριμένων σχεδίων πόλεων χωρίς μεταβολή όρων κα περιορισμών δόμησης.

Την αυτή τύχη είχε και η διάταξη του άρθρου 25 παρ. 7 του 2508/97, με την οποία εδόθη επίσης στους δήμους αρμοδιότητα που αφορούσε υλοποίηση και εξειδίκευση των στόχων και κατευθύνσεων του Γενικού Πολεοδομικού Σχεδίου και κυρίως εκπόνηση και έγκριση πολεοδομικής μελέτης. 

Τέλος, με τη διάταξη του άρθρου 3 του Ν. 2218/94 όπως τροποποιήθηκε μεταγενέστερα με το άρθρο 8 του Π.Δ. 30/96, έπρεπε εδώ κύριε Πρόεδρε, με βάση αυτή την εμπειρία που είχαμε να δει η πολιτεία όταν έκανε την αναθεώρηση το 2001, ότι θα ήταν πολύ δύσκολο με βάση αυτή τη συγκεκριμένη και με βάση τη δεδομένη ερμηνεία που είχε δώσει στο άρθρο 24 το Συμβούλιο της Επικρατείας, να δούμε τότε στα πλαίσια της αναθεώρησης του 2001. 

Και με το Ν. 3044 επαναλαμβάνεται στην ουσία η νομολογία του Συμβουλίου Επικρατείας, αφού λέει ότι παραμένει η ρυθμιστική αρμοδιότητα του κράτους στα θέματα χωροταξικού σχεδιασμού κλπ, δηλαδή στο άρθρο 24. Διερωτώμαι και θα τελειώσω με αυτό, ότι με βάση αυτή τη νομολογία που έχει διαμορφωθεί κατά πλειοψηφία, που λέει ότι η αποφασιστική αρμοδιότητα που μπορεί να ανατεθεί με νόμο στους ΟΤΑ, αφορά εντελώς εντοπισμένες τροποποιήσεις των ρυμοτομικών σχεδίων, δηλαδή τροποποιήσεις που αφορούν σε λίγα ή ένα Ο.Τ. εφόσον δεν πρόκειται για παραδοσιακές περιοχές, περιοχές ευπαθών οικοσυστημάτων κλπ. Εδώ αυτό είναι δεδομένο. 

Είπατε κύριε Πρόεδρε και όλοι το ευχόμαστε, ότι μπορεί να υπάρξει νόμος που να ανατρέψει εν πάση περιπτώσει  ή να ξεπεράσει αυτή τη διαμορφωθείσα νομολογία. Εγώ θα σταθώ, μακάρι να υπάρξει τέτοια ρύθμιση νομοθετική, που δεν θα δημιουργήσει προβλήματα με βάση την εμπειρία που σας είπα και τα προβλήματα που δημιούργησαν αυτοί οι αλλεπάλληλοι νόμοι που σας ανέφερα.

Πάντως εγώ θα προτείνω και θα σταθώ, το έχω επίσης γράψει και το έχω δώσει και στο ΙΤΑ, ότι στα πλαίσια της αναθεώρησης θα  πρέπει να επιμείνουμε σε κάτι που είπε και ο κ. Ρόζος, ότι δεν έχει δει να αναδεικνύεται, στο άρθρο 43 του Συντάγματος να υπάρξει ρητή διάταξη που να επιτρέπεται η εξουσιοδότηση σε όργανα της Τοπικής Αυτοδιοίκησης για τη ρύθμιση θεμάτων πολεοδομικού σχεδιασμού τόσο με κανονιστικές όσο και με ατομικές ρυθμίσεις. 

Επίσης, θα μπορούσε να υπάρξει στο άρθρο 24 παρ. 2 όπου αναφέρεται «η χωροταξική αναδιάρθρωση της χώρας, η διαμόρφωση, η ανάπτυξη, η πολεοδόμηση και η επέκταση των πόλεων και των οικιστικών γενικά περιοχών υπάγεται στη ρυθμιστική αρμοδιότητα και τον έλεγχο του κράτους» και της Τοπικής Αυτοδιοίκησης. 

Και τέλος στο άρθρο 102 παρ. 1 όπου υπάρχει η διάταξη «με νόμο μπορεί να ανατίθεται στους Οργανισμούς Τοπικής Αυτοδιοίκησης η άσκηση αρμοδιοτήτων που συνιστούν αποστολή του κράτους, όπως ιδίως ρυθμιστικές αρμοδιότητες πολεοδομικού σχεδιασμού». Ρητώς. Αυτές είναι οι παρατηρήσεις μου στα πλαίσια της αναθεώρησης. 

Συντονιστής: Ευχαριστούμε πολύ. Η κα Βλάχου.

κα Βλάχου: Εγώ απλώς πάρα πολύ σύντομα και επιγραμματικά θα ήθελα να τονίσω το εξής, ότι το θέμα δηλαδή που δεν ακούστηκε είναι ότι υπάρχει μία σοβαρή έλλειψη συντονισμού των διαφόρων επιπέδων και στο σχεδιασμό και στην εφαρμογή. Επεσήμανε ο κ. Πολύζος κάποιες αδυναμίες. Υπάρχει ένα ερωτηματικό εάν πραγματικά υπάρχει πολιτική βούληση το να έχουμε σχεδιασμό και να έχουμε εφαρμογή.

Ένα είναι αυτό το σημείο. Το δεύτερο σημείο είναι ότι για να έχουμε πραγματικά να είναι αποτελεσματική η Τοπική Αυτοδιοίκηση, γιατί και αυτή έχει αδυναμίες ως προς την εφαρμογή όπως έχει και σε επίπεδο κεντρικής εξουσίας, είναι ότι πρέπει να στραφούμε στο σχεδιασμό των επιχειρησιακών προγραμμάτων.

Δηλαδή να έχουμε ολοκληρωμένα προγράμματα μέχρι που να φτάνουν στο σημείο εφαρμογής και να λύνουν όλα τα οικονομικά θέματα εφόσον υπάρχει και συντονισμός όλων των δραστηριοτήτων, γιατί το θέμα δεν είναι να έχουμε μόνο ένα νομοθετικό πλαίσιο που να λέει τι επιτρέπεται και τι απαγορεύεται, αλλά να έχουμε και τις οικονομικές δυνατότητες. 

Και αυτές οι οικονομικές δυνατότητες δεν μπορεί να φτάσουν σε εφαρμογή εάν δεν υπάρχει ολοκληρωμένο το πλαίσιο του σχεδιασμού και της εφαρμογής. Άρα, το ότι πρέπει να καταλήγουμε σε επιχειρησιακά προγράμματα που μας ανέφερε ο κ. Μαϊστρος, είναι ένα σημείο που θα βοηθήσει και την Τοπική Αυτοδιοίκηση και την κεντρική εξουσία. Ευχαριστώ. 

Συντονιστής: Θα μου επιτρέψετε επειδή τελειώνουμε, τον λόγο ζητάει ο οικοδεσπότης, αλλά θα μου επιτρέψει ο οικοδεσπότης προτού ανέβει στο βήμα, να παρακαλέσω τους εισηγητές αν θέλουν αν θέλουν να διευκρινίσουν ή να δηλώσουν κάτι. Αυτό είναι ηθική υποχρέωσή μου. Εάν ικανοποιείται δια της σιωπής, παρακαλώ τον κ. Πρόεδρο να λάβει τον λόγο.

Π. Κουκουλόπουλος: Πρώτα απ’ όλα θέλω να ευχαριστήσω τους εισηγητές και εσάς κύριε Καθηγητά που συντονίσατε, όλους όσοι και όσες ανταποκρίθηκαν στην πρόσκλησή μας, ιδιαίτερα όσους κάνανε παρεμβάσεις και όλους αυτούς που είχαν την υπομονή να μείνουν μέχρι το τέλος. 

Να βάλουμε τα πράγματα σε μια σειρά, τουλάχιστον απ’ τη δική μας πλευρά. Δεν χρειάζεται να πω αυτό που είπαν και άλλοι ομιλητές απ’ αυτό το βήμα. Εγώ δεν είμαι ούτε Πολεοδόμος, ούτε συνταγματολόγος, ούτε τίποτα απ’ όλα αυτά.  Αλλά θέλω να πω τα εξής: Νομίζω ότι έγινε πάρα πολύ καλή αποτίμηση -με μία διορθωσούλα που θα την πω τώρα: Κυρία Γιαννακούρου μάλλον εν τη ρύμη του λόγου θα κάνατε λάθος: Δεν μπορώ να φανταστώ ότι, με τέτοια ακρίβεια που περιγράψατε την περιπέτεια του πολεοδομικού σχεδιασμού, αγνοείτε το γεγονός πως ό,τι δώσανε με Προεδρικά Διατάγματα στον α’ βαθμό, μας τα πήραν πίσω τον Μάιο του ’99, με αφορμή μια τροποποίηση στο Δήμο Αθήνας και άλλη μια το καλοκαίρι του 2000 στο Δήμο Κοζάνης. Το λέω, γιατί είπατε ότι με αυτά δεν ασχολήθηκε κανείς. Κάνετε λάθος.

Κρίνοντας πολιτικά τα θέματα, σημείωσα με μεγαλύτερο ενδιαφέρον απ’ όλα αυτό πουμ θυμίζοντάς μας τον αείμνηστο Σβορώνη, είπε ο κ. Πολύζος. Αυτή είναι και η δική μου άποψη, αυτό είπα και στην εισήγησή μου: Είναι ζήτημα πολιτικών προτεραιοτήτων τις οποίες στην Ελλάδα αρνούμαστε ούτως ή άλλως να τις αναλάβουμε. Αυτό είναι όλο το ζήτημα. Δεν είναι τίποτα άλλο.

Εγώ όμως διαφωνώ με τον τόσο πολύ ρεαλισμό και ειδικά το δικό σας. Κατάλαβα, προσπαθήσατε να προκαλέσετε εν πάση περιπτώσει το ακροατήριο και γενικά την κατάσταση. Συμφωνώ διαφωνώντας, διαφωνώ συμφωνώντας, πώς να το πω. Το ίδιο πράγμα λέμε. 

Νομίζω ότι δεν είναι δυνατόν να αφήσουμε το ΥΠΕΧΩΔΕ, τον εκάστοτε ΥΠΕΧΩΔΕ να κάθεται στην καρέκλα του, αρνούμενος να κάνει αποτίμηση του νόμου 1337. Ξεκινήσαμε και τον κάνουμε εμείς στην ΚΕΔΚΕ μαζί με το ΤΕΕ, στο πρόγραμμα που κάνουμε και με συνεργασία του ΤΕΕ. Είναι δυνατόν να δεχόμαστε ως Έλληνες πολίτες τριτοκοσμικές πρακτικές στον 21ο αιώνα; Να αρνείται το επίσημο κράτος; Για ποια μικροϊδιοκτησία – δεν αντιδικώ μαζί σας προφανώς κ. Πολύζο – μιλάμε στην Ελλάδα; Μικροϊδιοκτησία υπάρχει, υπάρχουν όμως 500 τόσες πράξεις εφαρμογής στις οποίες πουθενά δεν έχουμε λιγότερο (απ’ τη μικρότερη κωμόπολη της χώρας, μέχρι το μεγαλύτερο αστικό κέντρο της περιφέρειας ή την Αθήνα ή όπου θέλετε), πουθενά δεν έχουμε λιγότερο από 20πλασιασμό της αξίας.

Στη Γερμανία έχουν εισφορά τα 5/7 και στην Ελλάδα, ενώ εμείς προτείναμε -ως ΚΕΔΚΕ- και στο Ν.2508 και αργότερα, να πάμε τουλάχιστον στο μισό, μισό να είναι η συνολική εισφορά σε γη και σε χρήμα (για να μην έχουμε αυτό το χάλι), ήρθε η πολιτεία και αρνήθηκε. Γιατί δεν κάνει απολογισμό η πολιτεία; Έχω εμπειρία του πρώτου γενικού πολεοδομικού σε πόλη ολοκληρωμένο, γιατί τώρα κάνω καινούργιο γενικό πολεοδομικό. Ο 20πλασιασμός της αξίας είναι η μικρότερη, είναι επί 20 έως επί 50 σε μια τυπική επαρχιακή πόλη. Και εμείς για ποια μικροϊδιοκτησία μιλάμε; Και κάθονται ακόμα στις καρέκλες τους οι κύριοι υπουργοί, που αρνούνται να μας παρουσιάσουν το 28% κλπ; Νομίζω πρέπει να γίνουμε πολύ πιο επιθετικοί ως κοινωνία κλπ. 

Για να τελειώνω με το ΥΠΕΧΩΔΕ: Και τι κάνει η διοίκηση του  ΥΠΕΧΩΔΕ; -όχι με την έννοια της προσωπικής καταγγελίας, τα είπατε μια χαρά, συμφωνώ απόλυτα, προσυπογράφω.

Από εκεί και πέρα έχω μία ένσταση για το ότι κινδυνεύουμε να φύγουμε από εδώ πέρα, με το συμπέρασμα ότι άνοιξε ένας πολύ καλός δίαυλος επικοινωνίας του τεχνικού και νομικού κόσμου της χώρας με το Συμβούλιο της Επικρατείας και έχω σοβαρές ενστάσεις και απορίες γι’ αυτό. Πολύ σοβαρές ενστάσεις και απορίες.

Τα Διατάγματα, για να σας πω αυτό που κράταγα κύριε Καθηγητά, τα Διατάγματα με τα οποία πήραμε οι δήμοι πολεοδομικές αρμοδιότητες, τα υπέγραφε ο κ. Δεκλερής επί της προεδρίας του οποίου το ΣτΕ μας πήρε πίσω τις αρμοδιότητες. Σε συζήτηση 3,5 ωρών στο γραφείο του, του έδειξα το Διάταγμα με τους 30 δήμους (μέσα στους οποίους ήταν και ο δήμος μου) που έπαιρναν τις αρμοδιότητες και ενόσω μου επιχειρηματολογούσε επί δύο ώρες ότι είναι λάθος που είχαμε αυτές τις αρμοδιότητες.

Όταν του έδειξα το Διάταγμα που υπέγραφε ο ίδιος με το οποίο αυτές μας είχαν δοθεί, του είπα: πότε λέγατε σωστά κ. Δεκλερή, τότε ή τώρα; Είναι καλή η κατανόηση του θεσμικού ρόλου του Συμβουλίου της Επικρατείας, αλλά η αλήθεια είναι προτιμότερη. Μόνο σας το είπατε, η αφετηρία όλων βρίσκεται στον Ν.2218. 

Μου το είπαν στο Συμβούλιο της Επικρατείας ως νεοεκλεγμένο Πρόεδρο της ΚΕΔΚΕ το ’99. Το πρόβλημα του Συμβουλίου της Επικρατείας είναι ότι δεν ρωτήθηκε στο Ν.2218. Και το πρόβλημα του ΥΠΕΧΩΔΕ είναι ότι συμπεριφέρεται απέναντι στο ΣτΕ ωσάν να είναι ένα απλό ειρηνοδικείο επαρχιακής πόλης. Έτσι κατάλαβα εγώ.

Εγώ συμμερίζομαι πλήρως το γεγονός ότι πρέπει να καθίσουμε μαζί στο τραπέζι, γιατί είτε κάνουμε είτε δεν κάνουμε αναθεώρηση, εάν δεν βρεθεί ένα modus vivedi… Δεν χρειάζονται καλά λόγια ούτε το ΥΠΕΧΩΔΕ, ούτε το ΣτΕ. Είναι υπόλογοι και οι δύο γιατί σήμερα έχουμε το απόλυτο τίποτα. Κύριε Παπαδημητρίου το είπατε πολύ καλά. Αυτό έχουμε σήμερα. Το Συμβούλιο της Επικρατείας ξέρει καλύτερα από εμένα τι σημαίνουν οι αποφάσεις, γιατί έχουν και αναδρομική ισχύ. Τι σημαίνει ότι έχουν αναιρεθεί όλα όσα αποφασιστήκανε απ’ το 2 μέχρι αυτή την απόφαση την 3061, 3661, πόσο την είπατε, που πήρε. 

Εγώ νομικός δεν είμαι, ούτε συνταγματολόγος και πολεοδόμος, αλλά μου πέσανε τα μισά μαλλιά όταν διάβασα το σκεπτικό του εισηγητή που τελικά μειοψήφησε. Κατάλαβα με τα ελληνικά που γνωρίζω και τα καθόλου νομικά, ότι το Συμβούλιο της Επικρατείας έβγαλε αντισυνταγματική την συνταγματική αναθεώρηση. Αυτό κατάλαβα με τα φτωχά ελληνικά που ξέρω.

Μιλάει ο εισηγητής που είναι τελικά η μειοψηφία, μιλάει για εκτροπή του δικαστηρίου από τον ρόλο του. Λέει ότι υπερβαίνει το ίδιο το ΣτΕ τον ρόλο του θεματοφύλακα του Συντάγματος. Πάει πάνω απ’ αυτόν. Αμφισβητώντας το δικαίωμα της πολιτείας να αποκεντρώνει αρμοδιότητες με νόμο. 

Εξ αυτού του γεγονότος εγώ συμφωνώ με τη βασική σας πρόταση και αυτό ακριβώς κάνει, θέλετε να σας διαβάσω τι κάνει η ΚΕΔΚΕ συγκεκριμένα; Δεν θα βγάλω καμία ομιλία. Δεν θέλω τα καλά σας λόγια κ. Καθηγητά. Πρέπει να σας πω ότι κάνουμε συγκεκριμένο και συγκροτημένο απολογισμό της «ΕΠΑ», που αρνείται πεισματικά να κάνει το Υπουργείο εδώ και 20 χρόνια, με πλήρη στοιχεία.

Προσπαθούμε αυτό που είπε η κα Βλάχου προ ολίγου -με τη θητεία και την εμπειρία της στο τότε ΥΠΕΘΟ- όπως το είπαν και πολλοί άλλοι ομιλητές, προσπαθούμε εναγωνίως να συνδέσουμε την έννοια της χωροταξίας και όλου αυτού του σχεδιασμού με το Δ’ ΚΠΣ. 

Έχουμε εντοπίσει με μεγάλη ακρίβεια, καταθέσαμε και υπόμνημα για τα προβλήματα των αστικών ολοκληρωμένων και των προγραμμάτων ανάπτυξης των ολοκληρωμένων αγροτικού χώρου εδώ και 3 χρόνια. Τα καταθέσαμε και στην προηγούμενη και στη σημερινή πολιτική ηγεσία. Πήγαν όμως στην ανακύκλωση, αυτή που δεν κάνει το ΥΠΕΧΩΔΕ, γιατί απ’ όσο ξέρω τα χαρτιά τα στέλνει στην πρέσα και όχι στην ανακύκλωση, παρότι είναι Υπουργείο του Περιβάλλοντος.

Έχουμε κάνει το πρόγραμμα «ΧΩΡΟΣ», κάνουμε και αυτό που διοργανώνουμε σήμερα. Νομίζω όμως ότι για το ζήτημα της Αναθεώρησης, έχω την εντύπωση ότι εμείς ζητάμε τα φώτα σας, προφανώς η Αναθεώρηση ξέρουμε πολύ καλά απ’ την εμπειρία την προηγούμενη και τη χρονική αλληλουχία πότε θα λειτουργήσει. Δεν πρόκειται να μας λύσει τίποτα μία απόφαση για αναθεώρηση του 24, του 43 -δεν θέλω να επεκταθώ σε άρθρα…

Νομίζω όμως ότι θα ήταν καλό η Πολιτεία να εκφράσει τη βούλησή της και για την Αναθεώρηση, γιατί αυτός είναι ένας τρόπος να καθίσει σε ισότιμη βάση με το Συμβούλιο της Επικρατείας και να μιλήσουν ως δύο θεσμικοί –ισότιμοι, ο καθένας στο ρόλο του- συνομιλητές, για να επικρατήσει ηρεμία και νηνεμία στον τόπο. 

Αυτό πάντως που παράγεται σήμερα ως αποτέλεσμα απ’ τις πρακτικές και των δύο πλευρών είναι ζούγκλα. Είστε νομικοί και γνωρίζετε. Εγώ απορώ πως δεν έχει ανοίξει βιομηχανία απ’ το νομικό κόσμο της χώρας, με βάση τις αμφισβητήσεις πολεοδομικών αρμοδιοτήτων. Ξέρω τροποποιήσεις ρυμοτομικού στους 30 δήμους που γνωρίζω καλά, τότε που μας αμφισβητήσανε και τα ξέρει και ο Πάνος ο Ζυγουρής καλά, τις αρμοδιότητες, όπου υπήρχαν αναθεωρημένα σχέδια πόλης τρία, τέσσερα, πέντε χρόνια και βρεθήκανε στο κενό για τρία χρόνια μέχρι να επικυρωθούν απ’ τον Περιφερειάρχη. Απορώ πως δεν ανοίξανε φάμπρικες και να αρχίζουμε να βάζουμε φράχτες μέσα στους δρόμους. Γιατί είχαν ρυμοτομηθεί εν τω μεταξύ οικόπεδα.

Με τις αναθεωρήσεις καταργηθήκανε όλα αυτά και θα μπορούσαν να κλείνουν δρόμοι και πλατείες μέσα στην πόλη. Γιατί δεν υπάρχει μόνο η άσχημη πλευρά στην πολεοδόμηση, έχουν ληφθεί και πολύ σκληρές αποφάσεις από δήμους, έχουν ρυμοτομηθεί ολόκληρα  πολεοδομικά τετράγωνα μέσα σε πόλεις και ακόμα περιμένουμε τα εκτελεστικά του 2508 για να διευρύνουμε την έννοια του παροδίου κλπ, για μείζονος σημασίας ρυμοτομήσεις.

Αυτά είναι ψιλά γράμματα, ουδείς ασχολείται με αυτά. Έχουν παρθεί στην Ελλάδα σε πολλές πόλεις τέτοιες αποφάσεις από τοπικές αρχές, οι οποίες έχουν πάει ουσιαστικά στις καλένδες και έρχεται το Β’ τμήμα του Επικρατείας, που αυτό είναι θεματοφύλακας της ιδιοκτησίας τώρα, όχι του περιβάλλοντος και μας λέει, αφού δεν καταθέσατε την αποζημίωση, πάρτε πίσω την απόφαση της ρυμοτόμησης.

Εμείς επιμένουμε ότι επειδή με κάθε τρόπο το Σύνταγμά μας έξω από κάθε αμφισβήτηση υιοθετεί το αποκεντρωτικό μοντέλο και αυτό πρέπει να γίνει πράξη, πρέπει να βρεθεί ένας τρόπος στα ζητήματα πολεοδομίας και χωροταξίας να περάσουν ζητήματα -με αυστηρό έλεγχο, θα συμφωνήσουμε. Εγώ ο ίδιος το είπα: το χωροταξικό πρέπει να δεσμεύει το γενικό πολεοδομικό. Το γενικό πολεοδομικό πρέπει να δεσμεύει την πολεοδομική μελέτη. Η πολεοδομική μελέτη πρέπει να δεσμεύει την πράξη εφαρμογής. Το είπα. 

Δεν ζητάμε κουρδική αυτονομία ως αυτοδιοίκηση. Ζητάμε την αποτελεσματικότητα και τη δυνατότητα άμεσης αντιμετώπισης των ζητημάτων που προκύπτουν. Θα κλείσω για να γίνω πειστικός με ένα παράδειγμα. Στο γενικό πολεοδομικό, να σας πω το δήμου μου που τον ξέρω καλά και δεν χρειάζομαι – με συγχωρείτε – ούτε τεχνικές, ούτε νομικές συμβουλές.

Έκανε ένα λάθος ο μελετητής πριν 20 χρόνια. Απαγόρευσε σε μία επαρχιακή πόλη να γίνονται παντού ξενοδοχεία, με τη ΖΟΕ, γιατί είχε και διάταγμα ΖΟΕ. Να σας πω τι έχει παραγάγει αυτή η κατάσταση: Σήμερα που κάνουμε το νέο γενικό πολεοδομικό, σχεδιάζουμε σε εντελώς νέα βάση, διότι δεν υπήρξε δόμηση παρά μόνο κατ’ εξαίρεση, διότι καταργήθηκαν οι παρεκκλίσεις, όλα αυτά κλπ κλπ. 

Όλη αυτή η ιστορία στην οποία αντισταθήκαμε πάρα πολύ γιατί είχαμε τρομερή πίεση απ’ την κοινωνία αλλά σταθήκαμε όρθιοι, σήμερα μας επιτρέπει να σχεδιάζουμε σαν άνθρωποι το νέο Γενικό Πολεοδομικό Σχέδιο και όχι να νομιμοποιούμε αυθαίρετα. 

Απ’ την άλλη όμως κάναμε τρεις φορές τροποποίηση γενικού πολεοδομικού που το Ε’ τμήμα στα πλαίσια της γενικής αντίληψης που έχει, δεν μας επέτρεψε να βάλουμε τη χρήση ξενοδοχείων και έτσι εδώ και 20 χρόνια δεν μπορείς να χτίσεις στην πόλη της Κοζάνης ξενοδοχείο. Η απόφαση του Δημοτικού Συμβουλίου και του ΣΧΟΠ της κρατικής Νομαρχίας, μετά τις Νομαρχιακές Αυτοδιοικήσεις και μετά τις Περιφέρειες και με τα τρία σχήματα πήγαμε, και μας είπαν ότι… εξυπηρετεί λέει ιδιωτικά συμφέροντα. Να κάνω το σταυρό μου, μολονότι δεν το πολυσυνηθίζω. 

Αυτά είναι λογικές, είναι αντιλήψεις, δεν περιπτωσιολογώ αγαπητέ Γιώργο, αλλά είναι αποδείξεις όλα αυτά για το ότι πρέπει όλοι να αρχίσουμε να κάνουμε λίγο καλύτερα τη δουλειά μας. Όλοι πρέπει να αρχίσουμε να κάνουμε καλύτερα τη δουλειά μας. Και αν – ας μου επιτραπεί να πω – η απειλή, η απόφαση για τροποποίηση περαιτέρω, ορθή διατύπωση ξανά του 24 λύνει το γόρδιο δεσμό για να συζητήσουμε πραγματικά για μια αποκεντρωμένη μορφή με αυστηρούς ελέγχους – θα το ξαναπώ και ας μην παρεξηγηθώ – να το κάνουμε. 

Μάλιστα αυτή είναι η άποψή μας και σας ευχαριστώ όλους βέβαια για όλα όσα μας είπατε.

Συντονιστής: Πρόεδρε αν μου επιτρέπετε να πω δυο λόγια. Θα ήθελα να συνοψίσω λέγοντας ότι η κατάσταση ουδέποτε ήταν ρόδινη, τείνει να γίνει κυριολεκτικά τραγική. Αυτή είναι η πραγματικότητα. Ανεβάσατε τους τόνους. Δεν υπάρχει χρόνος για συζήτηση, ούτε για αντιπαραθέσεις. Νομίζω όμως ότι αυτή είναι η κοινή αίσθηση που αποκομίσαμε απ’ τη σημερινή συζήτηση.

Προβλήματα υπάρχουν πολλά. Δυνατότητες υπάρχουν. Θα έλεγα τελειώνοντας ότι προοπτική και απόφαση του Ινστιτούτου είναι να εκδώσει όσο γίνεται γρήγορα τα πρακτικά. Ελπίζω αυτό να καταστεί εφικτό σε δυο μήνες και η υπόσχεση αυτή είναι και παράκληση στους εισηγητές να ετοιμάσουν όσο γίνεται πιο γρήγορα τις εισηγήσεις τους και σε όσους συμμετείχαν στη συζήτηση, επίσης εφόσον επιθυμούν μπορούν να καταθέσουν τη συμβολή τους στα πρακτικά της ημερίδας.

Θα ήθελα όμως επίσης να σημειώσω ότι η όσμωση και η συνύπαρξη επιστημόνων από περισσότερους χώρους, δημόσιων λειτουργών και πολιτών από περισσότερους χώρους, εμπλουτίζει προφανώς ένα ανάλογο διάλογο. Θα έλεγα ότι η συζήτηση ανέδειξε πως πρέπει να την επαναλάβουμε πρώτα από την τεχνική της βάση, δηλαδή θα έλεγα προεχόντως με πρωτοβουλία των τεχνικών.

Εμένα η αίσθησή μου είναι ότι όλη η πολεοδομική μας πολιτική είναι χτισμένη σε λάθος θεμέλια και θα αναφέρω μόνο ένα παράδειγμα. Το Γενικό Πολεοδομικό Σχέδιο είναι ράθυμο εργαλείο, γιατί δεν σημαίνει καμία αντίθεση και επιλέχθηκε  επίτηδες για να μη συντελέσει σε αντίθεση και να μεταθέσει όλες σε έναν ύστερο σχεδιασμό και να δυσχεράνει υπέρμετρα τα πράγματα. 

Ζούμε περίπου με μία πραγματικότητα την οποία αρνούμαστε να συζητήσουμε. Το Γενικό Πολεοδομικό Σχέδιο όπως υπάρχει ως ανώτατη βαθμίδα πολεοδόμησης, πρέπει να εγκαταλειφθεί. Εάν δεν συμβεί πρώτα αυτό, δεν πρόκειται ποτέ να αποκτήσουμε αξιόπιστη λειτουργική και συνεκτική πολεοδομική πολιτική.

Θέλω να πω Γιάννη μου ότι είστε εκπρόσωποι των τριών βασικών τμημάτων. Ο κ. Παπαμίχος μπορεί να έχει αντίρρηση, θα τα δούμε, δεν διεκδικεί κανείς το αλάθητο. Θα το ψάξουμε. Νομίζω ότι θα ήταν ευχής έργο και εξαιρετικά ευχάριστο, να αντιστρέψουμε τους όρους. Να οργανώσετε εσείς μια ημερίδα και να προσέλθουμε και εμείς παρακολουθηματικοί ή εν πάση περιπτώσει ως δευτεραγωνιστές. Θα κερδίσει πολλαπλά ο διάλογος και νομίζω ότι θα μπορούσε να τον υιοθετήσει και το Τεχνικό Επιμελητήριο που δεν είναι παρών δια του Προέδρου, μπορείτε να του το μεταφέρετε. 

Και όσο πυκνώνουν οι συζητήσεις τόσο αναδεικνύονται τα προβλήματα, όχι για να τα συζητούμε, για να αναζητούμε λύσεις. Διότι το κρίσιμο και το αναγκαίο είναι να αναζητήσουμε λύσεις. Θα πω μόνο δύο λόγια ερεθισμένος απ’ ότι είπε ο κ. Πολύζος. 

Γιάννη μου δεν είμαστε όλοι οι οποίοι ανεχόμαστε αυτή την κατάσταση. Και στα ζητήματα πολεοδόμησης νομίζω ότι η κοινωνία μας είναι βαθιά διχασμένη. Πρέπει δε να σας πω ότι πολλοί αλλάζουν στρατόπεδα ανάλογα με τη στιγμή και το μετερίζι τους. Δηλαδή αυτός που αξιοποιεί το ακίνητό του εισπράττοντας υπέρμετρες υπεραξίες, την άλλη μέρα αφού τις εισπράξει θα βρεθεί στο μετερίζι αυτών που θέλουν ορθολογική και εκλογικευμένη πολεοδόμηση. 

Ας αναδείξουμε τα προβλήματα και ας διαμορφώσουμε νέες κοινωνικές συμμαχίες. Το πρόβλημα που έθιξε ο κ. Πολύζος είναι πολύ βασικό. Εγώ διερωτώμαι εάν ακόμη η πλειοψηφία ανήκει σε αυτή την τάση. Μένει να το δούμε. Θέλω να πιστεύω, ενδεχομένως και ρομαντικά, ότι υπάρχει μια διαρκής μεταστροφή πολλών πολιτών και πολλών θιγομένων τα τελευταία χρόνια, υπέρ της ορθολογικής και εκλογικευμένης πολεοδόμησης. Το ζούμε παντού και καθημερινά. 

Νομίζω πρέπει να εντείνουμε τις προσπάθειές μας και προφανώς εκεί η αυτοδιοίκηση, η οποία επωμίζεται και ένα πολύ μεγάλο μέρος ευθύνης, θα πρέπει ίσως να συμβάλλει στη διαμόρφωση συμμαχιών στις τοπικές κοινωνίες, που να βοηθήσουν αυτή την προοπτική. Αλλά το κρισιμότερο όλων είναι να την αναδείξουμε ταχύρυθμα, διότι ο χρόνος τρέχει, τα προβλήματα είναι όχι πιεστικά, θα έλεγα εκρηκτικά και η διαιώνισή τους ένα πράγμα μόνο ευνοεί, την αυθαίρετη δόμηση με την οποία βιώνουμε και με την οποία αναπτυσσόμαστε τα τελευταία 30 χρόνια. 

Και νομίζω ότι αυτή η ευκολία με την οποία Νίκο μου ρίχνουμε τις ευθύνες στη δικτατορία, είναι η εύκολη λύση. Δεν θα έλεγα ότι η δημοκρατία δεν έχει ευθύνες. Ας τις δούμε και αυτές. Μπορεί  στον επιμερισμό να είμαστε λίγο καλύτεροι, αρκετά καλύτεροι απ’ τη δικτατορία, πάντως θα έλεγα ότι συγχωροχάρτι δεν μπορούμε να διεκδικήσουμε, ούτε και θα πάρουμε από κανέναν. Όλοι έχουμε τις ευθύνες μας. 

Ευχαριστούμε πολύ το ΙΤΑ για τη φιλοξενία και όλους για τη συμμετοχή σας. 


ΛΗΞΗ ΕΡΓΑΣΙΩΝ






� Βλ. αντιθ. Τις προτάσεις της Επιτροπής για την Συνταγματική Αναθεώρηση του ΙΤΑ. 





